ކެނޑުނު ބުޅިއާއި މެދުގައި ދެރަނުވާށެވެ\nފުރަތަމަ ޞަފްޙާreportކެނޑުނު ބުޅިއާއި މެދުގައި ދެރަނުވާށެވެ\nAruzam 6:37 AM\nކެނޑުނު ބުޅިޔާއި މެދު ދެރަނުވާށެވެ.\nއޭ އަޚާއެވެ. ތިބާތިޔަ ވިސްނަނީ ތިބާ މަސްބާނަން ގޮސް އުޅުނު އިރު ތިބާގެ އަތުން ބުޅިކެނޑުނީތީހެއްޔެވެ؟ އެބުޅި ގަތީ އެޔަނި މިޔަނި އަގު ދީފައި ކަމަށްވާތީއެވެ. އެބުޅިއަކީ އަދި މިރާއްޖޭ އެހެންބަޔަކު މަސްބާނަން ގެންގުޅޭ ވައްތަރުގެ ބުޅިޔެއްކަމަށް ނުވާތީއެވެ. އެބުޅިއަކީ އެންނުލައި މަސްބާނަން ފަށޭހަ ބުޅިއަކަށްވާތީހެއްޔެވެ؟ ކޮންމެ ގޮތެއްވިޔަސް ވަރިހަމައެވެ. އެކަމާއި ދެރަނުވާށެވެ. ހާސް ނުވާށެވެ. ބުޅި ކެނޑޭނީ ކެޔޮޅުން އަތުންނެވެ.\nބުޅި ކެނޑުނީމާ އަލުން އެހެން ބުޅިޔެއް ގަންނާނީއެވެ. އެބުޅިކެނޑުނީމާ އަލުން އެހެން ބުޅިއެއް ގަންނާނީއެވެ. ކެނޑުނު ބުޅިއާއި މެދުގައި ވިސްނައި ފިކުރުކޮށް ހަޔާތުން ވަގުތުކޮޅަކާއި ބުއްދިން ފިކުރުކުރުމުގައި ގައިން ހަކަތަކޮޅެއް ދުއްވާލަންވީ ކީއްކުރަންހެއްޔެވެ؟ ވީތަން ވެދިޔައީއެވެ. ބުއްދިވެރިޔާއަކީ ވެދިޔަތަނުން އިބުރަތް ޙާޞިލްކޮށް ކުރިޔަށް އޮތް ދަތުރާއި މެދުގައި ފިކުރު ހިންގާ މީހާއެވެ. އޭ އަޚާއެވެ. ތިބާގެ ނާކާމިޔާބަކީ ކާމިޔާބުގެ ތަޅުދަނޑިކަމުގައި ހަދާށެވެ.\nތިބާގެ އަތުގައި އެއްޗެއް ނެތަސް އުއްމީދު ކަނޑާނުލާށެވެ. ތިބާ އުއްމީދު ކެނޑޭވަގުތުގައި ތިބާއަށްވުރެ ދަށުދަރަޖައިގެ މީހުންނަށް ބަލާށެވެ. ތިބާގެ ދެލޯވެއެވެ. ނަމަވެސް މިޔަނި އެވަނި މީހާގެ ދެލޮލަށް ނުފެނެއެވެ. އެހެން މީހެއްގެ ކަންފަތަށް އަޑު ނީވެއެވެ. މުއްސަނދިކަމުން ބޭނުން ކޮންމެ އެއްޗެއް ހޯދަމުން ދާ ކިތައް މީހުންގެ، އެމީހުންގެ ބުރަކަށިތަކުން ނުކުންނަ ދިޔައިގެ މޭވާ ނުލިބިފައި އެތިބި ކިތައް މީހުން ހެއްޔެވެ؟ ފައިސާއަކަށް ހުރިހާ އެއްޗެއް ނުގަނެވެއެވެ. އަމިއްލަ ނަފުސުގެ ވަރުން ވިސްނާށެވެ. ކަކުނިވެސް ހަރުކޮންނަނީ އެކަކުނީގެ ވަރުންނެވެ.\nއޭ ލޯބިވާ އަޚާއެވެ. މީހަކު ތިބާއަށް ގޯސްކޮށް ހިތައިގެން ދެރަނުވާށެވެ. ތިބާކޮށްދިން ހެޔޮކަމުގެ ބަދަލުގައި އޭނާ ތިބާއަށް ތެޔޮހަމެއް ދީފައި އޮތަސް އެކަމާއި އަޅާނުލާށެވެ. އެއީ އޭގެ ޒާތުގައި ގޯސްކަމެއް ކަމުގައި ވިޔަސް އެކަމަކީ ހަތުރުވެރިކަމުގެ ފެށުމެއްކަމުގައި ނަހަދާށެވެ. އެހެނީ އަހަރެމެންނަށް ދެއްވި ހުރިހާ ނިއުމަތްތަކާއިއެކުގައިވެސް އަހަރެމެންގެ ރައްބު އެންގެވި ކަންތައްތައް ނުކުރެވިގެން އުޅޭއިރުގައި، އަދި އެރައްބު ދެއްވި ނިއުމަތްތަކަށް ޝުކުރު އަދާނުކުރެވޭ އިރު ތިބާއާއި މެދު އޭނާ ކިހިނެއް ކަންތައްކުރާނެ ކަމަށް އުއްމީދުކުރަމު ހެއްޔެވެ؟ ފޫގަޅަންވާނީ ފޯރާފޮތިންނެވެ. ނުފޯރާ ފޮއްޗަކުންނޫނެވެ.\nތިބާގެ އަޚާ ގޯސްކަމެއް ކުރާ ހިނދުގައި އެންމެންގެ ކުރީމަތީގައި އެވާހަކަ ދައްކާ ތިބާގެ އަޚާގެ ލަދުނުގަންނަވާށެވެ. އެހެނީ އޭރުން ތިބާގެ ނިޔަތްއޮތީ ރަނގަޅު ކުރަން ކަމުގައި ވިޔަސް އެކަމުން ނުކުންނަ ނަތީޖާ މާގޯހެވެ. ތިބާ އެކަން އިސްލާޙުކުރަން ބޭނުންނަމަ ސިއްރުން އެކަން ފާހަގަކޮށްލާށެވެ. އަހަރެމެންގެ މާތްރަސޫލާ ޞައްލަﷲ އަލައިހި ވަސައްލަމަގެ ޙަދީޘްބަސްފުޅުގައިވާފަދައިން މުއުމިނުންނަކީ އެއްބަޔަކު އަނެއްބަޔަކަށް ވާ މޫނުބަލާ ލޯގަނޑުތަކެކެވެ. އެލޯގަނޑުން ފެންނާނީ ތިބާ އެލޯގަނޑުގެ ކުރިމައްޗަށް އެރުމުންނެވެ. އެލޯގަނޑުގެ ކުރިމަތިން ތިބާ ގައިބުވުމުން ތިބާގެ ހިޔަނިވެސް އެޔާކުގައި ގާއިބުވެއެވެ. ދިވެހި ހަރުބަހެއްގައި ބުނާހެން ކެއްސަމަކުން ލޯގަނޑެއް ނުއުކޭނެއެވެ. އެއީ އެއްފަހަރާ ދެކަންތައްނުކުރެވޭނެޔޭ ބުނުމަށްޓަކައި ބުނެވޭ ބަހެކެވެ. ތިބާވެސް އެފަދަ މީހަކަށް ވާށެވެ.\nނިމުމަކީ މިދުނިޔޭގައި އުފެއްދެވިފައިވާ ކޮންމެ އެއްޗަކަށްވެސް ލިޔުއްވިފައިވާ ކަމެކެވެ. އެއްޗެއް ބާވެގެން ނުވަތަ އެނޫންވެސް ސަބަބުތައް މެދުވެރިވެގެން އެއެއްޗެއްގެ ނިމުމާއި އެއެއްޗެއް ބައްދަލުކުރެއެވެ. އަހަރެމެން ލޯބިވާ އާއިލާގެ މެންބަރުންނާއި އަދި އަހަރެމެން ލޯބިވާ ތަކެއްޗަށްވެސް ހުރީ ހަމަ އެމަގެވެ. ކޮންމެ އެއްޗެއްވެސް މި ހަޤީޤަތާއި ބައްދަލުކުރެއެވެ. ތިބާއަކީ މި ޙަޤީޤަތް ގަބޫލުކުރުމާއި އެކުގައި މިހަޤީޤަތާއި ބައްދަލުވުމަށް ތައްޔާރުވާ މީހެއްކަމުގައި ވާށެވެ. އަދި ތިބާ ގެންގުޅޭ އެއްޗެއް ހަލާކުވެއްޖެނަމަވެސް ނުވަތަ ތިބާ އުއްމީދުކުރި ކަމެއްނުވި ކަމުގައި ވިޔަސް އުއްމީދު ކަނޑާނުލާށެވެ. އުއްމީދުކަނޑާލުމަކީ ބުއްދިވެރިންގެ ކަމެއް ނޫނެވެ. ބުއްދިވެރިންނަކީ ލިބިފައިމިވާ ވަޤުތު ހެޔޮގޮތުގައި ބޭނުންކޮށް މިދުނިޔޭގެ ނިމުމާއި އަދި ކޮންމެ އެއްޗެއްގެ ނިމުމަށްވެސް ތައްޔާރުވެގެން ހުންނަ މީހާއެވެ. އެއީ ތިބާ ގެންގުޅުނު ދޮށީގެ ކުރީގައި ލައިފައިވާ ކަންވާރުގެ ކުރީގައި އިން ބުޅިކަމުގައި ވިޔަސްމެއެވެ. އަނެއްކާވެސް ބުނަން އޮތީ ކުރިން ބުނި ޢިބާރާތެވެ. ނަމަވެސް ނިންމާލާނީ ޢަރަބިން މަތީގައި ބަޔާންވެފައިވާ މާނައިގައި ބުނެއުޅޭ މުހާވަރާއަކުންނެވެ. ތިބާގެ އަތުން ވެއްޓުނު ކިރުތައްޓާއި މެދުގައި ދެރަނުވާށެވެ.


SunOnline: Bainalagvaamee airline thah regulate kuraa gavaidhu varah avahah nimeyne: Nahula\nބައިނަލްއަގުވާމީ އެއާލައިންތައް ރެގިއުލޭޓްކުރަން ގަވައިދު ވަރަށް އަވަހަށް ނިމޭނެ: ނަހުލާ\nމުޙައްމަދު ނާއިލް ހަފީޒް 07 Dec 2021, 13:03\nޓުރާންސްޕޯޓު މިނިސްޓްރީއިން މިޔަދު ބޭއްވި ޕުރެސްގެ ތެރެއިން -- ސަން ފޮޓޯ/ އަހުމަދު އަވްޝަން އިލަޔާސް\nބައިނަލްއަގުވާމީ އެއާލައިންތައް ރެގިއުލޭޓްކުރުމަށް ޓްރާންސްޕޯޓް އެންޑް ސިވިލް އޭވިއޭޝަން އޮތޯރިޓީން ހަދާ ގަވައިދު ވަރަށް އަވަހަށް އާންމު ކުރާނެކަމަށް ޓްރާންސްޕޯޓް މިނިސްޓަރު އައިޝަތު ނަހުލާ ވިދާޅުވެއްޖެއެވެ.\nބައިނަލްއަގްވާމީ މަދަނީ ވައިގެ ދަތުރުފަތުރުގެ ދުވަހާ ގުޅިގެން ވާހަކަދައްކަވަމުން ނަހުލާ ވިދާޅުވީ ބައިނަލްއަގުވާމީ އެއާލައިންތައް އެއްހަމައެއްގައި އަދި ދެފުށް ފެންނަ އުސޫލުގެ ތެރެއިން ރެގިއުލޭޓްކުރުމަކީ އެ ގަވައިދުގެ ބޭނުންކަމަށެވެ.\n"ފޮރިން އޮޕަރޭޓާސްގެ ނަމުގައި ގަވައިދެއް ސިނާއަތުގެ ބައިވެރިންގެ މަޝްވަރާއާއި ހިޔާލާއެކު އެކުލަވާލައި އާންމު ކުރުމުގެ މަސައްކަތް މިހާރުވަނީ އެންމެ ފަހުގެ މަރުހަލާގައި،" ނަހުލާ ވިދާޅުވިއެވެ.\nއިތުރަށް ވާހަކަދައްކަވަމުން ނަހުލާ ވިދާޅުވީ މިއަހަރުގެ މައިގަނޑު އަމާޒަކީ ކޯވިޑް19 ގެ ކުރިން އޮތް ހާލަތަށް ރުޖޫއަވުމަށް މަސައްކަތްކުރުން ކަމަށެވެ. އަދި ރާއްޖޭގެ ވައިގެ ދަތުރުފަތުރުގެ ދާއިރާ ފުޅާ ކުރުމަށާއި އިތުރަށް ތަރައްގީ ކުރުންކަމަށެވެ.\nއެގޮތުން ރާއްޖޭގެ އެއާލައިންތަކުގެ ހަރަކާތްތައް އިތުރު ކުރުމާއި އެއާޕޯޓްތައް ތަރައްގީ ކުރުމުގެ މަޝްރޫއުތައް ކުރިއަށް ގެންދެވިފައިވާކަމަށް ނަހުލާ ވިދާޅުވިއެވެ.\n"އެގޮތުން އިންޓަނޭޝަނަލް ފްލައިޓްތައް އޮޕަރޭޓް ކުރުމުގެ ހުއްދަ މިހާރުވާނީ ރާއްޖޭގެ ތިން އެއާލައިނަކަށް ދެވިފައި. ވެލާނާ އިންޓަނޭޝަނަލް އެއާޕޯޓް ތަރައްގީކުރުމުގެ މަސައްކަތް މިއަހަރުވެސް ކުރިއަށް ގެންދިޔަ. އެގޮތުން، އޭޕްރަންއަށް މުޅީންއަލަށް ބައިތަކެއް އިތުރުކޮށް ބޭނުންކުރަން ފެށުމުގެ އިތުރުން، ކުރިން ބޭނުން ކުރަމުން އައި އޭޕްރަން އަޕްގްރޭޑް ކުރެވި މިހާރުވަނީ ބޭނުން ކުރަންފަށާފައި،" ނަހުލާ ވިދާޅުވިއެވެ.\nހަމައެއާއެކު ހެލިކޮޕްޓަރު އޮޕަރޭޝަންތަކަށް ހުއްދަދިނުމަށް ތައްޔާރުވަމުން އަންނަކަމަށް ނަހުލާ ވިދާޅުވިއެވެ. އެގޮތުން އިނގިރޭސިވިލާތުގެ ސިވިލް އޭވިއޭޝަން އޮތޯރިޓީއާއެކު މިހާރު ކުރިއަށްދަނީ އެކަމަށް ހުއްދަ ދިނުމުގެ ޕްރޮގްރާމުގެ ދެވަނަ ފިޔަވަހީގެ މަސައްކަތްކަމަށް ވިދާޅުވިއެވެ.\nނަހުލާ ވިދާޅުވީ އިންޓަނޭޝަނަލް ސިވިލް އޭވިއޭޝަން އޯގަނައިޒޭޝަން (އައިކާއޯ) ފްރޭމްވްކޯކުގެ ތެރޭގައި ހިމެނޭ "ކޮސްކެޕް-ސައުތް އޭޝިއާ"ގެ ދަށުން ކުރިއަށް ގެންދެވޭ ހަރަކާތްތަކަކީ ފާހަގަކޮށްލެވޭ ހަރަކާތްތަކެއްކަމަށެވެ. އެގޮތުން ކޮސްކެޕްގެ ހަރަކާތްތައް ކުރިއަށް ގެންދިއުމަށް، މެމްބަރު ގައުތަކުން ކަނޑައަޅާފައިވާ ގޮތަށް މި އަހަރު ރާއްޖޭގައި ކޮސްކެޕްގެ އޮފީސް ގާއިމްކޮށްފައިވާކަމަށް ނަހުލާ ވިދާޅުވިއެވެ.\nއެއާއެކު ނަހުލާވަނީ މަދަނީ ވައިގެ ދަތުރުފަތުރުގެ ސިނާއަތް ތަރައްގީކޮށް ކުރިއެރުވުމަށް ބައިނަލްއަގުވާމީ އިދާރާތަކުން ދޭ އެހީތެރިކަން ފާހަގަކުރައްވައިފައެވެ. އަދި ރާއްޖެ ބައިވެރިވާ ސަރަހައްދީ ހަރަކާތްތަކުން ފޯރުކޮށްދޭ އެހީތެރިކަމަސް ޝުކުރު އަދާކުރައްވައިފައެވެ.\nބައިނަލްއަގުވާމީ އެއާލައިންތައް ރެގިއުލޭޓްކުރަން ގަވާއިދެއް


ދިވެހިންނަށް އަލުން އަނބުރާ އިސްލާމްދީނަށް ދައުވަތު ދޭންޖެހޭ ސަބަބެއް ނެތް: ނަޝީދު – Haftha\nWed, 8 July, 2020, 3:37 am\nދިވެހިންނަށް އަލުން އަނބުރާ އިސްލާމްދީނަށް ދައުވަތު ދޭންޖެހޭ ސަބަބެއް ނެތް: ނަޝީދު\nނޮވެމްބަރ 23, 2019\nދިވެހި އިސްލާމްދީނުގެ މަތީގައި ތިބޭތާ އަށް ސަތޭކަ އަހަރަށްވުރެ ގިނަ އަހަރު ވެއްޖެ ކަމަށާއި އެހެންކަމުން ދިވެހިންނަށް އަލުން އަނބުރާ އިސްލާމްދީނަށް ދައުވަތު ދޭންޖެހޭ ސަބަބެއް ނެތް ކަމަށް ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވެއްޖެއެވެ.\nލ.ގަމު ތުނޑީއަވަށުގައި ހެދި އެމްޑީޕީ ހަރުގޭގައި ދިދަ ނެގުމަށް މިއަދު ހަވީރު ބޭއްވި ހަފްލާގައި ރައީސް ނަޝީދު ވިދާޅުވީ، ދިވެހިން އުއްމީދުކުރާ ތަރައްގީ އާއި ހަމަޖެހޭ ދިރިއުޅުން ހޯދަން ބޭނުންވާނަމަ ރާއްޖޭގައި އާންމު މަސްލަހަތު ހިފަހައްޓަންޖެހޭ ކަމަށެވެ.\nރާއްޖޭގައި ހަނގުރާމައަށް ފޮނުވާ އަދި ޓެރަރިސްޓް ޖަމާއަތްތައް ހިންގަމުން އަންނައިރު، އެ ޖަމާއަތްތައް ހިންގާ ގޮތް ސާފުވެފައިވާ ކަމަށާއި އެގޮތުން އެޖަމާއަތްތަކުގައި ފުރަތަމަ ތިބެނީ ދައުވަތުދޭ މީހުން ކަމަށެވެ. އަދި އެމީހުން ދައުވަތު އެދެނީ ހަނގުރާމައަށް ކަމަށާއި އެކަން ޑރ. އަފްރާޝީމުގެ މަރުގެ ތަހުގީގު ރިޕޯޓުން ސާފުކޮށް ކިޔައިދޭ ކަމަށް ވިދާޅުވިއެވެ.\nނަމަވެސް އިސްލާމްދީނުގެ މަތީގައި ދިވެހިން އުޅެމުން އަންނަތާ 800 އަހަރަށްވުރެ ގިނަ އަހަރުވެފައިވާއިރު އެހެން މީހަކު އައިސް އަނެއްކާ ވެސް އިސްލާމްދީނަށް ދައުވަތު ދޭންޖެހޭ ސަބަބެއް ނުވިސްނޭ ކަމަށް ވިދާޅުވިއެވެ.\n“އަޅުގަނޑުމެން ދިވެހިރާއްޖެއަކީ ސަތޭކައިން ސަތޭކަ އިސްލާމީ ގައުމެއް. މިތަނުގައި އައިސް އަޅުގަނޑަށް އިސްލާމްދީނަށް އަނެއްކާ އިސްލާމްދީނަށް އަޅުގަނޑަށް އަލުން އަނބުރާ ދައުވަތުދޭން ޖެހޭ ސަބަބެއް އަޅުގަނޑަކަށް ނުވިސްނޭ. އަޅުގަނޑުމެން އިސްލާމް ދީނުގެ މަތީގަިއ ތިބޭތާ 800 އަހަރަށްވުރެ ގިނަ އަހަރަށްވުރެ ގިނަ އަހަރުވެއްޖެ،” ރަައީސް ނަޝީދު ވިދާޅުވިއެވެ.\nއަދި ވިދާޅުވީ އޭނާއަކީ ގ. ކެނެރީގެ އަބްދުއްސައްތާރުގެ ދަރި މުހައްމަދު ނަޝީދު ކަމަށާއި އަދި ހ. ހެންވޭރު ކަޅުބޭ އަބްދުއްލަތީފްގެ ދަރިއެއް އައިސް އެމަނިކުފާނަށް އިސްލާމްދީނަށް ދައުވަތުދޭން ޖެހޭ ސަބަބެއް އޭނާއަށް ނުވިސްނޭ ކަަމަށެވެ.\nރައީސް ނަޝީދު އެ ފާހަގަކުރެއްވި ކަޅުބޭ އަބްދުއްލަތީފަކީ ޝައިހް ޑރ. މުހައްމަދު އިޔާޒު އަބްދުއްލަތީފުގެ ބައްބާފުޅެވެ.\nއެމަނިކުފާނު އިތުރަށް ވިދާޅުވީ، ދިވެހިން ސޯލިހު ގޮތުގައި އިސްލާމްދީނުގައި އުޅޭނަމަ ރާއްޖެ ދާނީ ބިނާވަމުން ކަމަށެވެ. އަދި ރާއްޖެ ހަރާބުގެ މަގަށް ނުގެންދިއުމަށާއި ސަލާމަތުގެ އައްސޭރި އެބަ އޮތްކަން ވިސްނެވުމަށް ރައްޔިތުންނަށް ރައީސް ނަޝީދު ގޮވާލެއްވިއެވެ.


ދިވެހިރާއްޖޭގެ ފޮރިން ސަރވިސްގެ ބިލު (ޤާނޫނު ނަންބަރު: 20/2021) ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް މިއަދު ތަސްދީޤު ކުރައްވައިފިއެވެ. މި ބިލަކީ 2021 އޮކްޓޫބަރު މަހުގެ 27 ވީ ބުދަ ދުވަހު ބޭއްވި ރައްޔިތުންގެ މަޖިލީހުގެ މި އަހަރުގެ ތިންވަނަ ދައުރުގެ 31 ވަނަ ޖަލްސާގައި ފާސްކުރެއްވި ބިލެކެވެ.\nދިވެހިރާއްޖޭގެ ފޮރިން ސަރވިސްގެ ޤާނޫނަކީ، ދިވެހިރާއްޖޭގެ ޚާރިޖީ ސިޔާސަތު ހިންގައި ތަންފީޛުކުރުމަށް ފޮރިން ސަރވިސްގެ ނަމުގައި ވަކި ޚިދުމަތެއް ޤާއިމުކޮށް، އެ ޚިދުމަތް ރޭވިފައިވާ ގޮތާއި، ފޮރިން ސަރވިސް ހިންގުމާގުޅޭ އުސޫލުތަކާއި، އެ ސަރވިސްގެ މުވައްޒަފުންނާގުޅޭ އުސޫލުތައް ބަޔާންކުރުމުގެ ޤާނޫނެވެ.\nމި ޤާނޫނަށް ޢަމަލުކުރަން ފެށުމާއެކު "ދިވެހިރާއްޖޭގެ ފޮރިން ސަރވިސް" ގެ ނަމުގައި، ދިވެހި ސިވިލް ސަރވިސްގައި ނުހިމެނޭ ވަކި ޚިދުމަތެއް ޤާއިމުކުރެވޭނެއެވެ. އަދި، ފޮރިން ސަރވިސް އެކުލެވިގެންވަނީ، މިނިސްޓްރީއާއި، ދިވެހިރާއްޖޭގެ ޑިޕްލޮމެޓިކް މިޝަންތަކާއި، ކޮންސިއުލާ ޕޯސްޓުތަކާއި، މި ޤާނޫނުގެ ދަށުން އެކުލަވާލާ ފޮރިން ސަރވިސްގެ މައްޗަށް ކަމުގައި މި ޤާނޫނުގައި ބަޔާންކޮށްފައިވެއެވެ.\nމި ޤާނޫނުގައި ވާގޮތުން ދިވެހިރާއްޖޭގެ ޚާރިޖީ ސިޔާސަތު ކަނޑައަޅައި، ހިންގައި، އެ ސިޔާސަތު ހިނގާނުހިނގާ ގޮތް ބެލުމުގެ އެންމެ އިސްވެރިއަކީ ރައީސުލްޖުމްހޫރިއްޔާއެވެ. އަދި، ރައީސުލްޖުމްހޫރިއްޔާ އަންގާ ގޮތެއްގެމަތިން، މި ޤާނޫނާއި މި ޤާނޫނުގެ ދަށުން ހަދާ ގަވާއިދުތަކާ އެއްގޮތްވާ ގޮތުގެމަތިން، ފޮރިން ސަރވިސްގެ އެންމެހައި ކަންކަން ހިންގުމުގެ އެންމެ އިސްވެރިއަކީ މިނިސްޓަރެވެ.\nޤާނޫނުގައިވާ ގޮތުން ފޮރިން ސަރވިސްގެ އެންމެހައި ކަންކަން ދުވަހުން ދުވަހަށް ހިންގުމުގައި މިނިސްޓަރަށް އެހީތެރިވެދިނުމަށްޓަކައި، ފޮރިން ސެކްރެޓަރީއެއް ހުންނަންވާނެއެވެ. އަދި، ފޮރިން ސެކްރެޓަރީއަކީ ފޮރިން ސަރވިސްގެ އެންމެ އިސް މުވައްޒަފުކަމަށާއި، ފޮރިން ސަރވިސްގެ އެހެން ހުރިހާ މުވައްޒަފުންނާއި، ފޮރިން ސަރވިސްގެ މަޤާމުތަކުގައި ވަޒީފާއަދާކުރާ ފޮރިން ސަރވިސްއިން ބޭރުގެ މުވައްޒަފުންވެސް މަސައްކަތް ކުރާނީ، ފޮރިން ސެކްރެޓަރީގެ އިރުޝާދުގެ ދަށުންކަމުގައި މި ޤާނޫނުގައި ވެއެވެ. ފޮރިން ސެކްރެޓަރީގެ މަޤާމަށް މީހަކު ޢައްޔަންކޮށް ވަކިކުރާނީ، މިނިސްޓަރުގެ ލަފާގެ މަތިން ރައީސުލްޖުމްހޫރިއްޔާއެވެ.\nމި ޤާނޫނަށް ޢަމަލުކުރަން ފަށާތާ 90 ދުވަހުގެ ތެރޭގައި، ފޮރިން ސަރވިސް އެކުލަވާލަންވާނެކަމަށާއި، ދިވެހިރާއްޖޭގެ ފޮރިން ސަރވިސް ބެހިގެންވަނީ އެގްޒެކެޓިވް ސަރވިސް ސްޓާފުން؛ އަދި ޖެނެރަލް ސަރވިސް ސްޓާފުންގެ މަޤާމުތަކުގެ މައްޗަށްކަމުގައި ޤާނޫނުގައި ވެއެވެ.\nމީގެ އިތުރުން ވެސް މި ޤާނޫނަށް ޢަމަލުކުރަން ފެށުމާއެކު، މިނިސްޓްރީގެ ދަށުން ހިނގަމުންއައި ފޮރިން ސަރވިސް އިންސްޓިޓިއުޓްގެ އެންމެހައި މަސައްކަތްތައް ޤާނޫނުގެ ދަށުން ބާރުލިބިގެން ކުރިއަށް ގެންދެވޭ އިންސްޓިޓިއުޓްއަކަށް ބަދަލުވެގެންދާނެއެވެ.\nރައީސުލްޖުމްހޫރިއްޔާ މި ބިލު ތަސްދީޤުކުރެއްވުމާއި ގުޅިގެން މި ބިލު މިއަދު ވަނީ ދިވެހި ސަރުކާރުގެ ގެޒެޓުގައި ޝާއިޢުކުރައްވާފައެވެ. މި ޤާނޫނަށް ޢަމަލުކުރަން ފަށާނީ، މި ޤާނޫނު ދިވެހިސަރުކާރުގެ ގެޒެޓުގައި ޝާއިޢުކުރާ ތާރީޚުން ފެށިގެން6މަސްދުވަސް ހަމަވާ ތާރީޚުން ފެށިގެންނެވެ.


Raees Yaameen Ge Edhivadai Gathumah Maadhamaa Beyvvumah Oi Adu Ehun Cancel Koffi - Vaguthu\nރައީސް ޔާމީންގެ އެދިވަޑައިގަތުމަށް މާދަމާ ބޭއްވުމަށް އޮތް އަޑުއެހުން ކެންސަލްކޮށްފި\n5 މަސް ކުރިން ( އޮގަސްޓް 4, 2020 )\nމަނީ ލޯންޑަރިންގެ ކުށް ސާބިތުވެ ފަސް އަހަރު ދުވަހަށް ޖަލަށް ލުމަށް ހުކުމް ކޮށްފައިވާ ކުރީގެ ރައީސް އަދި އިދިކޮޅު ލީޑަރު އަބްދުﷲ ޔާމީންގެ ފަރާތުން ހައިކޯޓަށް ހުށަހަޅާފައިވާ އިސްތިއުނާފު މައްސަލައިގެ މާދަމާގެ އަޑުއެހުން އެމަނިކުފާނުގެ އެދިވަޑައިގަތުމަށް ކެންސަލް ކޮށްފިއެވެ.\nއެނގިފައިވާ ގޮތުގައި އެ އަޑުއެހުން ކެންސަލް ކުރުމަށް ރައީސް ޔާމީންގެ ފަރާތުން އެމަނިކުފާނުގެ ވަކީލުން ކޯޓުގައި އެދިފައި ވަނީ މާލެ ސަރަހައްދުގައި ކޮވިޑް-19 ހަލުވި ކަމާއި އެކުގައި ފެތުރެމުން އަންނާތީ ރައްކާތެރިކަމުގެ ފިޔަވަޅެއްގެ ގޮތުންނެވެ.\nމި މައްސަލައިގެ އެންމެ ފަހުން އަޑުއެހުމެއް ބާއްވާފައި ވަނީ މިދިޔަ މަހުގެ 8ވަނަ ދުވަހުއެވެ. އެ އަޑުއެހުމުގައި އޮތީ، ރައީސް ޔާމީންގެ ފަރާތުން ހުށަހަޅުއްވާފައިވާ 75 އިސްތިޢުނާފީ ނުކުތާތަކާއި ގުޅިގެން ހުލާޞާގޮތެއްގައި ވާހަކަފުޅު ދެއްކެވުމާއި، އެ ނުކުތާ ތަކާއި ގުޅިގެން، ދަޢުލަތުން ދެއްވާފައިވާ ރައްދާއި ގުޅިގެން ހުލާޞާގޮތެއްގައި ވާހަކަފުޅު ދެއްކެވުމެވެ.\nއެ އަޑުއެހުމުގައި ވާހަކަދައްކަވަމުން ރައީސް ޔާމީން ވިދާޅުވީ އެ ފައިސާ ހުރީ އަދީބުގެ އަތްޕުޅުގައި ކަމަށެވެ. އެ ފައިސާ އާއި ހަވާލުވާން ދިޔައީ އަދީބާއި އޭރުގެ ފިޝަރީޒް މިނިސްޓަރު ޑރ. މުހައްމަދު ޝައިނީ ކަމަށް ވެސް ރައީސް ޔާމީން މިއަދު ވިދާޅުވިއެވެ. މީގެކުރިންވެސް އެމަނިކުފާނު ވަނީ ސިޔާސީ މަސައްކަތް ކުރުމަށް އެމަނިކުފާނަށް ފަސް މިލިއަން ޑޮލަރު ލިބިވަޑައިގެންނެވި ކަމަށް ވިދާޅުވެފައިވެއެވެ. ނަމަވެސް އެ ފައިސާ އަކީ ކޮންތަނަކުން ލިބިވަޑައިގެންނެވި ފައިސާއެއް ކަމެއް ވިދާޅެއް ނުވެއެވެ.\nރައީސް ޔާމީން އެ ދުވަހު ވިދާޅުވީ ފިނިފެންމާ ލޯންޗުގައި އެއްޗެއް ގޮއްވާލުމާއި ހަމައިން ވެސް އެފައިސާ ހުންނެވީ އަދީބުގެ އަތްޕުޅުގައި ކަމަށެވެ.\n“ފަހަރެއްގައިވެސް ވޮޑަމުލާގެ ފައިސާ ހޯދާކަން ނޫން. ހަމަ ތެދެއް މި ދަންނަވަނީ، ވޮޑަމުލާ އަކީ އޮންނަ ރަށެއްކަންވެސް އެނގުނީ ކްރިމިނަލް ކޯޓުގެ ޝަރީޢަތުގެ ތެރެއިން. އެއީ އަޅުގަނޑުގެ ސަރުކާރުން ދޫކުރި ރަށެއްވެސް ނޫން. އެއީ ރައީސް މަޢުމޫނުގެ ސަރުކާރުން ދޫކޮށްފައިވާ ރަށެއް. އަދީބު މަސައްކަތް ކުރެއްވީ އޭނާގެ ވަރަށް ގާތް ދެ ރަޙްމަތްތެރިންނަށް އެ ރަށް ހޯދައިދޭން.” ރައީސް ޔާމީން ވިދާޅުވިއެވެ.\nއޮގަސްޓް 4, 2020 18:39\nއޮގަސްޓް 4, 2020 19:46\nމި ވީގޮތް ލިޔެފައޮއްވައި ނޭގުނަސްހެޔޮ ޔާމީނު ޖަލަށްލާފައިވަނީ ސިޔަސީ ބޭނުމަކަށް މީ ޔަޤީން ކަމެއް\nއޮގަސްޓް 7, 2020 01:15\nވޮޑަމުލާ ރައީސްޔާމީން އާއި އޮތީ ކޮންގުޅުމެއްކަން މިސަރުކާރުގައި ތިބިމީހުން ކިޔާދީބަލަ ހެއްކާއިއެކު ކޮންވޮޑަމުލާއެކޭތަ ތިކިޔަނީ މިސަތުކާރުގައި ތިބިމީހުނަށް ބުނެލާންއޮތީ އޭރުވެސް މިހާރުވެސް ރައީސްޔާމީން ނުކުރައްވާކަމެއް ރަސްއީޔާމީން ބޮލުގައި އަޅުވައިގެ އުޅޭހައި ދުވަހަކުވެސް ތިބައިގަނޑަށް ހަމަޖެހިލައިގެން ވެރިކަމެއް ކުރެވޭނެ މަގު މާތްﷲތިބައިގަނޑަށް ދުވަހަކުވެސް ނުދައްކަވާށި އާމީން


Sea life massala ah court in beyrugai halleh! | Mihaaru\nޚަބަރު / ހުޅުމާލެ ހައުސިން\nސީ ލައިފް މައްސަލަ އަށް ކޯޓުން ބޭރުގައި ހައްލެއް!\nސީލައިފް ގްލޯބަލް އިން ހުޅުމާލޭގައި ފްލެޓް އަޅަން ސޮއި ކުރަނީ: ފްލެޓަށް ދެއްކި ފައިސާ ހިފައިގެން ކުންފުނީގެ އިސްވެރިން ވަނީ ފިލާފައި.-- ފޮޓޯ: މިހާރު\n07 ޖުލައި 2019 - 15:28\nފްލެޓް ގަންނަން ސީ ލައިފަށް ފައިސާ ދައްކައި ހާލުގައި ޖެހުނު މީހުންގެ މައްސަލަ ކޯޓުން ބޭރުގައި ހައްލުކުރުމުގެ މަޝްވަރާތައް ސަރުކާރުން ފަށައިފި އެވެ.\nކުރީގެ ރައީސް އަބްދުﷲ ޔާމީންގެ ސަރުކާރުގައި އެޗްޑީސީން އިއުލާން ކުރި މަޝްރޫއަކުން ހުޅުމާލޭގައި، 3،000 ހައުސިން ޔުނިޓް އަޅަން 2014 ގައި ސީ ލައިފުން ހުޅުވާލުމުން ފްލެޓް ގަންނަން ގިނަ ބަޔަކު ފައިސާ ދެއްކި އެވެ. އެކަމަކު ފަހުން ފަޅާއެރި ގޮތުގައި އެއީ، ބޮޑު އޮޅުވާލުމެކެވެ. އެކި މީހުންގެ އަތުން ބޮޑެތި އަދަދުތަކުން އެޑްވާންސަށް ފައިސާ ނަގައި ސީ ލައިފްގެ އިސް ބޭފުޅުން ފިލީ އެވެ.\nމި މައްސަލައިގައި ލިބުނު ގެއްލުމުގެ ބަދަލު ހޯދަން 200 އެއްހާ މީހުން ސިވިލް ކޯޓަށް މައްސަލަ ހުށަހަޅާފައި ވަނިކޮށް، މި ސަރުކާރުން އޭގެ ތެރެއަށް ވަދެ ކޯޓުން ބޭރުގައި މައްސަލަ ހައްލުކުރަން އަންނަނީ ވާހަކަ ދައްކަމުންނެވެ. ސީ ލައިފުން ވެސް އޮތީ ކޯޓަށް މައްސަލައެއް ވައްދައިފަ އެވެ. އެއީ، އެޗްޑީސީން އެ ކުންފުންޏާ އެކު އެއްބަސްވީ ގޮތަށް އަމަލު ނުކުރި މައްސަލަ އެވެ.\nއެޗްޑީސީގެ މެނޭޖިން ޑިރެކްޓަރު އަހްމަދު ސުހައިލް މިއަދު ވިދާޅުވި ގޮތުގައި ސީ ލައިފާއި އެ ކުންފުންޏަށް ފައިސާ ދެއްކި މީހުން ޝަރުއީ މަރުހަލާ އަށް ހުށަހަޅާފައިވާ މައްސަލަ ކޯޓުން ބޭރުގައި ހައްލުކުރަން މިހާރު ވަނީ ބައްދަލުވުމެއް ބާއްވައިފަ އެވެ.\nސީ ލައިފްގެ ހުށަހެޅުމަކީ އެޑްވާންސަށް ފައިސާ ދެއްކި މީހުންނަށް އެޗްޑީސީން ފައިސާ ދީ، އެ ކުންފުންޏާ އަލުން މަޝްރޫއު ހަވާލުކުރުމެވެ. ފައިސާ ދެއްކި މީހުން ހުށަހަޅަނީ އެ ފައިސާ ލިބުމާ އެކު ހުޅުމާލޭގެ އެހެން މަޝްރޫއަކުން ފްލެޓް ލިބޭނެ ކަމުގެ ޔަގީންކަން ދިނުމަށެވެ.\nސީ ލައިފްގެ ހުށަހެޅުމެއް އޮތް ކަން ރައީސް އިބްރާހިމް މުހައްމަދު ސޯލިހް ވެސް މިދިޔަ ބުރާސްފަތި ދުވަހު ނޫސްވެރިންނާ ބައްދަލުކުރައްވައި އޮތީ ވިދާޅުވެފަ އެވެ.\nސީ ލައިފްގެ އިސްވެރިން ފިލައިގެން އުޅޭ އިރު ސަރުކާރުން ވާހަކަ ދައްކަނީ ކޮން ބޭފުޅުންނަކާތޯ ދެންނެވުމުން ސުހެއިލް ވިދާޅުވީ ސަރުކާރުން މުއާމަލާތް ކުރަނީ ސީދާ އެ ކުންފުންޏާ ނޫން ކަމަށެވެ. އެ ކުންފުނީގެ ހުށަހެޅުން އަންނަނީ ފްލެޓަށް ފައިސާ ދެއްކި މީހުންގެ ފަރާތުން ކަމަށް އޭނާ ވިދާޅުވި އެވެ.\nފައިސާ އަށް ޚިޔާނާތްތެރިވެ ފިލައިގެން އުޅޭ މައްސަލައިގައި ސީ ލައިފްގެ މެނޭޖިން ޑިރެކްޓަރު އަހްމަދު މޫސާ (އައްމަޓީ) ހޯދަން އިންޓަޕޮލް އިން ވަނީ އިއުލާންކޮށްފަ އެވެ. ސީ ލައިފްގެ މައްސަލަ ފުލުހުން ބަލަން ފެށުމާ އެކު އޭނާ ވަނީ ރާއްޖެ އިން ފުރައިފަ އެވެ. އޭނާ މި ފަހަކާ ޖެހެންދެން ދިރިއުޅުނީ، އެނގިފައިވާ ގޮތުގައި، ސްރީ ލަންކާގަ އެވެ.\nސުހެއިލް ވިދާޅުވި ގޮތުގައި ސަރުކާރުން މި މައްސަލަ ނިންމާނީ ދެ ފަރާތުގެ ހައްގުތައް ވެސް ހިމާޔަތްވާނެ ގޮތަކަށެވެ. މިހާތަނަށް ބެލިބެލުމުގައި އެޑްވާންސަށް ނެގި ފައިސާގެ ގޮތުގައި ދައްކަން ޖެހޭ އަދަދަކީ ގާތްގަނޑަކަށް 24 މިލިއަން ކަމަށް އޭނާ ވިދާޅުވި އެވެ.\n"މިއީ، މިހާތަނަށް މި މައްސަލައިގައި ބަދަލު ހޯދަން ކޯޓަށް މައްސަލަ ހުށަހަޅާފައިވާ މީހުންގެ އަދަދަށް ބަލާއިރު ދައްކަން ޖެހޭ ކަމަށް ލަފާކުރެވޭ އަދަދު،" ސުހެއިލް ވިދާޅުވި އެވެ.\nInsaaf hoadhan dhuvanee, "bodun" thibee filai!\nހައުސިންގެ ބޮޑު މަޝްރޫއެއް، ކުރީގެ ސަރުކާރުގެ އިސް ބޭފުޅުންތަކެއްގެ ނުފޫޒާ އެކު ސީ ލައިފްއާ ހަވާލުކުރީ އެ ކުންފުނި އެކަމަށް ގާބިލް ނޫން ކަން އެނގިތިބެ އެވެ. ނުވަތަ ނުބަލަ އެވެ. ހުޅުމާލޭގައި 3،000 ފްލެޓް އަޅަން ސަރުކާރުން ހުޅުވާލުމުން އެހެން ކުންފުނިތަކަކުން ވެސް ކުރިމަތިލި އެވެ. އެ ކުންފުނިތަކުގެ ތެރެއިން، ސީ ލައިފް އަކީ މާލީ ގޮތުން ގާބިލް ކުންފުންޏެއް ނޫން ކަން އެޗްޑީސީގެ މުވައްޒަފުން ހެދި ޑިއު ޑެލިޖަންސް ރިޕޯޓުން ވެސް އޮތީ ފެންނާށެވެ. ޑައުން ޕޭމަންޓުގެ ގޮތުގައި ސީ ލައިފުން ބޮޑެތި އަދަދުތަކުން ފައިސާ ނެގީ ވެސް އޮޅުވާލައިގެންނެވެ. އެ ކުންފުންޏާއި އެޗްޑީސީއާ އެކު ވެފައިވާ އެއްބަސްވުމުގައިވާ ގޮތުން، މަޝްރޫއުގެ 20 ޕަސެންޓް ނުނިމެނީސް ބުކިން ފީގެ ގޮތުގައި 50،000ރ. ގެ އިތުރުން އެއްވެސް ފައިސާއެއް ނުނެގޭނެ އެވެ. އެކަމަކު އެއްބަސްވުމާ ޚިލާފަށް ފައިސާ ނެގުމުން ވެސް ކަމާބެހޭ އެއްވެސް އިދާރާއަކުން ފިޔަވަޅެއް ނާޅަ އެވެ.\nކުށްކުރުން ރައީސް އޮފީސް ތަރައްގީގެ މަޝްރޫއުތައް ހުޅުމާލެ ހައުސިން އެޗްޑީސީ ރިޝްވަތު ސުހައިލް އަހުމަދު އެމްޑީ، (އެޗްޑީސީ) ހުޅުމާލެ ކޮރަޕްޝަން ރައީސް އިބްރާހިމް މުހައްމަދު ސޯލިހް ދިވެހި ސަރުކާރު ސީ ލައިފް ގްލޯބަލް\n36 ކޮމެންޓް, 51 ރިއެކްޝަންސް\nކުއްލި މައްސަލައެއްގެ ގޮތުގައި މީނާގެ މި ޑީލްގެ މައްސަލަ ބަލައިދޭން މެމްބަރުންނަށް ގޮވާލަން\nމިސަރުކާރުވެސް ހައްގު ހިމާޔަތްކުރުމަށް ޖަރީމާ ހިނގި މީހުންނަށް ގެއުންނޔވާގޮތަށް އަމަލުކޔރަނީ؟ ބޮޑުޖޯކެއްނު.\nމީ ބޮޑުވެގެންވާ ޑީލެއް...ތިމީހުންނަށް7އަހަރުން ބިންގާ ނޭޅުން ފުލެޓް މިހާރު ކިހިނެތް ވަކި އަޅާނީ!\nސީލައިފް މީހުން ދެރަވާނެކަމެއްނެތް. ކަލޭމެން ތިތިބީ މިރާއްޖޭގަ ލިބޭނެ އެންމެ ގަދަރުވެރި އެންމެ މަތީ ފާސްނަގައިގެން. އެ ފާހަށް ކިޔާ ނަމަކީ 'މާސްޓަރސް އޮފް ކޮރަޕްޝަން އެންޑް އޮޅުވާލުން އިން މޯލްޑިވްސް' އެކަމަކު ކަލޭމެންނަށްވުރެ އަދި ތަންކޮޅެއް ޔާނު އަދި އަދީބު މަތިވާނެ. އެމީހުން ނެގީ ޕީއެޗްޑީ. ހަމަ ތިފީލްޑުން\nތި އަންމަޓީއަކީ ނިމިދިޔަ ރިޔާސީ އިންތިޚާބުގައި ސޯލިހު ކެމްޕޭނުގައި ލަންކާގައި އިސްކޮށް އުޅުނު މީހެއް. މިއީ ހަދިޔާ.\nމީނުމިވާގޮތަކީ ސަރުކާރަށް ތާއިދުކުރިއަސް އެޅިހާބަތަކަށް ރިހަޔެއް ނޭޅޭނެ\nސީލަިއފު ކީއްކުރަން، ސީލައިފު ކުންފުނީގެ އިސްއެއްވެސް މީހަކު ބައިވެރިވާ ކުންފުންޏަކަށްވެސް ކުރިއަށް އޮތް ދިހައަހަރުވެސް ހައުސިން މަޝްރޫޢުއާ ގުޅުން ހުރި އެއްވެސް ޕްރްޖެކްޓެއް ނުދޭގޮތަށް ކަނޑައަޅާ ނިންމަބަލަ، އޭރުން ތިހުރި ޒީރޯ ޓޮލަރެންސް ރައްޔިތުންނަށް ޤަބޫލުކުރެވޭނެ.\nމިއީ ކޮރަޕްޝަންގެ އިންތިހާއަށް ފެށުނީއްސުރެ ހިނގާފައިވާ ކަމެއް .. މިސަރުކަރުވެސް މި ކޮރަޕްޝަނުގައި ބައިވެރިވަނީ! ޒީރޯ ޓޮލެރެންސްގެ އެއްވެސް ކަމެއްނެތް. މިއީ ވައްކަމެއް.. ސީލައިފަކާ ދައްކަންޖެހޭ ވާހަކައެއްނެތް.\nމިކަމުގާ ވަރަށް އަޖައިބު ކުރުވަނިވި ކަންތައް އެބަހުރި. 1.ސީލައިފަށް ދެއްކި ފައިސާ އެޗްޑީސީން އެމީހުނަށް ދޭންޖެހެނީ ކީއްވެ!؟ 2. ސީލައިފުން އެޗްޑީސީ އަށް ދެއްކީ ކިހާފައިސާއެއް!؟ 3. ސީލައިފުން އެންމެ ޓަވަރެއްގެ ބިންގާ އެޅީ އޭގެ އަގު ކަމަށްތިބަލަނީ ކިތައް މިލިއަން؟ އެބިންގާ މިހާރު ހުރީ އިމާރާތް ކުރެވޭ ހާލެއްގަތަ؟ 4.މަސައްކަތް ނުނިންމާ އެތައް އޮޅުވާލުމެއް އޮޅުވާލި އަދި ފައިސާގެ ގާބިލް ކަމެއްނެތް ބަޔަކަށް އަނެއްކާ ބިންދެނީ ކީއްވެ؟!\nސީލައިފް އިންއެޗްޑީސީ އަށް އެއްވެސް ފައިސާއެއް ނުދައްކާ. 1 މިލިއަން ޑޮލަރުގެގެރެންޓީއެއް ދިނީ. އެޗްޑީސީއާދެކޮޅަށް މައްސަލަ ކޯޓުގައި ނިމުނީ އެޗްޑީސީގެ މިހާރުގެ އެމްޑީ އެޗްޑީސީއާ ދެކޮޅަށް ހެކިބަސް ދީގެން.\nސީ ލައިފް ވާނީ ސީ އަށް ދޯ ހަތް ފެނު ކައްކާ އަވިލީ ނަމަވެސް


Zikra miskiy hadhan havaalu kuree gaanoonaa hilaafah, ebbasvun baathil kuranee | Mihaaru\nޒިކްރާ މިސްކިތް: އެތަނުގެ މަސައްކަތްތައް ވަނީ ހުއްޓިފައި.-- ފޮޓޯ: މިހާރު\nޒިކްރާ މިސްކިތް ހަދަން ހަވާލުކުރީ ގާނޫނާ ހިލާފަށް، އެއްބަސްވުން ބާތިލްކުރަނީ\n17 އެޕްރީލް 2019 - 17:23 14 comments\nޒިކްރާ މިސްކިތުގެ މަސައްކަތްތައް ހަދަން އެސްޖޭ ކޮންސްޓްރަކްޝަނާ ހަވާލުކުރީ ގާނޫނާ ހިލާފަށް ކަމަށާއި އެހެންވެ އެ އެއްބަސްވުން ބާތިލްކުރަން އެޓާނީ ޖެނެރަލް (އޭޖީ) އޮފީހުން ލަފާދީފައިވާ ކަމަށް އިސްލާމިކް މިނިސްޓަރު ޑރ. އަހުމަދު ޒާހިރު މިއަދު ވިދާޅުވެއްޖެ އެވެ.\n"ދާރުލް ޒިކްރާ"ގެ ނަމުގައި 10 ބުރިއަށް އެ މިސްކިތް ހަދަން ކުރީގެ ރައީސް އަބްދުﷲ ޔާމީންގެ ސަރުކާރުން ހަވާލުކުރީ ޖުލައި 9، 2018 ގަ އެވެ. މި އަހަރުގެ ރޯދަ މަހަށް އެ މިސްކިތުގެ ފުރަތަމަ ތިން ބުރި ނިންމައި ހުޅުވާނެ ކަމަށް އޭރުގެ އިސްލާމިކް މިނިސްޓަރު ޑރ. އަހުމަދު ޒިޔާދު ވިދާޅުވި އެވެ. ނަމަވެސް އަހަރެއްވާން ކައިރިވެފައިވާއިރު ވެސް މިސްކިތުގެ އެއްވެސް މަސައްކަތެއް ނުފެށެ އެވެ.\n"މިހާރު"އަށް ދެއްވި ހާއްސަ އިންޓަވިއުގައި މިނިސްޓަރު ވިދާޅުވީ އާ ސަރުކާރު އައި އިރު ވެސް ޒިކްރާ މިސްކިތާ ގުޅޭ މައްސަލަ ވަރަށް ބޮޑު ވެފައިވާ ކަމަށެވެ. އެކަމާ ގުޅިގެން އޭޖީ އޮފީހާއި މިނިސްޓްރީގެ ގާނޫނީ ޓީމާ މަޝްވަރާކޮށް، އެ ކުންފުންޏާއެކު މަސައްކަތް އިތުރަށް ކުރިއަށް ނުގެންދަން ލަފާދީފައިވާ ކަމަށް ވިދާޅުވި އެވެ.\nއޭނާ ވިދާޅުވީ އެސްޖޭ ކޮންސްޓްރަކްޝަނާ އެކު ހަދާފައިވާ އެއްބަސްވުން ބާތިލްކޮށް އެހެން ބަޔަކާ ހަވާލުކުރާނެ ކަމަށެވެ.\n"މިނިސްޓްރީއާ ހަވާލުވުމަށްފަހު ފާހަގަވީ އެކަންތައް ގޮސްފައިވަނީ އުސޫލުން ބޭރުން ކަމަށް. އަޅުގަނޑުމެންނަށް އޭޖީ އާއި މިނިސްޓްރީގެ ގާނޫނީ ޓީމުން ވެސް ލަފާދީފައި އޮތީ އެބޭފުޅުން [އެސްޖޭ ކޮންސްޓްރަކްޝަން] ކަންތައް ކޮށްފައި އޮތީ ގާނޫނާ ގަވާއިދުގެ ތެރެއިންނެއް ނޫނޭ، އުސޫލުން ބޭރުންނޭ. އޭގައި އެބަހުއްޓޭ ކަންތައްތަކެއް،" ޒާހިރު ވިދާޅުވި އެވެ.\n"އެ ލަފާގެ މަތިން، މުސްތަގުބަލުގައި އަޅުގަނޑުމެން އެ މަސައްކަތް އެބޭފުޅުންނާ އެކީގައި [އެސްޖޭ ކޮންސްޓްރަކްޝަނާއެކު] ކުރިއަށް ގެންދަން ބޭނުންނުވާ ކަމަށް އަޅުގަނޑުމެންނަށް ފާހަގަވަނީ."\nއެ މަސައްކަތުގައި މިނިސްޓްރީ އާއި އެސްޖޭ ކޮންސްޓްރަކްޝަން ވެސް އިހުމާލުވެފައި އެބައޮތް ކަމަށް ވިދާޅުވި އެވެ.\nއިސްލާމިކް މިނިސްޓަރު ޑރ. އަހުމަދު ޒާހިރު، "މިހާރު" އަށް މިއަދު އިންޓަވިއުދެއްވަނީ.-- ފޮޓޯ: ނިޝާން އަލީ/ މިހާރު\nކޮންޓްރެކްޓާ ފައިނޭންސް އުސޫލުން ހިންގާ އެ މަޝްރޫއުގެ އަގަކީ 130 މިލިއަން ރުފިޔާ އެވެ. އިކުއިޓީގެ ގޮތުގައި 30 މިލިއަން ރުފިޔާ ދޭން ނިންމާފައިވަނީ ސަރުކާރުންނެވެ. ކުރީގެ ސަރުކާރުން ވަނީ އެ ފައިސާ ވެސް އެސްޖޭ ކޮންސްޓްރަކްޝަނަށް ދީފަ އެވެ. އެއްބަސްވުން ބާތިލްކުރުމަށްފަހު ސަރުކާރުން ދިން ފައިސާ ހޯދާނެ ކަމަށް މިނިސްޓަރު ވިދާޅުވި އެވެ.\nއޭނާ ވިދާޅުވީ މިސްކިތެއް ހަދާއިރު އެ ކުރެހުން އެޕްރޫވްކުރަން މިނިސްޓްރީ އަށް ހުށަހަޅަންޖެހޭނެ ކަމަށެވެ. ނަމަވެސް އެސްޖީ ކޮންސްޓްރަކްޝަނުން އެކަން ކޮށްފައިވާ ނުވާ ކަމަށް ވިދާޅުވި އެވެ.\nއެއްބަސްވުން ބާތިލްކުރާނެކަމުގެ ނޯޓިސް މިނިސްޓްރީން ވަނީ މިިދިޔަ މަހުގެ ފަހުކޮޅު ނުވަތަ މި މަހުގެ ކުރީކޮޅު ދީފަ އެެވެ.\nއެނގިފައިވާ ގޮތުގައި އެސްޖޭ ކޮންސްޓްރަކްޝަނަށް މަސައްކަތް ނުފެށިގެން އުޅެނީ އެ ބިމުގެ ރަޖިސްޓްރީ ނެތިގެންނެވެ. އަދި އެތަނުގައި ދިރާގާއި ސްޓެލްކޯ އަދި އެކި ތަންތަނުގެ 47 ޑިސްޓްރިބިއުޝަން ފޮށި ހުރުމަކީ ވެސް އެ މަސައްކަތް ކުރިއަށް ގެންދަން ދިމާވެފައިވާ ދައްޗެއް ކަމަށް ވެ އެވެ.\nއިތުރު ލިޔުންތައް މިސްކިތްތައް އިސްލާމިކް މިނިސްޓްރީ އެސްޖެ ކޮންސްޓްރަކްޝަން ކުރީގެ މިނިސްޓަރު ޑރ. އަހުމަދު ޒިޔާދު ބާގިރު ޑރ. އަހުމަދު ޒާހިރު، އިސްލާމިކް މިނިސްޓަރު\nފައިސާ ދިނަސް، ޒިކުރާ މިސްކިތް ނުފެށި ލަސްވަނީ!\nމާވެޔޮ މިސްކިތް ނިންމައި، ސަރުކާރާ ހަވާލުކޮށްފި


BREAKING: Ungoofaarun Ithuru Random2Sample Fassivejje | ungoofaaru.com\nބަނޑޭރިގަނޑު/ޚަބަރު/އުނގޫފާރުން އިތުރު2މީހުން ފައްސިވެއްޖެ\nއުނގޫފާރުން އިތުރު2މީހުން ފައްސިވެއްޖެ\n0 671 މިނެޓެއް ނުވަނިސް ކިޔާލެވޭ\nރ. އުނގޫފާރުން އިތުރު2މީހުން ކޮވިޑް-19 އަަށް ފައްސިވެއްޖެއެވެ. އުނގޫފާރު ރީޖަނަލް ހޮސްޕިޓަލުން ބުނި ގޮތުގައި ފައްސިވެފައި ވަނީ އުނގޫފާރުން ނެގި ރެންޑަމް2ސާންޕަލްއެވެ.\nމިރޭ ފައްސިވެފައިވާ ދެމީހުންކުރެ އެކަކީ އުނގޫފާރު ފިހާރައެއްގައި މަސައްކަތްކުރާ އެފިހާރައިގެ ސޭޓެވެ. އަނެއް މީހާއަކީ އެފިހާރާއިގެ ވެރިޔާގެ ދަރިފުޅެވެ. މި އެންމެންނަކީވެސް ދިވެހި ފިރިހެނުންނެވެ.\nފައްސިވެފައި ވަނީ މެއި 31 ގައި އުނގޫފާރުން ނެގި ރެންޑަމް ސާންޕަލްތަކުގެ ތެރެއިން2ސާންޕަލްއެވެ. މިއާ އެކު އުނގޫފާރުގައި ކޮމިއުނިޓީ ތެރެއިން ފައްސިވި ކޭސްތަކުގެ އަދަދު5ކަށް އެރީއެވެ.\nރީތީފަރު ރިސޯޓުގެ2އޯނަރުން ކޮވިޑަށް ފައްސިވެ އުނގޫފާރު ރީޖަނަލް ހޮސްޕިޓަލުގައި ފަރުވާދޭން ފަށައިފި


Kihaadhoo beats Goidhoo but lost to Dharavandhoo 3-2\nކިހާދޫ އަދި ދަރަވަންދޫ ބައްދަލު ކުރިމެޗުގެ ކިހާދޫ ޓީމް- ފޮޓޯ: ކިހާދޫ ފުޓްބޯލްޓީމް ފޭސްބުކް ޕޭޖް\nގޮއިދޫ މައްޗަށް ކުރިހޯދި ނަމަވެސް ދަރަވަންދޫ އަތުން ބަލިވެއްޖެ\nލިޔުނީ: ކިހާދޫ ލައިވް | ނޮވެންބަރ 16, 2015 ކުޅިވަރު\nބ. އެޓޯލް ފުޓްބޯލް ޗެލެންޖަށް ތައްޔާރުވުމުގެ ގޮތުން ކިހާދޫ ޓީމް ކުޅުނު ދެވަނަ ޕްރެކްޓިސް މެޗުން ދަރަވަންދޫ އަތުން ބަލިވެއްޖެއެވެ. އިއްޔެ ހަވީރު ކިހާދޫ ރަސްމީދަނޑުގައި ކުޅުނު މިމެޗް ދަރަވަންދޫ ޓީމް ކާމިޔާބުކުރީ 2-3 އިންނެވެ.\nކިހާދޫޓީމްގެ މުހިންމު ކުޅުންތެރިންތަކެއް ނުލާ ކުޅުނު މިމެޗުގެ ފުރަތަމަ ހާފުގައި ދަރަވަންދޫ ޓީމުން ވަނީ2ލަނޑުޖަހާފައެވެ. އޭގެ ފަހުން ކިހާދޫ ޓީމުންވަނީ ފުރަތަމަ ހާފު ނިމުމުގެ ކުރިން2ލަނޑު ޖަހާ ނަތީޖާ ހަމަހަމަ ކޮށްފައެވެ. ދަރަވަންދޫ ޓީމުން އެމީހުންގެ ފަހު ލަނޑުޖެހީ މެޗުގެ ފަހު ހާފުގައެވެ. މި މެޗުގައި ކިހާދޫ ޓީމްގެ2ގޯލްވެސް ކާމިޔާބުކޮށްދިނީ ސާމިރުއެވެ. ދަރަވަަންދޫ ޓީމުން ގޯލްޖެހީ އަހްސަން(2) އަދި އަނީލެވެ.\nއަންނަ ޑިސެންބަރ މަހުގެ 3-17 އަށް އޭދަފުށީގައި ބާއްވާ ބ. އެޓޯލް ފުޓްބޯލް ޗެލެންޖަށް ތައްޔާރުވުމުގެ ގޮތުން ކިހާދޫ ކުޅުނު ފުރަތަމަ މެޗުން އެންމެ ފަހުގެ ޗެމްޕިއަން ގޮއިދޫގެ މައްޗަށް ވަނީ ކުރިހޯދާފައެވެ. ޖުމްހޫރީ ދުވަހާވެސް ގުޅުވައިގެން ކިހާދޫ ދަނޑުގައި ކުޅުނު މިމެޗް ކިހާދޫ ކާމިޔަބުކޮށްފައިވަނީ 2-1 އިންނެވެ. މި މެޗުގައި ކިހާދޫ ޓީމަށް ލަނޑު ޖަހާދީފައިވަނީ ސާމިރު އަދި އީމާނުއެވެ. ގޮއިދޫ ޓީމުގެ ގޯލް ޖަހާދިނީ އާދަމް ނިޒާމް(ކިތުނާ)އެވެ.\nކިހާދޫ އާއި ގޮއިދޫ ބައްދަލު ކުރިމެޗްގެ ކިހާދޫ ޓީމް – ފޮޓޯ: ކިހާދޫ ފުޓްބޯލްޓީމް ފޭސްބުކް ޕޭޖް\nކިހާދޫއާއި ގޮއިދޫ ކުޅުނުމެޗްގެ ގޮއިދޫ ޓީމް- ފޮޓޯ: ކިހާދޫ ފުޓްބޯލްޓީމް ފޭސްބުކް ޕޭޖް\nމި އަހަރުގެ އަތޮޅު މުބާރާތަށް ތައްޔާރުވުމުގެ ގޮތުން ކިހާދޫ ޓީމް ވަނީ އެކުވެރިކަމުގެ މެޗްތަކެއް ކުޅޭގޮތަށް ހަމަޖައްސާފައެވެ.


Ras Online - ރީކޯ މޫސަ، ރައީސް ނަޝީދަށް: މައިންބަފައިންނާ ނުބެހި ސިޔާސީ ޒުވާބުކުރޭ\nރީކޯ މޫސަ، ރައީސް ނަޝީދަށް: މައިންބަފައިންނާ ނުބެހި ސިޔާސީ ޒުވާބުކުރޭ\nއަހުމަދު މަސްނޫމް 13 އޮކްޓޯބަރު 2021 - 15:32\nމައިންބަފައިންނާއި ނުބެހި ސިޔާސީ ޒުވާބުކުރަން ދަސްކުރެއްވުމަށް އެމްޑީޕީގެ ކުރީގެ ޗެއަރޕާސަން ރީކޯ މޫސާ މަނިކު، އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދަށް ގޮވާލައްވައިފިއެވެ.\nރީކޯ މޫސާ މަނިކު މިކަމަށް ގޮވާލެއްވީ ރައީސް ނަޝީދު މިއަދު ބޭއްވެވި ޕްރެސް ކޮންފަރެންސެއްގައި ރީކޯ މޫސާ މަނިކުގެ ބައްޕައާއި ބެހިވަޑައިގެންކަމަށް ވިދާޅުވެއެވެ.\nރައީސް ނަޝީދު މިއަދު ބޭއްވެވި ޕްރެސް ކޮންފަރެންސްގައި އެމްޑީޕީ އިސްލާހުކުރުމަށް ރީކޯ މޫސާ ގޮވާލި ގޮވާލުމާއި ގުޅޭގޮތުން ނޫސްވެރިއަކު ސުވާލުކުރުމުން ރައީސް ނަޝީދު ދެއްވީ ވަރަށް ތަފާތު ޖަވާބެކެވެ. އެގޮތުން އެމަނިކުފާނު ފެށްޓެވީ ކުރީގެ ރައީސް އިބްރާހިމް ނާސިރުގެ ވެރިކަމުގައި މާލޭގައި އުޅުނު ކުޑަ އަލީ ނަމަކަށް ކިޔާ މީހެއްގެ ވާހަކައެވެ.\n"އަޅުގަނޑުގެ ގާތުގައި މީހަކު ބުނީ މާލޭގައި އުޅުނޭ ކުޑަ އަލީ ކިޔާ މީހަކު. އިބްރާހިމް ނާސިރާއި އަބްދުލް ހަންނާން ހަލީމް، އަމަން އާއްމުގައި ހުންނެވީ އަބްދުލްހަންނާން.. މި ކުޑައަލީ ކިޔާ މީހާ އެކި އެއްޗެހި ކިޔާ.. ނާސިރޭ ކިޔައިގެންވެސް ކިތަންމެ އެއްޗެއް ކިޔައިފި.. އެންމެފަހުން ނާސިރު ވިދާޅުވީ އަބްދުލްހަންނާން އަރިހުގައި ދެން ކުޑަ އަލީ ދޫކޮށްލައިގެން އަޅުގަނޑުމެންނަށް ވެރިކަން ނުކުރެވެންޏާ، ދެން ނުކުރާންވީ ނޫންހޭ." ރީކޯ މޫސައާ ގުޅޭގޮތުން ރައީސް ނަޝީދާ ކުރި ސުވާލަށް ޖަވާބުދެއްވަމުން ވިދާޅުވިއެވެ.\nބެލެވޭ ގޮތުގައި ރައީސް ނަޝީދުގެ ވާހަކަފުޅުގައި އެ ދައްކަވަނީ ރައީސް ސާލިހަށް ރީކޯ މޫސަ ނުލައި ވެރިކަން ކުރެއްވެން ނެތްކަމަށްވާނަމަ، ވެރިކަން ނުކުރަންވީނޫންހޭ، ވިދާޅުވާ ފަދަ ވާހަކަފުޅެކެވެ. އެއީ ރީކޯ މޫސައަކީ ރައީސް ސާލިހާ ވަރަށް ގާތް ގުޅުމެއް ބާއްވަވާ، އަދި ރައީސް ސާލިހަށް ސިޔާސީގޮތުން މިހާރު ވަރަށް ބޮޑަށް ތާއީދުކުރަށްވާ ބޭފުޅަކަށްވާތީ ރައީސް ނަޝީދު ވިދާޅުވި ބަސްފުޅެއްކަމަށް ބެލެވެއެވެ.\nނަމަވެސް ރައީސް ނަޝީދު ދެއްކެވި ވާހަކަތައް ރީކޯ މޫސަ ނެންގެވީ ވަރަށް ތަފާތުކޮށެވެ. މޫސަ ވިދާޅުވާގޮތުން ކުޑަ އަލީ އަކީ މޫސަގެ ބައްޕައެވެ. އަދި ރައީސް ނަޝީދުގެ ވާހަކަފުޅުތައް މޫސަ ސިފަކުރެއްވީ މައިންބަފައިންނާއި ބެހިވަޑައިގެން ކަމަށެވެ.\nމިދުވަސް ހަނދާކޮށްލައްވާ މަނިކުފާނުގެ ބައްޕަ ދުނިޔޭގައ ހުންނެވިޔަސް އަޅުގަނޑު އެއްމެލޯބިވާ. ކުޑައަލީ (ބައްޕަ) ވަނީ މިދުނިޔެއާވަކިވެފަ ބައްޕަޔާނުބެހި ސިޔާސީ ޒުވާބުކުރަންއެގެންޖެހޭނެ @MohamedNasheed pic.twitter.com/VuQbmVrOrp\n— Moosa Maniku (Reeko) (@ReekoMoosa) October 13, 2021\nމޫސަ ވިދާޅުވީ ރައީސް ނަޝީދުގެ ބައްޕާފުޅު ދުނިޔޭގައި ހުންނެވިޔަސް، މޫސަގެ އެންމެ ލޯބިވާ ކުޑައަލީ (ބައްޕަ) ވަނީ މިދުނިޔެއާ ވަކިވެފައިކަމަށެވެ. އަދި ބައްޕައާ ނުބެހި ސިޔާސީ ޒުވާބުކުރަން ރައީސް ނަޝީދަށް އެނގިވަޑައިގަންނަވަން ވާނެކަމަށް މޫސަ ވިދާޅުވިއެވެ.\nއެއް އިރެއްގައި ސިޔާސީ ގޮތުން ގާތް ދެ ބޭފުޅުންގެ ގޮތުގައި ރައީސް ނަޝީދާއި ރީކޯ މޫސަ ފެނުނަސް، ރީކޯ މޫސަ އެމްޑީޕީން ބޭރުކޮށްލި ހިސާބުން އެ ދެ ބޭފުޅުންނަކީ ސިޔާސީ ދެ ހަތުރުންކަމަށް ގިނަ ބަޔަކު ޤަބޫލުކުރެއެވެ.\nރީކޯގެ ބައްޕައަކީ ކުޑަ އަލީ އެއްނޫން. އެއީ ސާރާގެ ބައްޕަ. ވަރަށް ބޮޑަށް އެކަން އިނގޭތީ މިބުނީ. މަންމަ ދުނިޔާގައި ހުންނެވި ނަމަ އިނގޭނީ.....


Ronaldo ge hat trick in Portugal final ah | Mihaaru\nރޮނާލްޑޯ (ކ) ލަނޑު ޖެހުމަށް ފަހު އުފާފާޅުކުރަނީ. --ފޮޓޯ: އޭއެފްޕީ\n06 ޖޫން 2019 - 09:09 15 comments\nޕޯޓޯ (ޖޫން 6) – ކްރިސްޓިއާނޯ ރޮނާލްޑޯގެ ހެޓްރިކާ އެކު ސްވިޒަލެންޑް 3-1 އިން ބަލިކޮށް ޔުއެފާ ނޭޝަންސް ލީގުގެ ފައިނަލަށް ޕޯޗުގަލް ރޭ ދަތުރުކޮށްފި އެވެ.\nއަންނަ ހޮނިހިރު ދުވަހުގެރޭ ޕޯޓޯގައި ކުޅޭ ފައިނަލުގައި ޕޯޗުގަލް ބައްދަލުކުރާނީ ސެމީ ފައިނަލުގެ ދެ ވަނަ މެޗުގައި މިރޭ އިންގްލެންޑާއި ނެދަލެންޑްސް ކުޅެ މޮޅުވާ ޓީމަކާ އެވެ.\nއަމިއްލަ ސަބަބުތަކާ ހެދި މި މުބާރާތުގެ ގްރޫޕް ސްޓޭޖުގައި ކުޅެފައިނުވާ ރޮނާލްޑޯ ރޭގެ މެޗުގައި ޕޯޗުގަލަށް ކުރި ހޯދައިދިނީ 34 ވަނަ މިނެޓުގައި ހިލޭ ޖެހުމަކުންނެވެ.\nސްވިޒަލެންޑުން އެއްވަރުކުރީ 57 ވަނަ މިނެޓުގައި ޕެނަލްޓީއަކުން ރިކާޑޯ ރޮޑްރިގޭޒް ޖެހި ލަނޑުންނެވެ. މި ޕެނަލްޓީ އަށް ސްވިޒަލެންޑުން ފުރަތަމަ އެޕީލްކުރުމުން ޖަރުމަން ރެފްރީ އަޅާނުލި އެވެ. އެ ބޯޅައިގައި ގޮސް ޕޯޗުގަލުން އުފެއްދި ހަމަލާގައި އެ ޓީމަށް ޕެނަލްޓީއެއް ރެފްރީ ދިނީ އެވެ. އެކަމަކު ވީއޭއާރް އިން ބެލުމަށް ފަހު ރެފްރީ ނިންމީ ސްވިޒަލެންޑުން އެޕީލްކުރި ޕެނަލްޓީ ދޭން ޖެހޭ ކަމަށެވެ. އެހިސާބުން ޕޯޗުގަލްގެ ޕެނަލްޓީ ނިންމުން އަނބުރާ ގެނައީ އެވެ.\nސްވިޒަލެންޑުން އެއްވަރުކޮށް، އެ ނަތީޖާގައި މެޗު ނިމެން ދިއުމުން ބެލެވުނީ އިތުރު ވަގުތު ކުޅެން ޖެހޭނެ ކަމަށެވެ. އެކަމަކު ރޮނާލްޑޯ ވަނީ ބެނާޑޯ ސިލްވާގެ ހުރަހަކުން 88 ވަނަ މިނެޓުގައި ގޯލް ޖަހައި ޕޯޗުގަލަށް އަލުން ކުރި ހޯދައިދީފަ އެވެ. އަދި އޭގެ މިނެޓެއް ފަހުން ހެޓްރިކް ފުރިހަމަކޮށް ޕޯޗުގަލަށް ފައިނަލުގެ ޖާގަ ކަށަވަރުކޮށްދިނެވެ.\nރޮނާލްޑޯ ކެރިއަރުގެ 53 ވަނަ ހެޓްރިކް ހަދައި ޕޯޗުގަލް ފައިނަލަށް ގެންދިއުމާ އެކު އޭނާ އަށް މިވަނީ އެ ޓީމަށް ބައިނަލްއަގްވާމީ ދެ ވަނަ ތަށްޓެއް ހޯދައިދޭން ފުރުސަތު ލިބިފަ އެވެ. އަމިއްލަ ގައުމުގައި 2004 ގައި ބޭއްވި ޔޫރޯގެ ފައިނަލުން ބަލިވެފައިވަނިކޮށް، އޭނާ ފުރަތަމަ ފަހަރަށް ޕޯޗުގަލަށް ކާމިޔާބުކޮށްދިން މުބާރާތަކީ 2016 ވަނަ އަހަރުގެ ޔޫރޯ އެވެ.\nނޭޝަންސް ލީގުގައި ރޮނާލްޑޯ ގައުމީ ޓީމަށް ކުޅޭނެ


Raees Yamin ge verikan dhemehettumah fuluhun kuraa masakkah kaamiyaabu nuvaane- Sobe\nރައީސް އަބްދުﷲ ޔާމީން އަބްދުލް ގައްޔޫމުގެ ވެރިކަން ދެމެހެއްޓުމަށްޓަކައި ފުލުހުންނާއި ސިފައިން ކުރަމުން ގެންދާ މަސައްކަތް ކާމިޔާބު ނުވާނެ ކަމުގައި އައްޑޫސިޓީގެ މޭޔަރ އަބްދުﷲ ޞާދިގް ވިދާާޅުވެއްޖެއެވެ.\nފެބްރުއަރީ މަހުގެ ފުރަތަމަ ދުވަހު ސްޕްރީމް ކޯޓުން އިއްވި ހުކުމާ ގުޅިގެން ހުކުމް ތަންފީޒު ކުރުމުގެ ނަމުގައި އެމްޑީޕީގެ އައްޑޫގޮފިން ކުރިއަށް ގެންދާ އެއްވުމުގައި އެމްޑީޕީ ހަރުގޭގައި ވާހަކަ ދައްކަވަމުން ސޯބެ ވިދާޅުވީ ރައީސް ޔާމީންގެ ވެރިކަމަކީ ވެއްޓިފައި އޮތް ވެރިކަމެއް ކަމަށެވެ.\n“ރައީސް ޔާމީންގެ ވެރިކަމަކީ ނިމިފައި އޮތް ވެރިކަމެއް؛ އެ ވެރިކަން ދަމަހައްޓަން ފުލުހުންނާއި ސިފައިން ކުރަމުން ގެންދާ މަސައްކަތް ކާމިޔާބު ނުވާނެ” މޭޔަރ ސޯބެ ވިދާޅުވިއެވެ.\nހަރުގޭގައި ހުންނަވައިގެން ވާހަކަ ދައްކަވަމުން ސޯބެ ވިދާޅުވީ އިދިކޮޅު ފަރާތްތަކުން ކުރިއަށް ގެންދާ ހަރަކާތުގައި ބައެއް ބައިވެރިން ހައްޔަރު ކުރި ނަމަވެސް އެއްވެސް ރައްޔިތަކު ހިތްވަރު ބަލި ނުކުރުމަށް ގޮވާލައްވާފައެވެ. އަދި ކޮންމެ މީހަކީ ވެސް އެކަކަށް ދޫނުކުރާނެ ލީޑަރެއް ކަަމަށާއި އަޒުމު ވަރުގަދަކޮށް އިހުނަށް ވުރެ ވަރުގަދަކުރުމަށް ވެސް ސޯބެ ވަނީ ގޮވާލައްވާފައެވެ.\nސޯބެ ވިދާޅުވީ ސުލްހަވެރި އެއްވުމަށް ހުރަސްއެޅުމަށް ބަޔަކު ހައްޔަރު ކުރިއަސް ހައްޔަރުކުރާ ކޮންމެ މީހަކަށް 10 މީހުން އުފެދޭނެ ކަމަށެވެ. އަދި އައްޑޫ ސިޓީގެ ރައްޔިތުންގެ ތާއީދު ރައީސް އަބްދުﷲ ޔާމީންގެ ސަރުކާރަށް ނެތުމަކީ އެ ރައްޔިތުންނަށް އަނިޔާކުރަން ޖެހޭނެ ކަމެއް ނޫން ކަމަށް ސޯބެ ވިދާޅުވިއެވެ.\nއިދިކޮޅު ފަރާތްތަކުން ހިތަދޫގައި ކުރިއަށް ގެންދާ މުޒާހަރާގައި އައްޑޫސިޓީގެ ޑެޕިޔުޓީ މޭޔަރު މުޙައްމަދު ޔަސްރިފް ވެސް ވަނީ މިއަދު ފުލުހުންގެ ބެލުމުގެ ދަށަށް ގެންގޮސްފައެވެ.


އަލްޒައިމާ ބަލި: ބައްޔާއި އެކުވެސް އާދައިގެ ދިރިއުޅުމެއް ހޭދަކުރުމަށް ކުރެވިދާނެ ކަންތައްތައް | ބަލިތައް | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ބަލިތައް އަލްޒައިމާ ބަލި: ބައްޔާއި އެކުވެސް އާދައިގެ ދިރިއުޅުމެއް ހޭދަކުރުމަށް ކުރެވިދާނެ ކަންތައްތައް\nހަދާން ބަލިވުމުގެ މައްސަލަ ކުރިމަތިވެފައިވާނަމަ ޢަމަލު ކުރާނީ ކިހިނެއް؟\nއެދުވަހަކު ކުރަންޖެހޭ ކަންތައްތައް ރާވާލާނީ ކިހިނެއް؟\nއަމިއްލައަށް ގެއްލުނަ ނުދިނުމަށް ހަދާނީ ކިހިނެއް؟\nމީހުންނާއި މުޚާތަބު ކުރާނީ ކިހިނެއް؟\nއަލްޒައިމާ ބައްޔާއި އެކު ދިރިއުޅެން ޖެހުމަކީ ހަޔާތުގައި ދިމާވާ ގޮންޖެހުމެކެވެ. އެހެން ކަމުން އަލްޒައިމާ ބަލި ޖެހިފައިވާ ނަމަވެސް ތިމާއާއި، އާއިލާގެ މެންބަރުން އަދި ރައްޓަހިންގެ އެހީތެރިކަމާއި، އެއްބާރު ލުމާއި، އެކު އުފާވެރި ހިތްހަމަޖެހޭ ދިރިއުޅުމެއް ހޭދަކުރެވިދާނެއެވެ. މިގޮތުން ތިރީގައި މިވާ ކަންތައްތަކުން އެހީ ލިބިގަނެވިދާނެ އެވެ.\nހަދާން ބަލިވުމުގެ މައްސަލަ ކުރިމަތިވެފައިވާނަމަ ޢަމަލުކުރާނީ ކިހިނެއް؟\n- އަބަދުވެސް ނޯޓްފޮތެއް ގެންގުޅޭށެވެ. އެއީ ނަމާއި، އެޑްރެސް، ފޯން ނަންބަރު، އަދި އެޕޮއިންޓްމަންޓް ތައް، ތިމާއަށް ކުރެވޭ ޚިޔާލުތަކާއި، އެހެނިހެން މުހިއްމު މައުލޫމާތުތައް، ބޭނުންވުމުން ނޯޓް ކުރުމަށްޓަކައެވެ.\n- ގެޔާއި، ގޯތިތެރޭގައި ހުންނަ މުހިއްމު ތަކެތީގައި ނަންޖަހައި ލޭބަލް ހަރުކޮށްފައި ބަހައްޓާށެވެ. އޭރުން އެއީ ކޮންއެއްޗެއްކަން ދެނެގަންނަށް ފަސޭހަވާނެއެވެ.\n- ގޭތެރެ، ބަދިގެ ފަދަ ތަންތާގައި ހުރި އަލަމާރި، ހަރުގަނޑު، ކަބަޑް ފަދަ ތަކެތީގެ އެތެރޭގައި ހުރީ ކޮންއެއްޗެއްކަން އެގޭނެހެން ބޭރުގައި ލިޔެފައި ބަހައްޓާށެވެ.\n- މުހިއްމު ފޯނު ނަންބަރުތައް ބޮޑުއަކުރުން ލިޔެ، ފޯނު ކައިރީގައި ފާރުގައި ނުވަތަ ބިތެއްގައި ހަރުކޮށްފައި ބަހައްޓާށެވެ.\n- އެދުވަހަކު ކުރަންޖެހޭ ކަންތައްތަކާއި، ކުރަންޖެހޭ ވަގުތު، ހަދާންކޮށްދިނުމަށް ރައްޓައްސެއް ނުވަތަ އާއިލާގެ މެންބަރެއްގެ ކިބައިން އެދޭށެވެ. ކާގަޑި، ބޭސް ކާންޖެހޭ ވަގުތު، އަދި އެޕޮއިންޓްމަންޓެއް އޮތްނަމަ އޭގެ ވަގުތާއި އޮތްކަން ހަދާންކޮށްދިނުމަށް ބުނެވިދާނެ އެވެ.\n- މުހިއްމު ތާރީޚްތަކާއި، ދުވަސްތައް ހަދާންކުރުމަށް އަކުރު ބޮޑުކޮށް ހަދައިފައި ހުންނަ ކަލަންޑަރެއް ބޭނުންކުރާށެވެ. އަދި އެފަދަ ދުވަސްތައް މާކަރެއް ފަދަ އެއްޗަކުން ބޮޅުއަޅައި ފާހަގަކޮށްފައި ބަހައްޓާށެވެ.\n- ކުރާހިތްވާ ކުރަންބޭނުންވާ ކަންތައްތައް ބަލާށެވެ. އަދި އެއީ ތިމާކުރުން ރައްކާތެރި، ތިމާއަށް ކުރެވިދާނެ ކަމެއްތޯ ބެލުމަށްފަހު އެކަމެއް ކުރާށެވެ.\n- ކަންތައްތައް ފަސޭހައިން ރަގަޅަށް ކުރެވޭނީ ތިމާގެ ނަފްސު އެކަމަށް ތައްޔާރުވެއްޖެ ކަމަށް ޔަގީންވުމުންނެވެ. މާނައަކީ ތިމާހުރީ އެފަދަ ކަމެއްކުރެވިދާނެ ފަދަ ގޮތެއްގައިކަން އަމިއްލައަށް އިހްސާސްވުމުންނެވެ.\n- ހަމަޖެހިގެން ކަންތައްތައް ކުރެވޭތޯ ބަލާށެވެ. މާއަވަސް އަރުވާލައިގެން ކުރަން ބޭނުންވާ ކަންތައްތައް ކޮށް ނިންމަން ނޫޅޭށެވެ. އަދި އެހެންމީހަކު ތިމާކުރާ ކަންތައްތައް އަވަސްކުރަން އުޅުނަ ނުދޭށެވެ.\n- ކަމެއް ކުރަން ފެށުމަށްފަހު އެކަމެއް މާއުދަގޫވެ، ކުރިއަށް ނުދާގޮތް ވެއްޖެނަމަ އެކަމެއް ހުއްޓާލުމަށް ފަހު އެކަށޭނަ ވަރަކަށް އަރާމްކޮށްލާށެވެ.\n- ކުރަން ބޭނުންވާ ކަމެއްގައި އެއްވެސް މީހެއްގެ އެހީތެރިކަން ބޭނުންވެއްޖެ ނަމަ މީހެއްގެ ކިބައިން އެހީއަށް އެދޭށެވެ.\n- ބޭރަށް މިސާލަކަށް ހިގާލަން، ވިޔަފާރިކޮށްލަން ދާން ބޭނުންނަމަ ކޮންމެވެސް މީހެއްގެ ކިބައިން ތިބާއާއި، އެކުގައި ދިއުމަށް އެދޭށެވެ.\n- ދާން ބޭނުންވާ ތަނެއް ހަދާން ނެތިއްޖެނަމަ އެކުގައި ދާމީހާގެ އެހީހޯދާށެވެ. އަދި ހަދާން ބަލިވުމުގެ މައްސަލަ ހުރުމުން ހަދާންނެތެނީ ކަމުގައި ބުނެ ކިޔައިދޭށެވެ.\n- އެކަނި ދާނަމަ އަތުގައި ތިމާގެ ނަމާއި، އެޑްރެސް، އާއިލާ މީހުންގެ ފޯނު ނަންބަރު ލިޔެފައި އޮންނަ އެއްޗެއް ގަނޑިއެއް ނުވަތަ އުޅާއެއްގެ ސިފައިގައި އޮންނަ އެއްޗެއްހެން އަޅާފައި ބާއްވާށެވެ. އޭރުން ގެއްލިގެން އުޅުނަސް މީހެއްގެ އެހީގައި ތިމާގެ އަހުލުވެރިންނާއި ހަމައަށް ވާޞިލްވެވިދާނެއެވެ.\nމީހުންނާއި މުޚާޠަބުކުރާނީ ކިހިނެއް؟\n- އަބަދުވެސް ލަސްލަހުން އިހްތިރާމާއި އެކު ވާހަކަ ދައްކަން އާދަކުރާށެވެ. މާ އަވަހަށް ވާހަކަ ދެއްކުމަކީ ނަގައިގަންނަށް އުދަގޫވާނެ ކަމެކެވެ.\n- މުޚާޠަބުކުރާމީހާ ވާހަކަ ދައްކާނީ މާމަޑުން ނުވަތަ އަވަސްކޮށް ކަމުގައި ވާނަމަ ލަސްލަހުން، އަޑުއިވޭ ވަރަށް ވާހަކަ ދެއްކުމަށް ބުނާށެވެ. އެމީހާ ބުނިއެއްޗެއް ނޭގުނުނަމަ އަލުން ތަކުރާރު ކުރުމަށް އެދޭށެވެ.\n- މާއަޑުގަދަ މާހައުލެއްގައި ވާހަކަ ދައްކަން ނުތިބޭށެވެ. އޭގެ ބަދަލުގައި ސާފުވައި ލިބޭ، ހަމަ ހިމޭން ޖައްވެއް އިޚްތިޔާރު ކުރެވިދާނެ އެވެ.


SunOnline: Turkey gai mask vikkun manaakoh, hiley bahanee\nތުރުކީގައި މާސްކު ވިއްކުން މަނާކޮށް، ހިލޭ ބަހަނީ\nރުގިއްޔާ މުހައްމަދު މޫސާ 07 Apr 2020, 13:23\nތުރުކީން ވަނީ ފޭސް މާސްކް ހިލޭ ބަހަން ނިންމާފަ -- ފޮޓޯ: އޭއެފްޕީ\nއަންކާރާ (އޭޕްރިލް 7): ތުރުކީގައި ކޮރޯނާވައިރަސް ފެތުރުން ހުއްޓުވުމަށް ކުރަމުންދާ މަސައްކަތުގެ ދަށުން އެގައުމުގައި ފޭސް މާސްކު ވިއްކުން މަނާކޮށް، އެފަދަ މާސްކުތައް ސަރުކާރުން ހިލޭ ބަހަން ފަށައިފި އެވެ.\nތުރުކީން މާސްކުތައް ބަހަން ފަށާފައި ވަނީ އެގައުމުގައި ގިނަ މީހުން އެއްވެ އުޅޭ ތަންތަނުގައި އެންމެންވެސް މާސްކު އަޅައިގެން ތިބުމަށް ރައީސް ރަޖަބް ތައްޔިބު އުރުދުޣާން އެންގެވި ފަހުންނެވެ.\nތުރުކީން މާސްކުތައް ބަހަނީ އެގައުމުގެ ޕޯސްޓަލް ހިދުމަތުގެ ވެބްސައިޓު މެދުވެރިކޮށް މާސްކު ހޯދުމަށް އެދޭ ރައްޔިތުންނަށެވެ. އަދި އުމުރުން 20 އަހަރާއި 65 އަހަރާ ދެމެދުގެ ކޮންމެ މީހަކަށްވެސް ހަފްތާއަކު ފަސް މާސްކަށް އެދެވޭނެ ކަމަށާއި އެމީހުންނަށް ހިލޭ މާސްކުތައް ގެންގޮސްދޭނެ ކަމަށް އެ ވެބްސައިޓުގައިވެ އެވެ.\nމީގެ ކުރިން ތުރުކީން ވަނީ 65 އަހަރުން މަތީގެ މީހުންނާއި 20 އަހަރު ނުވާ މީހުންނާއި ކުޑަކުދިން ގޭގައި ތިބުމަށް އަންގާފަ އެވެ.\nތުރުކީގެ ސަރުކާރުން ވަނީ ހިލޭ ބަހާ މާސްކުތައް ގަތުމަށް އެގައުމުގައި މާސްކު އުފައްދާ ކުންފުނިތަކާއެކު އެއްބަސްވުންތައް ހަދާފަ އެވެ. އަދި އެގައުމުގައި އުފައްދާ މާސްކު އެކްސްޕޯޓު ނުކުރަން ނިންމާފަ އެވެ.\nތުރުކީގައި ކޮރޯނާވައިރަސް ފެތުރުން ހުއްޓުވުމަށް އަޅާފައިވާ ފިޔަވަޅުތަކުގެ ތެރޭގައި ތައުލީމީ އިދާރާތަކާއި މިސްކިތްތައް ބަންދުކޮށް، ޒަރޫރީ ބޭނުންތަކަށް ފިޔަވާ މީހުން ގެއިން ބޭރަށް ނުދިޔުމަށް އެންގުން ހިމެނެ އެވެ. އެގައުމުގައި މިހާތަނަށް 30،000އަށް ވުރެ ގިނަ މީހުން ވައިރަހަށް ޕޮޒިޓިވްވެ، އޭގެ ސަބަބުން 649 މީހަކު ވަނީ މަރުވެފަ އެވެ.\nތުރުކީ އިން އެސް-400 މިސައިލް ގަތުމުން އެމެރިކާގެ ނުރުހުން\nފަސޭހަކަމާ އެކު ތުރުކީ ބަލިކޮށް އިޓަލީން ވަރުގަދަ ފެށުމެއް\nތުރުކީ ފުރަތަމަ ފަހަރަށް އެއްކޮށް ފުރަބަންދު ކުރަނީ


Dhifaaee Game akah NewRadiant Philipince ah\nދިފާއީ ގޭމަކަށް ނިއުރޭޑިއަންޓް ފިލިޕީންސަށް\nނިއުގެ ކުޅުންތެރިންނާއި އޮފިޝަލުން މާލެއިން ފުރުމުގެ ކުރިން ފޮޓޯއަކަށް ހުއްޓިގެން: ނިއުގެ މެޗު އޮންނާނީ އަންގާރަ ދުވަހު: ފޮޓޯ ނިއުރޭޑިއަންޓް\nއޭއެފްސީ ކަޕުގައި ޕިލިޕީންސްގެ ކާޔާ އެފްސީއާ ދެކޮޅަށް ކުޅޭ މެޗަށް ނިއުރޭޑިއަންޓް އެ ގައުމަށް ހިނގައްޖެ އެވެ.\nމުބާރާތުގައި ނިއު ކުޅޭ ދެ ވަނަ މެޗުގައި ކާޔާ އެފްސީއާ ދެކޮޅަށް ނުކުންނާނީ މާދަމާ ނޫން އަނެއް ދުވަހު އެވެ.\nމި މެޗަށް ނިއު ނުކުންނައިރު އެ ޓީމުގެ މިވަގުތު އޮތީ ގްރޫޕް އެފްގެ ތިން ވަނާގަ އެވެ. ކާޔާ އޮތީ ގްރޫޕުގެ ފުލުގަ އެވެ.\nނިއު މުބާރާތުގައި ކުޅުނު ފުރަތަމަ މެޗުގައި 2-2 އިން އެއްވަރުކުރީ ސިންގަޕޫރުގެ ބެލަސްޓިއާ އެފްސީ ވާދަކޮށް ގަލޮޅު ދަނޑުގަ އެވެ. ކާޔާ އެފްސީ ބަލިވީ ހޮންކޮންގެ ކިޗީ އަތުން 1-0 އިންނެވެ.\nނިއުގެ ކޯޗު ބަލްގޭރިޔާގެ ޔޮރްދާން ސްޓޮއިކޯފް އިވަނޯފް ބުނީ އޭނާގެ ޓީމުގެ ގިނަ ކުޅުންތެރިންނަކީ އޭއެފްސީ ކަޕަށް އާ ކުޅުންތެރިން ކަމަށާއި މިހެންވެ އެންމެ ރަނގަޅު ނަތީޖާ ހޯދަން ދަތިތަކެއް އެބަހުރި ކަމަށެވެ.\n"އޮތީ މަސައްކަތް ކުރުން. ހާއްސަކޮށް މާލެ ނޫން ތަނެއްގައި ކުޅޭއިރު އަހަރުމެން ވަރަށް ވިސްނައިގެން ވަރަށް ރޭވުންތެރިކަމާއެކު ކުޅެގެން ކާމިޔާބު ލިބޭނީ. އަހަރެން ކުޅުންތެރިންނަށް ވިސްނައިދޭނީ ވެސް އަދި ޓީމު ރާވާނީ ވެސް ބޮޑަށް ދިފާއި ގޭމަކަށް،" 2005 ވަނަ އަހަރުގެ މުބާރާތުގެ ސެމީ ފައިނަލަށް ނިއު ގެންގޮސްދިން ކޯޗު ބުންޏެވެ.\nމި މެޗަށް ނުކުންނައިރު ނިއުގެ ކެޕްޓަން މުހައްމަދު ރަޝީދު (ހޮކޭ) ނުކުޅޭނެ އެވެ. އޭނާ ޓީމާއެކު ނުދިޔައީ އޭއެފްސީ ކަޕުގެ ފުރަތަމަ މެޗުގައި ކުޅެނިކޮށް ލިބުނު އަނިޔާގެ ސަބަބުން ދެ މަހެއްހާ ދުވަހު ނުކުޅެ ހުންނަންޖެހޭތީ އެވެ.\nސްޓޮއިކޯފް ބުނީ ހޮކޭ އަކީ ޓީމުގެ ދިފާއުގައި ހުރި އެންމެ ތަޖުރިބާކާރު އެއް ކުޅުންތެރިޔާ ކަމަށާއި ޑިފެންޑަރުންނަށް އަނިޔާވުމަކީ ނިއު އަށް ދިމާވާނެ ބޮޑު މައްސަލައެއް ކަމަށެވެ.


Tom akee siyaasee meehhe noon: Suzain | Mihaaru\nއުރީދޫ ދިވެހި ޕްރިމިއާ ލީގުގެ މެޗެއްގެ ކުރިން އޮތް ނޫސްވެރިންގެ ބައްދަލުވުމުގައި މާޒިޔާގެ ކޯޗު އަލީ ސުޒޭން ވާހަކަ ދައްކަނީ. -- މިހާރު ފޮޓޯ: ނިޝާން އަލީ\n28 އޮކްޓޯބަރ 2016 - 17:37 23 comments\nބައްސާމް ހުށައެޅުއްވި އެކްސްކޯގައި ރައްޔިތުންގެ މަޖިލީހުގެ ހަ މެމްބަރަކު ހިމެނޭއިރު، ސީނިއާ ވައިސް ޕްރެޒިޑެންޓުގެ މަގާމަށް ކުރިމަތިލައްވާފައިވާ ފަރެސްމާތޮޑާ ދާއިރާގެ މެމްބަރު ހުސެއިން މުހައްމަދު ލަތީފް ވިދާޅުވީ އެކަމާ ގުޅިގެން އާއްމުންނާއި ކުޅިވަރު މީހުންގެ ފާޑުކިޔުން ވަރަށް ބޮޑަށް އަމާޒުވެފައިވާ ކަމަށެވެ. އެހެންވެ ސިޔާސީ މެމްބަރުން ފަހަތަށް ޖެހެން ތައްޔާރު ކަމަށާއި އެކަމަކު އެކަން ކުރާނީ ޓޮމް ފަހަތަށް ޖެހުމުން ކަމަށް އެ ޓީމުން ބުނެ އެވެ.\nޓޮމްގެ ކެމްޕެއިނުގައި އިސްކޮށް ހަރަކާތްތެރިވާ ސުޒޭން ބުނީ ބަޔަކު އުޅެނީ އޮޅުވާލަން ކަމަށާއި ޓޮމް އަކީ ސިޔާސީ މީހެއް ނޫން ކަމަށާއި އޭނާ އަކީ މުޅި އުމުރު ކުޅިވަރުގައި ހޭދަކޮށްފައިވާ ދިވެހި ކުޅިވަރުގެ ބަތަލެއް ކަމަށެވެ.\nއޭނާ ބުނީ ގައުމީ ކެޕްޓަން އަލީ އަޝްފާގް (ދަގަނޑޭ) ރައްޓެއްސެގެ ގޭގައި ކަރޯކޭ ޖެއްސިޔަސް އޭނާ އަކީ ލަވަކިޔުންތެރިޔަކަށް ނުވާނެ ކަމަށާއި ދަގަނޑޭ ވާނީ ފުޓްބޯޅަ ކުޅުންތެރިޔަކަށް ކަމަށެވެ.\n"ދަގަނޑޭ ކިތަންމެ ރީއްޗަށް ލަވަކިިޔަސް ދަގަނޑޭ ބަދަލެއް ނުވާނެ ލަވަކިޔާ މީހަކަށް. ދަގަނޑޭ ވާނީ ފުޓްބޯޅައިގެ މީހަކަށް،" ސުޒޭން ބުންޏެވެ.\nސުޒޭން ބުނީ ބައްސާމާ މެދު އެއްވެސް ޝައްކެއް ނެތް ކަމަށާއި އޭނާ އަކީ ކުޅިވަރުގެ މީހެއް ކަމަށެވެ. އެކަމަކު ބައްސާމް ފެންނަން ހުއްޓަސް ފަހަތުގައި ތިބީ ސިޔާސީ ބަޔެއް ކަމަށާއި އެއީ ކޮންމެ ބަޔެއްކަން އާއްމުންނަށް އެނގޭނެ ކަމަށެވެ.\nޓޮމް ހުށައަޅުއްވާފައިވާ އެކްސްކޯގައި ސީނިއާ ވައިސް ޕްރެޒިޑެންޓުގެ މަގާމަށް ނޮމިނޭޓްކުރައްވާފައިވަނީ މާޒިޔާގެ ސީއީއޯ ހުސެއިން ޝާފިއު (ކޮކީ) އެވެ. ވައިސް ޕްރެޒިޑެންޓަކަށް ހުށައަޅުއްވާފައިވަނީ ކްލަބް އީގަލްސްގެ ޗެއާމަން އަދި ނައިފަރު ދާއިރާގެ މެމްބަރު އަހުމަދު ޝިޔާމެވެ.\nއެކްސްކޯ މެމްބަރުންނަށް ނޮމިނޭޓްކުރައްވާފައިވަނީ ނިއު ރޭޑިއަންޓް ސްޕޯޓްސް ކްލަބުގެ ވައިސް ޗެއާމަން އިސްމާއިލް ޒިޔާމާއި ވިކްޓަރީ ސްޕޯޓްސް ކްލަބުގެ ބޯޑް މެމްބަރު އަދި ކުޅިވަރާ ބެހޭ މިނިސްޓްރީގައި ކުރިން އިސް މަގާމްތަކެއް ފުރުއްވި އިބްރާހިމް ނަޒީމާއި މާޒިޔާގެ ޖެނެރަލް ސެކްރެޓަރީ އަބްދުލްވައްހާބް (ވައްކޭ) އާއި ޖޭޖޭ ސްޕޯޓްސްގެ ރައީސް އިބްރާހިމް ޝުޖާއު އާއި ސްޕޯޓްސް ކައުންސިލްގެ މެމްބަރު އަދި ކުރީގެ ވޮލީބޯޅަ ކުޅުންތެރިޔާ އައިޝަތު ރޯޒާގެ އިތުރުން މަހިބަދޫ ސްޕޯޓްސް ކްލަބުގެ މެނޭޖަރު އަހުމަދު އަނީސެވެ.\nއެފްއޭއެމްގެ އާ އަސާސީ ގަވާއިދުގެ ދަށުން ރައީސްގެ މަގާމަށް ކުރިމަތިލައްވާ ބޭފުޅަކު، އޭނާގެ ފަރާތުން އެކްސްކޯ އަށް މެމްބަރުން ނޮމިނޭޓްކުރައްވަން ޖެހޭނެ އެވެ. އަދި އިންތިހާބުގައި ވޯޓަށް އަހާނީ ޓީމަށް އެއްކޮށެވެ. ތޯރިގާ ވާދަކުރައްވާ ކެންޑިޑޭޓް ބައްސާމް ހުށައެޅުއްވި އެގްޒެކެޓިވް ކޮމިޓީގެ އަށް މެމްބަރުންގެ ތެެރެއިން ހަ މެމްބަރުން ނިސްބަތްވަނީ ރައްޔިތުންގެ މަޖިލީހަށެވެ. އެއީ ސީނިއާ ވައިސް ޕްރެޒިޑެންޓުގެ މަގާމަށް ނޮމިނޭޓްކުރައްވާފައިވާ ފަރެސްމާތޮޑާ ދާއިރާގެ މެމްބަރު ހުސެއިން އާއި ކޮމިޓީގެ އާއްމު މެމްބަރުންގެ މަގާމްތަކަށް ނޮމިނޭޓްކުރައްވާފައިވާ މަޖިލީހުގެ ތިނަދޫ ދެކުނު ދާއިރާގެ މެމްބަރު އަބްދުﷲ އަހުމަދު (އަބުޅޯ) މަޑަވެލި ދާއިރާގެ މެމްބަރު މުއާޒް މުހައްމަދު ރަޝީދާއި ދުވާފަރު ދާއިރާގެ މެމްބަރު މުހައްމަދު އަލީ އާއި ފުވައްމުލަކު ދެކުނު ދާއިރާގެ މެމްބަރު އަލީ ޝާހު އާއި ހަނިމާދޫ ދާއިރާގެ މެމްބަރު ހުސެއިން ޝަހުދީ އެވެ. ދެން ހިމެނެނީ ވައިސް ޕްރެޒިޑެންޓުގެ މަގާމަށް ހުށައެޅުއްވި ކުރީގެ ވޮލީބޯޅަ ކުޅުންތެރިޔާ އައިޝަތު ނާޒިމާ އާއި އާއްމު މެމްބަރުގެ މަގާމަށް ހުށައެޅުއްވި މޯލްޑިވްސް ގޭސްގެ ސޭލްސް މެނޭޖަރު މުހައްމަދު ޝިފާއު އެވެ.\nމީގެ ތެރެއިން އަބުޅޯ އާއި މުހައްމަދު ވަނީ މެމްބަރު އިލްހާމް އަހުމަދު އެފްއޭއެމްގެ ރައީސްކަން ކުރެއްވި އިރު އެފްއޭއެމްގައި ކޮންމެވެސް ވަރަކަށް ހަރަކާތްތެރިވެވަޑައިގެންފަ އެވެ.\nވައިސް ޕްރެޒިޑެންޓުގެ މަގާމަށް ބައްސާމް ހުށައެޅުއްވި ކުރީގެ މަޝްހޫރު ކުޅުންތެރިއާ ނާޒިމާ އަކީ އެންމެ ފަހުން އިންތިހާބުވި ރައީސް ތޯރިގުގެ ދައުރުގައި އެކްސްކޯ މެމްބަރެކެވެ. ތޯރިގާ މެދު ހިތްހަމަނުޖެހިގެން ކަމަށް ބުނެ، އެކްސްކޯ އިން އިސްތިއުފާ ދެއްވި ފަސް މެމްބަރުންގެ ތެރޭގައި ނާޒިމާ ހިމެނެ އެވެ. އެފްއޭއެމްގެ އިންތިހާބު އަލުން ބާއްވަން ޖެހުނީ އެ ފަސް މެމްބަރުން އިސްތިއުފާ ދެއްވުމާ އެކު އެކްސްކޯ އުވުމުންނެވެ.\nއިތުރު ލިޔުންތައް އަލީ ސުޒޭން މެމްބަރު އަހުމަދު ތޯރިގް (މަހިބަދޫ) އެފްއޭއެމް އިލެކްޝަން


ކުރިޔަށް އޮތް5އަހަރަށް ތައްޔާރުކުރާ ރަށު ތަރައްޤީ ޕްލޭން ހެދުމުގެ މަސައްކަތް 13 ނޮވެމްބަރ 2016 ވީ ހޯމަ ދުވަހުގެރޭ 8:45 ގައި ފައިނު ސުކޫލް ގައި ފަށައިފިއެވެ. މިޕްލޭން ހެދުމުގެ މަސައްކަތް ކުރުމަށް ހަމަޖެހިފައިވަނީ 13 ނޮވެމްބަރ 2016 އިން 19 ނޮވެމްބަރ 2016 ވަނަ ދުވަހުގެ ނިޔަލަށެވެ. ޕްލޭން ހެދުމުގެ މަސައްކަތް ކުރިޔަށް ދާނީ ގުރޫޕް ތަކަކަށް ބަހައިލައިގެންނެވެ.\nރަށުގެ އެކިއެކި ދާއިރާތަށް ހިމަނައިގެން މިކުރިޔަށްދާ ބައްދަލްވުނުންތައް ކޮންމެ ރެއަކުވެސް ކުރިޔަށް ގެންދިއުމަށް ވަނީ ހަމަޖެހިފައެވެ. އަދި ރަށު ތަރައްޤީ ޕްލޭހެދުމުގެ މަސައްކަތް ކުރެވެމުންދާނީ ޕްލޭން އެކުލަވާލުމަށް ކަނޑައެޅިފައިވާ ކޮމިޓީގެ ބެލުމުގެ ދަށުންނެވެ. ރަށުތަރައްޤީ ޕްލޭން ހެދުމުގެ މަސައްކަތު ބައްދަލްވުން ނިމުމުން ތަރައްޤީ ޕްލޭން އެކުލަވާލުމަށް ކަނޑައެޅިފައިވާ ކޮމިޓީގެ ބެލުމުގެ ދަށުން ތަރައްޤީ ޕްލޭން އެކުލަވާލާ އެޕްލޭންގެ ޑްރާފްޓް ރައްޔިތުންނަށް ހުށަހަޅޭނެއެވެ. ރަށު ތަރައްޤީޕްލޭނަށް ޚިޔާލުހުށަހެޅުމުގެ ފުރުސަތު ކައުންސިލްގެ ވެބްސައިޓް މެދުވެރިކޮށް ވަނީ ހުޅުވާލެވިފައެވެ.


Roadhaige dharuma: Gairu muslimun ah eheevumun savaabu libeytha?\nރޯދައިގެ ދަރުމަ: ޣައިރު މުސްލިމުންނަށް އެހީވުމުން ސަވާބު ލިބޭތަ؟\nއިސްލާމިކް ޔުނިވާސިޓީގެ ޗާންސެލާ ޑރ. މުހައްމަދު ޝަހީމް އަލީ ސައީދާއެކު، ރަމަޟާން މަހު "އަވަސް" އިން ކިޔުންތެރިންނަށް ހަދިޔާއެއްގެ ގޮތުގައި ގެނެސްދޭ "ރޯދައިގެ ދަރުމައިގެ" މިއަދުގެ މައުލޫއަކީ "ޣައިރު މުސްލިމުންނަށް އެހީވުން" އެވެ.\nރަމަޟާން މަހަކީ ޞަދަގާތުގެ މައްސަރަވެ. ހެޔޮ އެންމެހާ އަމަލެއްގެ މައްސަރެވެ. އެހެންކަމުން ހެޔޮ އަމަލުތައް ގިނަ ކުރުމަށް މި މައްސަރަު އިސްކަން ދޭން ޖެހޭނެ އެވެ. ހެޔޮ އަމަލަކީ ކޮބައި ހެއްޔެވެ. ހެޔޮ އަމަލަކީ މާތްﷲ ލޯބިވެވޮޑިގެންވާ ކޮންމެ އަމަލެކެވެ. މިސްކިތް ބިނާކުރުމާއި ޤުރުއާން ކިޔެވުމާއި އިންސާނިއްޔަތަށް އެހީތެރިކަން ފޯރުކޮށްދިނުމާއި އިހުސާންތެރިވުމާއި ޞަދަގާތް ކުރުމަކީ ހެޔޮ އަމަލުތަކެވެ.\nމިހާތަނުން އުފެދޭ ސުވާލަކީ ރޯދައަށް ހުންނަ މުސްލިމަކު ޣައިރު މުސްލިމަކަށް އެހީތެރިވެދީފިނަމަ އެއަށް ސަވާބު ލިބޭނެތޯ އެވެ؟\nލިބޭނެ އެވެ. ސަބަބަކީ ހެޔޮ ކަންކަން އިސްލާމްދީނުގައި ބަޔާންވެފައިވާ މައްފޫމަށް ބަލާލާއިރު ދެރަ ގޮތެއް ދިމާވެފައިވާ އިންސާނަކަށް ނުވަތަ މުސީބާތެއް ޖެހިފައިވާ އިންސާނަކަށް އެހީތެރިކަން ފޯރުކޮށްދިނުމަކީ ހެޔޮ ކަމެކެވެ. އެއީ ޣައިރު މުސްލިމަކަށް ދިމާވެފައިވާ ކަމެއް ނަމަވެސް އެވެ.\nރަސޫލާ ހަދީޘް ކުރައްވާފައިވެ އެވެ. މީސްތަކުންގެ ތެރެއިން މާތްﷲ އެންމެ ލޯބިވެވޮޑިގަންނަވަނީ އެހެނިހެން އިންސާނުންނަށް ހެޔޮ އެދޭ މީހާއަށެވެ.\nމިސާލަކަށް އަވަށްޓެރިއަކަށް ހުރީ ޣައިރު މުސްލިމަކަށްވީ ނަމަވެސް އަވަށްޓެރިއެއްގެ ހައިސިއްޔަތުން އެމީހަކަށް އަވަށްޓެރިއަކަށް ދޭން ޖެހޭ ހައްގުތައް ދޭން ޖެހެ އެވެ. އިސްލާމް ދީނުގައި އަވަށްޓެރިންނަށް ހައްގުތަކެއް ވަނީ ކަނޑައަޅާފަ އެވެ. ރޯދައަށް ހުންނަ މީހާ އަވަށްޓެރިއަށް ހެޔޮކޮށް ހިތުމަކީ ވެސް ވަރަށް ހެޔޮ އަމަލެކެވެ.\nޣައިރު މުސްލިމަކަށް ހެޔޮކޮށް ހިތައި، އެމީހުންނަށް ޖެހިފައިވާ ދަތިތައް ފިލުވައިދީ އެހީތެރިކަން ފޯރުކޮށްދިނުމަކީ އިސްލާމްދީނުގައި ހެޔޮ ކަމެއްގެ ގޮތުގައި ލައްވަވާފައިވަނީ، އެމީހަކީ ޣައިރު މުސްލިމަކަށްވި ނަމަވެސް އިންސާނަކަށްވާތީ އެވެ. އާދަމްގެ ދަރިންއަކީ މާތް ބައެއްކަން ކީރިތި ޤުރުއާންގައި ވެސް ވަނީ ބަޔާން ކުރައްވާފަ އެވެ.\nޒަކާތުގެ ބެހެނިވެރިންގެ ތެރޭގައި ވެސް އިސްލާމްދީނާ ސުލްހަވެރިކޮށް އުޅޭ ޣައިރު މުސްލިމުން ހިމެނެ އެވެ. އިސްލާމް ދީނަކީ އެއްވެސް ވަރަކަށް ވަކިވެގަތުމަށް ބާރުއަޅާ ދީނެއް ނޫނެވެ. އިސްލާމްދީން ބާރު އަޅަނީ އެއްބައިވަންތަކަމާއެކު އުޅުމަށެވެ. އިސްލާމްދީނުގެ ހިޔަލުގައި ޣައިރު މުސްލިމުންނަށް ވެސް ވަނީ ހިމާޔަތްކަން ދީފަ އެވެ.\nރޯދައިގެ ދަރުމަ ރޯދަ މަހާ ރޯއްޖާ


Mexico Ga Russia Ge Sputnik V Vaccine Ufahdhanee - Vaguthu\nރަޝިއާއިން ކޮވިޑް-19 އިން ދިފާއުވުމަށް ތައްޔާރު ކޮށްފައިވާ ސްޕަޓްނިކް ވީ ވެކްސިން މެކްސިކޯގައި އުފައްދަން ފައްޓައިފިއެވެ.\nސްޕަޓްނިކް ވީ ވެކްސިންގެ ފުރަތަމަ ބެޗް މެކްސިކޯގައި ކާމިޔާބުކަމާއެކު ތައްޔާރުކޮށްފައިވެއެވެ. ރަޝިއާގެ ޑައިރެކްޓް އިންވެސްޓްމެންޓް ފަންޑް (އާރްޑީއައިއެފް)އިން ބުނީ އަޖުމަ ބެލުމަށް މެކްސިކޯގައި އުފެއްދި ވެކްސިންތައް ކާމިޔާބު ކަމަށެވެ.\nމެކްސިކޯ އަކީ އުތުުރު އެމެރިކާގައި އެންމެ ފުރަތަމަ ސްޕަޓްނިކް ވީ ވެކްސިން ރެޖިސްޓްރީ ކުރި ގައުމެވެ.\nމެކްސިކޯގައި ތައްޔާރުކުރި ވެކްސިން ބޭނުންކުރާނީ އެގައުމުގެ މީހުން ވެކްސިން ޖެހުމަށެވެ.\nމިހާތަނަށް ދުނިޔޭގެ 67 ގައުމެއްގައި ސްޕަޓްނިކް ވީ ވެކްސިން ވަނީ ރެޖިސްޓަ ކޮށްފައެވެ. މެކްސިކޯ، އާޖެންޓީނާ، ސާބިއާ، ބަހްރެއިން އަދި ޔޫއޭއީގެ އިތުރުން ވެސް ގިނަ ގައުުމުތަކެއްގައި އަންނަނީ މި ވެކްސިން ދެމުންނެވެ.\nސްޕަޓްނިކް ވީ ވެކްސިނަކީ ރައްކާތެރި ވެކްސިނެއް ކަމަށް ދިރާސާތަކުން ދައްކައެވެ. ރަޝިއާގައި ކޮވިޑަށް ފައްސިވާ މީހުންގެ ރޭޓަށް ބަލައި ކޮށްފައިވާ ދިރާސާއިން ދައްކާ ގޮތުން މި ވެކްސިންނުން 97.6 އިންސައްތަ ކޮވިޑުން ދިފާއުކޮށްދެއެވެ.\nމިހާތަނަށް އަދި ސްޕަޓްނިކް ވީ ވެކްސިން ޖެހުމުން އެއްވެސް ގޮތަކަށް އެލާޖިކް ވެފައިވާ ނުވާ ކަމަށް ރިޕޯޓުތައް ބުނެއެވެ. އަދި މިއީ އެއްތަނުން އަނެއް ތަނަށް ފޮނުވަން ބެލިޔަަސް ގެންގުޅެން ފަސޭހަ އާދައިގެ ރެފްރިޖެރޭޓަރެއްގައި ގެންގުޅެވޭނެ ވެކްސިނެކެވެ.\nރަޝިއާއިން ބުނީ ވެކްސިން އުފައްދަން ބޭނުންވާ ގައުމުތަކަށް އެކަމުގައި އެހީތެރިވާނެ ކަމަށެވެ. ނަމަވެސް، މަސައްކަތް ފުޅާ ދާއިރާއެއްގައި ކުރިޔަށް ގެންގޮސް އޭގެ ވިޔަފާރި ކުރާ ނަމަ ރަޝިއާގެ ހުއްދަ ހޯދަން ޖެހެއެވެ.


Dhekunu Asia gai IS Baarugadhakoffaanetha?\nދެކުނު އޭޝިއާގައި އައިއެސް ބާރުގަދަކޮށްފާނެތަ؟\nހައްދުފަހަނަޅައި ގޮސްފައިވާ ހަނގުރާމަވެރި ޖަމާއަތް، އިސްލާމިކް ސްޓޭޓް (އައިއެސް) ގެ ހިތް އޮތީ އިރާގުގަ އެވެ. އިރާގާއި ސީރިއާ އަކީ އެމީހުންގެ ބާރު އެންމެ ގަދަކޮށްފައިވާ ދެ ގައުމެވެ.\nނަމަވެސް ފަހުގެ ރިޕޯޓްތަކުން އެނގޭ ގޮތުން އެމީހުން ދަނީ ދެކުނު އޭޝިއާގައި ވެސް މަޑުމަޑުން އަތްގަދަކުރަމުންނެވެ. މި ރާއްޖެ އާއި މި ސަރަހައްދުގެ އެހެން ގައުމުތަކުގައި ވެސް އައިއެސްގެ ފިކުރަށް ތާއީދުކުރާ ގިނަ ބަޔަކު ތިބިއިރު އަދި އެމީހުންގެ ޖިހާދުގައި އަމަލީ ގޮތުން ވެސް ބައިވެރިވަމުންދާއިރު އަފްޣާނިސްތާނާއި ޕާކިސްތާނުގައި ބާރުގަދަކުރުމުގެ ކެމްޕޭނެއް އައިއެސް އިން ވަނީ މިހާރު ފަށައިފަ އެވެ.\nފަހަރެއްގައި މި ކެމްޕޭނަކީ އަލްގައިދާ ޖަމާއަތް މެދުއިރުމަތިން ފައްސާލި ގޮތަށް އެމީހުން ދެކުނު އޭޝިއާ އިން ވެސް ތަޅައި ބޭރުކޮށްލުމަށް ފަށާފައިވާ ހަރަކާތެވެ. އައިއެސް އިން އިރާގާއި ސީރިއާގައި އަތްގަދަކުރުމުން އަލްގައިދާގެ އަމާޒު ފަހުން ހިފާފައި ވަނީ ދެކުނު އޭޝިއާ އަށެވެ.\nކޮންމެއަކަސް އައިއެސްގެ ހަނގުރާމަވެރިން މިހާރު ވެސް މި ސަރަހައްދަށް އަރައިފި އެވެ. މި ސަރަހައްދަށް އެމީހުންގެ ހާއްސަ ލީޑަރެއް ކަނޑައަޅައި އެކަން ވެސް އިއުލާނުކޮށްފި އެވެ.\nއެމީހުން ދެކުނު އޭޝިއާ އަށް ކަނޑައަޅާފައިވާ ލީޑަރަކީ ކުރިން ޕާކިސްތާނުގެ ތާލިބާނުންގެ ކޮމާންޑަރަކަށް ހުރި ސައީދު ޚާން އެވެ.\nދެކުނު އޭޝިއާގެ ކުރިއެރުމަށް ކުރިމަތިވެފައިވާ އެންމެ ބޮޑު ގޮންޖެހުމަކީ ސަރަހައްދުގެ އެތެރޭގެ ހަމަނުޖެހުމެވެ. ތާލިބާނުންގެ ނުރައްކަލާއި އެހެން ހަނގުރާމަވެރި ޖަމާއަތްތަކުގެ ނުރައްކާ ޕާކިސްތާނާއި އިންޑިއާ އަށް ބޮޑުވެފައި އޮތަސް މިއީ ހަގީގަތުގައި މުޅި ސަރަހައްދަށް ކުރިމަތިވެފައިވާ ނުރައްކަލެކެވެ.\nއެހެން ވިސްނުމަކުން ބަލާއިރު ސަރަހައްދުގެ ބޮޑު ދެ ބާރުގެ ގޮތުގައި އޮތް އިންޑިއާ އާއި ޕާކިސްތާނުގެ ސިޔާސީ ރަހަ ހެޔޮވަރުކުރުމަށް ހަނގުރާމަވެރިން ލައްވައި މުހިންމު ރޯލެއް ކުޅުވާ ކަމަށް ވެސް ބެލެވެ އެވެ. ތާލިބާނުންނާއި އެމީހުންނާ ގުޅިފައިވާ އެހެން ހަނގުރާމަވެރިންނަކީ ވެސް ސިޔާސީ މަގުސަދުތަކެއް ހާސިލުކުރުމަށް ޕާކިސްތާނުގެ އަސްކަރިއްޔާ އިން ކޮންޓްރޯލްކުރާ ބައެއް ކަމަށް ތުހުމަތުކުރެވެ އެވެ.\nއެހެންވީމަ ސަރަހައްދުގެ ސިފައިންނާއި ހަނގުރާމަވެރިން ގުޅިގެން ހިންގާ ޖަރީމާތަކުން ހަލަބޮލިވެފައި އޮތް މި ސަރަހައްދަށް އައިއެސްގެ ހަނގުރާމަވެރިން ފުންމާލުމުން ދެން ވާނީ ކިހިނެތް ހެއްޔެވެ؟\nހަގީގަތަކީ މި ސަރަހައްދުގެ ހަނގުރާމަވެރިން އެންމެ ގިނަ އަފްޣާނިސްތާނާއި ޕާކިސްތާން އަދި އިންޑިއާގައި އައިއެސް އަކަށް މާ ބޮޑު ތާއީދެއް ނެތް ކަމެވެ. މި ސަރަހައްދުގައި ގަދައީ ތާލިބާންގެ ބާރެވެ. ގިނައީ ތާލިބާނުންގެ ލީޑަރު މުއްލާ އުމަރުގެ ވަފާތެރިންނެވެ.\nބެލެވޭ ގޮތުގައި އައިއެސް އަށް މި ސަރަހައްދުން ބާރު ދެމުން އަންނަނީ ތާލިބާނުންގެ ގޮތުގައި ކުރިން ހަރަކާތްތެރިވި ފަރާތްތަކެވެ. ސައީދު ޚާން އަކީ އޭގެ ހެއްކެކެވެ.\nއެހެންވީމަ އައިއެސް އިން ދެކުނު އޭޝިއާގެ ކޮންޓްރޯލް އަތުލަން ހިފައިފި ނަމަ އަލްގައިދާ އާއި އެމީހުންނާ ދެމެދު ސީރިއާ އާއި އިރާގުގައި ހިނގި ކަހަލަ ކުރިމަތިލުމެއް ފެށުމުގެ ފުރުސަތު ބޮޑެވެ. އެ ކުރިމަތިލުމުގައި އެންމެފަހުން އަލްގައިދާ ބަލިކޮށް ސީރިއާ އާއި އިރާގުގައި ޚިލާފަތެއް އިއުލާނުކުރީ އައިއެސް އެވެ.\nއެހެންވީމަ، އައިއެސް، ދެކުނު އޭޝިއާ އަށް އަންނަ ނަމަ އެމީހުންގެ ނުރައްކާ ފުރަތަމަ އަމާޒުވާނީ ތާލިބާނުންނަށެވެ. ތާލިބާނުންގެ މައްޗަށް އެމީހުން ކުރި ހޯދައިފި ނަމަ ދެން ވަރަށް ވެސް މައްސަލަ ގޯސްވީ އެވެ. އެއީ ތާލިބާނުންނަށް ވުރެ ވެސް ނުބައި ބަޔަކަށް އެމީހުންވީމަ އެވެ.\nފާހަގަކޮށްލަން ޖެހެނީ ދެން މި ސަރަހައްދުގައި ބޮމާއި ބަޑީގެ ހަމަލާތައް ދޭނީ ތާލިބާނުން އެކަނި ނޫން ކަމެވެ. ތާލިބާނުންނާއި އަލްގައިދާ އާއި އައިއެސްގެ ހަމަލާތައް ކަމެވެ.\nއޭނާ އަކީ 2009 ވަނަ އަހަރުން ފެށިގެން 2014 ވަނަ އަހަރާ ހަމަ އަށް ޕާކިސްތާނުގެ ހުޅަނގު އުތުރު ބިތުގައި ތާލިބާނުންގެ ކޮމާންޑަރެކެވެ. އައިއެސްއާ ގުޅިފައިވާކަން އޭނާ އިއުލާނުކުރީ މިދިޔަ އަހަރުގެ އޮކްޓޯބަރު މަހު އެވެ.\nމިއީ އެހާ ބާރުގަދަ ހަނގުރާމަވެރިއެއް ނޫނެވެ. ނަމަވެސް އޭނާ ނިސްބަތްވާ އުރާކްޒާއީ ގަބީލާގެ މީހުންގެ އިސް ވެރިޔަކަށް ހުރި މީހާ އެވެ. މި ގަބީލާގެ ވެރިކަން އޭނާ އަށް ލިބުނީ ކުރިން މި ގަބީލާ ކޮންޓްރޯލްކުރި ތާލިބާނުންގެ ޕާކިސްތާނުގެ ލީޑަރު ބައިތުﷲ މެހްސޫދު މަރާލުމުން އެ މަގާމަށް އައި ހަކީމުﷲ މެހްސޫދު ވެސް ޑްރޯން ހަމަލާއެއްގައި މަރުވުމުންނެވެ.\nއޭރު ވެސް ސައީދު ޚާން އާއި ތާލިބާނުންނާ ދެމެދު އޮތީ ނިކަން ބޮޑަށް ހިޔާލުތަފާތުވެފަ އެވެ. އެންމެފަހުން ގަބީލާ ގޮވައިގެން އޭނާ ތާލިބާނުންނާ ދުރަށް ދިޔައީ އެވެ.\nގުޅުން ވަރަށް ވެސް ބޮޑެވެ. މި ޖަމާއަތް އުފެއްދި ހަނގުރާމަވެރިންގެ ކުރީ ސަފުގައި ތިބި ބައެއް ހަނގުރާމަވެރިންނަކީ ސީދާ ތާލިބާނުންގެ ކިއްލާތަކުން އުފެދިގެން ގޮސް ތިބި ހަނގުރާމަވެރިންނެވެ. އައިއެސް މިހާރު އޮތް ޖަމާއަތަށް ބަދަލުވުމުގެ ކުރިން އެމީހުންގެ ހަރަކާތްތައް އެންމެ ފުރަތަމަ އިރާގުގައި ފެށިއިރު ލީޑަރަކަށް ހުރި އަބޫ މުސްއަބު އަލް ޒަރްގާވީ އަކީ މުއްލާ އުމަރުގެ ނިކަން ބޮޑު ވަފާތެރިއެކެވެ.\nއިރާގުގެ އަލްގައިދާ ނުވަތަ މިހާރުގެ ނަމުން ނަމަ، އައިއެސް އުފެއްދުމުގެ ކުރިން އޭނާ އަކީ އެންމެ ފުރަތަމަ އަފްޣާނިސްތާނުގައި ހަނގުރާމަކުރަމުން އުޅުނު ފަރާތެކެވެ. ޒަރްގާވީ ވަނީ 2007 ވަނަ އަހަރު އިރާގުގައި މަރާލައިފަ އެވެ.\nއެހެންވީމަ އައިއެސް ޖަމާއަތުގެ އަސްލާ ގުޅިފައިވާ ހަނގުރާމަވެރިންނާ ދެކުނު އޭޝިއާގެ ޓެރަރިޒަމާ ބޮޑު ގުޅުމެއް އޮތަސް އައިއެސްގައި މިހާރު ތިބި އިސް ވެރިންނަކާ މި ސަރަހައްދުގެ ހަނގުރާމަވެރިންނަކާ މާ ބޮޑު ގުޅުމެއް ނެތެވެ.\nމި ސަރަހައްދުގައި އައިއެސް އަށް އޮތް އެންމެ ބޮޑު ހިތްހަމަޖެހުމަކީ މި ސަރަހައްދުގެ ގައުމުތަކުން އެމީހުންނާ ގުޅެން ސީރިއާ އާއި އިރާގަށް ދަތުރުކުރަމުން އަންނަ މީހުންނެވެ.


vnews - Gaumy teamah kaamiyabu hoadhan vaguthu beynun: segart\nގައުމީ ޓީމަށް ކާމިޔާބު ހޯދަން ވަގުތު ބޭނުން: ސެގަޓް\nގައުމީ ޓީމުގެ ކޯޗުކަމުގެ މަގާމާއި އަލަށް ހަވާލުވި ސެގަޓް މަގާމާއި ހަވާލުވުމަށްފަހު މީޑިއާއާއި ވާހަކަދައްކަނީ-- ވީ ފޮޓޯ: ޔޫސުފް ސޮފްވާން\nގައުމީ ފުޓުބޯޅަ ޓީމަށް ވޭތުވެދިޔަ 10 އަހަރުގެ ތެރޭގައި ދިމާވެގެން އުޅޭ މައްސަލައަށް ހައްލެއް ހޯދަން ގިނަ ކަންކަން ކުރަން ޖެހޭ ގައުމީ ޓީމަށް ކާމިޔާބު ހޯދަން މަސައްކަތް ކުރުމުގައި އޭނާއަށް ވަގުތު ބޭނުންވާ ކަމަށް އާ ކޯޗް ޕީޓާ ސެގަޓް ބުނެފި އެވެ.\nކޯޗުކަމުގެ މަގާމާއި ރަސްމީކޮށް ހަވާލުވުމަށްފަހު މީޑިއާތަކާއި ވާހަކަދައްކަމުން ކޮރޭޝިއާއަށް އުފަން ޖަރުމަންގެ ކޯޗު ސެގަޓް ބުނީ ދިވެހި ޓީމާއި ގުޅެން ނިންމީ ތަފާތު ޓީމެއްގެ ގޮތުގައި ދެކިގެން ކަމަށެވެ. އަދި ގައުމީ ފުޓުބޯޅަ ޓީމާއެކު މަސައްކަތްކުރާނީ ގައުމީ ޓީމުގެ އާ ތަސައްވަރެއް އެކުލަވާލަން ކަމަށެވެ. އަދި އެ ތަސައްވަރު އެކުލަވާލަން ދިވެހި ރައްޔިތުންނާއި ކުޅުންތެރިންގެ އެހީ ބޭނުންވާ ކަމަށް ސެގަޓް ބުންޏެވެ.\nސެގަޓް ބުނީ ތިން މަސް ދުވަހުން ގައުމީީ ޓީމަށް ކާމިޔާބެއް ނުހޯދޭނެ ކަމަށާއި ގައުމީ ޓީމަށް ކާމިޔާބި ހޯދޭނީ ދުވަސް ނަގައިގެން ޓީމު ހަމައަކަށް އަޅުވާނެ ވަގުތު ލިބިގެން ކަމަށެވެ. އަދި ކާމިޔާބު ހޯދަން މަސައްކަތް ކުރުމާއެކު އާ ކުޅުންތެރިން އުފައްދަން ޖެހޭ ކަމަށާއި ގައުމީ ސްކޮޑުން ޖާގަ ލިބޭނީ ރަނގަޅު އަހުލާގާއެކު މަސައްކަތްކުރާ ކުޅުންތެރިންނަށް ކަމަށެވެ. އަދި އެފްއޭއެމުން ގިނަ ބާރުތަކެއް ކޯޗަށް ދީފައިވާކަން ފާހަގަކުރަމުން ސެގަޓް ބުނީ އޭނާ އަފްގާނިސްތާން ގައުމީ ޓީމާއެކު މަސައްކަތްކުރި އިރު ދިވެހި ކުޅުންތެރިންގެ ހުނަރު ވަރަަށް ރަނގަޅަށް ފެނިގެން ހިނގައްޖެ ކަމަށެވެ.\nސެގަޓް ބުނީ އެއްވެސް ކުޅުންތެރިއަކަށް ގައުމީ ޓީމުގެ ދޮރު ބަންދު ނުކުރާނެ ކަމަށާއި ރާއްޖޭގެ ކޮންމެ ކުޅުންތެރިއަކަށް ވެސް ގައުމީ ޓީމަށް ކުޅެން ފުރުސަތު އޮންނާނެ ކަމަށެވެ. އަދިބުރަކޮށް މަސައްކަތް ކޮށް ރަނގަޅު އަހުލާގެއްގެ ކުޅުންތެރިއަކަށް ވުމުގެ އިތުރުން ގައުމީ ރޫހެއްގައި ތިބި ކުުޅުންތެރިންނަކީ އޭނާ ގަބޫލުކުރާ ފިލޯސިޮފީގެ ކުޅުންތެރިން ކަމަށް ގަބޫލުކުރާ ކަމަށް ސެގަޓް ބުންޏެވެ.\nއޭނާ ބުނީ ކާމިޔާބު ހޯދާނަމޭ ބުނެ އޭނާ އަށް ވައުދެއް ނުވެވޭނެ ކަމަށާއި ނަމަވެސް އޭނާގެ ހުރި ހުރިހާ ކޮލިޓީއެއް ރާއްޖޭގެ ފުޓްބޯޅައަށް ދިނުމަށް މަސައްކަތް ކުރާނެ ކަމަށެވެ.


Cochin ferry in Raajje ah kuri erun annaane: Raees\nއިންޑިޔާގެ ބޮޑުވަޒީރު ނަރެންދުރަ މޯދީ އަދި ރައީސް ސޯލިހް -- | އަވަސް\nއިންޑިއާ އާއި ރާއްޖެއާ ދެމެދު މުދާ އުފުލަން ފެށި، ކާގޯ ފެރީގެ ސަބަބުން ރާއްޖެއަށް އިތުރު ކުރިއެރުންތައް އަންނާނެ ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވެއްޖެ އެވެ.\nކޮޗިން ފެރީގެ ނަމުގައި ފަށާ ގޮތަށް ވާހަކަ ދެއްކުމަށްފަހު މިއަދު ދަތުރުތައް ފެށި ކާގޯ އުފުލާ ބޯޓުގެ ފުރަތަމަ ދަތުރުގައި ރާއްޖެ ގެނެސްފައި ވަނީ ދެ ކޮންޓެއިނާގެ މުދަލެވެ.\nއެ ހިދުމަތް ފެށުން ފާހަގަކޮށް ރައީސް މިރޭ ކުރެއްވި ޓްވީޓެއްގައި ވިދާޅުވީ މި ދަތުރުތަކާއެކު ރާއްޖެ-އިންޑިއާ ގެ ގުޅުން ވަރުގަދަ ވެގެން ދާނެ ކަމަށެވެ. އަދި ކާގޯ ފެރީގެ ސަބަބުން ރާއްޖެއަށް އިތުރު ކުރިއެރުންތައް އަންނާނެ ކަމަށްވެސް ވިދާޅުވިއެވެ.\nރައީސް ވަނީ އިންޑިއާގެ ބޮޑުވަޒީރު މޯދީ އާއި އެ ގައުމުގެ ރައްޔިތުންނަށް ޝުކުރު އަދާކުރައްވާފައެވެ.\nއިންޑިއާގެ ކޮޗިން އިން މި މަހުގެ 21 ވަނަ ދުވަހު ފުރި، "އެމްސީޕީ ލިންޒް" ނަމަކަށް ކިޔާ އެ ބޯޓު ރާއްޖެ އައިސްފައި ވަނީ ޓުޓިކޯރިން އިން ފުރައިގެން ކޮޗިން ބަނދަރާ ކައިރި ކުރުމަށްފަހު އެވެ. މުދާ އުފުލާ ބޯޓު މިއަދު ބަނދަރުކޮށްފައި ވަނީ ދެ ކޮންޓައިނާ އެވެ. ބޯޓުގައި ހުރީ ގާތްގަނޑަކަށް 500 ޓަނުގެ މުދަލެވެ.\nއިންޑިއާ ރައީސް އިބްރާހިމް މުހައްމަދު ސޯލިހު އިންޑިޔާގެ ބޮޑުވަޒީރު މޯދީ + ކޮޗިން ފެރީ


Male gai 10 school eh alhan nuninman: Education minister\nރާއްޖެ - އެޑިއުކޭޝަން މިނިސްޓަރު\nމާލޭގައި ދިހަ ސްކޫލެއް އަޅަން ނުނިންމަން: އެޑިއުކޭޝަން މިނިސްޓަރ\nއެއް ދަންފަޅި އަށް ސްކޫލުތައް ބަދަލު ކުރުމަށް 800 އާއި 1000 ދެމެދުގެ ދަރިވަރުން ބޭނުންވާ ކަމަށް ވިދާޅުވި\nކ. މާލެ 13 ފެބުރުއަރީ 2019 | ބުދަ 05:30 1,692\nމާލޭގައި 10 ސްކޭލެއް އެޅުމަށް އަދި ނިންމާފައިނުވާ ކަމަށް އެޑިއުކޭޝަން މިނިސްޓަރު ޑރ. އައިޝަތު އަލީ ވިދާޅުވެއްޖެއެވެ.\nހޯމަ ދުވަހު ބޭއްވި ޕްރެސްކޮންފަރެންސެއް ގައި މާލޭގައި 10 ސްކޫލެއް އަޅަން މިނިސްޓަރު ވިދާޅުވެފައިވާ ކަމަށް ރާއްޖޭގެ ބައެއް މީޑިއާ ތަކުން ވަނީ ރިޕޯޓްކޮށްފައެވެ.\nރާއްޖެޓީވީގެ ފަލަ ސުރުހި ޕްރޮގްރާމްގައި ޑރ. އައިޝަތު ވިދާޅުވީ، މާލޭގައި އިތުރު ސްކޫލް ތަކެއް އެޅުމަށް ޕްލޭން ތަކެއް ހަދާފައިވާ ކަމަށާއި، ނަމަވެސް ސްކޫލްތަކެއް އެޅުމަށް ނިންމާފައި ނުވާ ކަމަށެވެ.\n''އަދި ނުވެއް ނިންމަން. އަޅުގަނޑުމެން މިހެދީ ހާލަތު ދެނެގަނެވޭ އޮޑިޓެއް. އެ އޮޑިޓުން ދައްކަނީ މިހާރު މާލޭގައި މި ސްކޫލްތައް...އަސްލުއަށް ސްކޫލެއް އެބައުޅޭ އެއްހާހައްވުރެ ގިނަ. އަޅުގަނޑުމެން ވަރަށް ބައިވަރު ދިރާސާތަކެއް ހަދައިފި މިކަމަށް.'' މިނިސްޓަރު ވިދާޅުވިއެވެ.\nޑރ. އައިޝަތު ވިދާޅުވީ، ރަނގަޅު ގޮތެއްގައި ސްކޫލެއް ހިންގުމަށްޓަކައި އެންމެ މަދުވެގެން 800 އާއި 1000 އާ ދެމެދުގެ ދަރިވަރުން ބޭނުންވާ ކަމަށާއި، މާލޭގައި ހުރި ސްކޫލް ތަކުގެ ތެރެއިން 1000 އަށް ވުރެ ގިނަ ކުދިން ތިބީ އަށް ސްކޫލެއްގައި ކަމަށެވެ.\nއެއްދަންފަޅިއަށް ބަދަލު ކުރާއިރު ބޮޑެތި ސްކޫލުތަށް އިތުރަށް ބޮޑުކޮށްގެން ބަދަލުކުރުމުގެ ވިސްނުމެއް މިނިސްޓްރީން ނުގެންގުޅޭ ކަމަށްވެސް ވިދާޅުވިއެވެ.\nމި ސަރުކާރުގެ 100 ދުވަހުގެ ވައުދުތަކުގެ ތެރޭގައި ހިމެނޭ ސްކޫލުތަކުގެ ކިޔެވުން އެއްދަންފަޅިއަށް ބަދަލުކުރުމަށް ހެދި އޮޑިޓާއި ބެހޭ ގޮތުން މިނިސްޓަރު ވިދާޅުވީ، މިހާރު ހުރި ސްކޫލްތައް އެއްދަންފަޅި އަށް ބަދަލުކުރުމަށް ބޭނުންވާ ކަންތައްތައް މި އޮޑިޓްގެ ސަބަބުން ދެނެގަނެފައިވާ ކަމަށެވެ. އޮޑިޓް ހަދާފައިވަނީ ތިން ކެޓަގަރީ އަކަށް ބަހައިލައިގެން ޕްލޭން އެއް ހެދިގެން ކަމަށް އޭނާ ވިދާޅުވިއެވެ.\n''ފުރަތަމަ ކެޓަގަރީގައި އަޅުގަނޑުމެން މި ބަލަނީ މިހާރު 62 ސްކޫލް ތެރެއިން 10 ކްލާސް ރޫމަށްވުރެ މަދުން އަޅުގަނޑުމެން ކްލާސް ރޫމް އަޅައިގެން ސިންގަލް ސެޝަނަށް ބަދަލު ކުރެވޭނީ ކޮންތަންތަނެއްތޯ. އެގޮތުން 37 ސްކޫލެއް އެބަވޭ... ދެ ވަނަ ކެޓަގަރީގައި އަޅުގަނޑުމެން ބަލާލީ އަތޮޅުތަކުގެ ތެރޭގައި 10 ކްލާސް ރޫމަށްވުރެ ގިނައިން އަޅައިގެން، ކިތައް ސްކޫލްތޯ އަޅުގަނޑުމެންނަށް ބަދަލުކުރެވޭނީ. އެ ގޮތުން ތޭރަ ސްކޫލެއް އެބަވޭ. ތިން ވަނަ ކެޓަގަރީގައި މި ހާއްސަ ކުރީ މާލެއަށް. މާލޭ ސަރަހައްދުގައި ގޮންޖެހުންތަކެއް އެބަހުރި'' މިނިސްޓަރު ވިދާޅުވީއެވެ


SunOnline: COLUMN: Forensic heki vazankurun\nއަބްދުﷲ އަޙްމަދު 24 Apr 2022, 11:11\nގާނޫނުއަސާސީ --- ސަން ފޮޓޯ\nދިވެހިރާއްޖޭގެ ޖިނާއީ ޢަދުލުގެ ނިޒާމުގެ ތެރޭގައި މައްސަލަތައް ސާބިތުކުރުމުގައި ބޭނުންކުރެވޭ އެންމެ ފާޅުކަންބޮޑު އަދި އެންމެ ޢާއްމު ވަސީލަތަކީ، ހެކިންގެ ހެކިބަސް ކަމުގައިވީނަމަވެސް، ވަރަށް މަދު ޙާލަތެއްގައި މެނުވީ ހެކިވެރިންނަށް ވެވޭނީ ކޮން ބައެއްކަން ކަނޑައެޅިފައި ނުވެއެވެ. ހަމަ މިމޭރުމުން ބަލާއިރު، ޝަރީޢަތުގެ މަޖިލީހުގައި ހެކިބަސް ނެގުމާއި، ހެކިބަސް ވަޒަންކުރުމުގައި ޢަމަލުކުރާނެ ގޮތުގެ ތަފްޞީލީ އުޞޫލުތަކާއި، ފަޑިޔާރުން ޢަމަލުކުރާނެ ހަމަތައް ޤާނޫނު ތަކުގައި ބަޔާންވެފައި ނުވެއެވެ. ނަމަވެސް މިދެންނެވިފަދަ ކަންކަން ޖިނާއީ ޢަދުލުގެ ނިޒާމަށް ތަޢާރުފުވެފައިވަނީ، ފަހުގެ ޤާނުނު އަސާސީގެ އިތުރުން ކޯޓުތަކުގެ ނިންމުންތަކުންނާއި، ޤަވާޢިދުތަކުންނެވެ.\nހެކީގެ ބާވަތްތަކާއި، ހެކި ދަރަޖަކުރެވިގެންވާ ގޮތާއި، ހެކި ހުށަހެޅުމާއި، ހެކި ބަލައިގަތުމާއި، ހެކި ބަސް ނެގުމާއި، ހެކި ވަޒަންކުރުމުގެ މިންގަނޑުތައް ކަނޑައެޅުމާއި، ކުށް ސާބިތުކުރުމަށް ބޭނުންވާ ހެކީގެ ނިސްބަތް ކަނޑައެޅުންފަދަ ހެއްކާބެހޭ ޚާއްޞަ އަދި ޢާއްމު އުޞޫލުތައް ކަނޑައެޅުމުގެ ބޭނުމުގައި އެކި ފަހަރުމަތިން ފަހުގެ ތާރީޚު ތަކުގައި "ހެއްކާބެހޭ ބިލު"ގެ ނަމުގައި ރައްޔިތުންގެ މަޖިލީހަށް ބިލު ހުށަހަޅާފައިވެއެވެ.\nމިދެންނެވިފަދަ ތަފްޞީލީ ޤާނޫނެއް ދިވެހިރާއްޖޭގައި ނެތް ނަމަވެސް، ރާއްޖޭގައި ހެއްކާބެހޭ ދެ ޤާނޫނެއް އޮންނަކަން ފާހަގަވެއެވެ. މަޙާޒު ޢަލީ ޒާހިރު ބަޔާންކުރައްވާ ގޮތުގައި، އެއީ އަންހެނުންގެ ހެކިބަހުގެ ޤާނޫނާއި، ހެއްކާބެހޭ ޤާނޫނެވެ. މިދެންނެވި ދެ ޤާނޫނުގެ ޢިބާރާތްތަކާއި، ނައްޞައް ބަލާއިރު އަންހެނުންގެ ހެކިބަހުގެ ޤާނޫނުގައިވަނީ "ޤުރްއާނުގައި ކަނޑައެޅި ބަޔާން ވެގެންވާ ކަންކަން ފިޔަވައި، އެހެން ކަންކަމުގައި އަންހެނުންނާއި ފިރިހެނުންގެ ހެކިބަސް ހަމަހަމަ ކުރުން" މިފަދައިންނެވެ.\nހެއްކާބެހޭ ޤާނޫނަށް ބަލާއިރު، ހެކިންގެ ހެކިބަހާމެދު އެ ޤާނޫނުގެ 01 ވަނަ މާއްދާގައިވަނީ "ކަމެއްގެ ޙަޤީގަތާ ގުޅޭގޮތުން ހެކިވެރިޔަކު ޝަރީޢަތުގެ މަޖިލީހަކަށް ދިނުން އެމަޖިލިސް ހުއްދަކުރާ ނުވަތަ ހެކިވެރިޔެއްގެ ކިބައިން ޝަރީޢަތުގެ މަޖިލީހަކަށް ބޭނުންކުރާ ކޮންމެ ބަޔާނަކީ ހެއްކެއްގެ ގޮތުގައި ބެލޭނެ އެއްޗެކެވެ. މިފަދަ ކޮންމެ ބަޔާނަކީ ޝަފަހީ (އޯރަލް) ހެއްކެކެވެ." މި ފަދައިންނެވެ. ކުރިންވެސް ފާހަގަކުރި ފަދައިން، ހެކިވެރިންގެ ތަފްޞީލީ ޝަރުޠުތަކާއި، އެނޫންވެސް ހެއްކާބެހޭ މުހިއްމު އުސޫލުތަކެއް މި ޤާނޫނުގައި ބަޔާންވެފައި ނުވެއެވެ. ނަމަވެސް، ރިލެވަންޓް ފެކްޓްސް (ގުޅުންހުރި ޙަޤީޤަތްތައް) އާއި، އިރެލަވަންޓް ފެކްޓްސް (ގުޅުމެއްނެތް ޙަޤީޤަތް) ތަކަކީ ކޮބައިކަމާއި ، ލިޔުމާއި ސޮއިގެ މުޢުތަބަރުކަން ބަލާނެ އުސޫލާއި، ކިތާބީ ހެއްކަކީ ކޮބައިކަމާއި، އެ ހެކި ޤަބޫލުކުރުމުގެ އުސޫލުތަކާއި، ފަނޑިޔާރުން ހެކި ވަޒަންކުރާނެގޮތާއި، މިންވަރާއި، ޝަރުޢީ ކުށްކުށުގައި ހެކި ވަޒަންކުރުމުގެ އުސޫލުތައް މި ޤާނޫނުގައިވެއެވެ. އެހެންކަމުން، މިދެންނެވި ދެ ޤާނޫނަކީ ކުރު، ނަމަވެސް ހެއްކާބެހޭ މުހިއްމު އުޞޫލުތަކެއް ކަނޑައެޅިފައިވާ ދެ ޤާނޫނެކެވެ.\nހެއްކާބެހޭ ގޮތުން މިކޮލަމުގައި ލިޔުމަށް ޤަޞްދުކުރަނީ، ޖުމްލަގޮތެއްގައި، ފޮރެންސިކް ހެކި ވަޒަންކުރުމާބެހޭ ގޮތުންނެވެ. ބަހަވީ ގޮތުންބަލާއިރު، މީހުންގެ ހެކި ބަހަކީ؛ މީހަކު އޭނާގެ އަމިއްލަ ލޮލުން ދުށް ނުވަތަ އަޑުއެހި ނުވަތަ އޭނާގެ ފަސް ޙިއްސުގެ ތެރެއިން ޙިއްސަކަށް އެނގިފައިވާ ކަމަކާމެދު އިޤުރާރުވުން ކަމުގައިވާހިނދު، ފޮރެންސިކް ހެކި ކަމަށް ބުނެވެނީ؛ މައްސަލަތަކުގައި ސައިންސް ގެ ދަލީލްތަކާއި ޙަޤީގަތްތައް ބޭނުންކޮށްގެން ކަމެއް ނުވަތަ ޙާދިޘާއެއް ނުވަތަ ކުށެއް ހިނގުމުގެތެރޭގައި ހިނގާދިޔަ ކަންތައް (ވާޤިޢާ) ތަކުގެ ތަޞައްވުރެއް ހޯދުމުގައި އެހީތެރިވެދިނުމަށެވެ. އެއީ ގުޅުންހުރި ޙަޤީގަތްތައް ފޯރުކޮށްދިނުމުގެ އިތުރުން ޝައްކުތަކާއި، ހީތަކުން ދުރުކޮށްދީގެން، ޞައްޙަ އަދި އިތުބާރުގެ އުޞޫލުން ދަލީލުތަކާއި ޙަޤީގަތްތައް ފޯރުކޮށްދީގެންނެވެ.\nއެހެންކަމުން ފޮރެންސިކް ސައިންސްގެ ދައުރުތަކުގެ ތެރޭގައި، ސުވާލު އުފެދިފައިވާ މާއްދާއެއްގެ ޙަޤީގަތް ބަޔާންކޮށްދިނުމާއި، ގުޅުންހުރި މާއްދީ ހެއްކެއް ވަޒަންކޮށް މާނަކޮށްދިނުމާއި، ވާޤިޢާ އެއް ހިނގާދިޔަގޮތުގެ ތަޞައްވުރެއް ހާމަކުރުމާއި، ޚަބީރުންގެ ހެކިބަސް ދިނުން ހިމެނެއެވެ. މިދެންނެވި ދައުރުތައް އަދާކުރުމުގައި، ސައިންޓިފިކް މުޖްތަމަޢުގައި ޤަބޫލުކުރެވޭފަދަ އުޞޫލުތައް ހިފެހެއްޓުން މުހިއްމެވެ. އިތުބާރުގެ އުޞޫލުން މިދެންނެވި ދައުރު އަދާކުރުމަށާއި، ކަމާއި ގުޅުން ހުރި ފަރާތްތަކަށް ފަސޭހައިން ދެނެގަނެވި، ޢަދުލު އިންޞާފަށް އެހީތެރިވުމަށްޓަކައި، ޚިދުމަތްތައް މަތީ ފެންވަރެއްގައި ދެމެހެއްޓުމަށް އަބަދު މަސައްކަތް ކުރަންޖެހެއެވެ. ނަމަވެސް ކުރިއަރާފައިވާ ޤައުމުތަކުގައިވެސް ފަހުގެ ތާރީޚުގައި، ފޮރެންސިކް ޚިދުމަތްތަކުގެ ފެންވަރު އެންމެ އެކަށީގެންވާ ގޮތެއްގައި ހިފެެއްޓިފައި ނުވާކަން ފާހަގަވެެއެވެ. އެއީ އެމަޤުޞަދު ޙާޞިލް ކުރުމަށް ކުރެވޭ މަސައްކަތްތައް މަދުވުމުގެ ސަބަބުންނެވެ.\nމިދެންނެވި ސަބަބުތަކާހުރެ، ފޮރެންސިކް ހެކި ވަޒަންކުރުމާގުޅޭ ތަފްޞީލުތައް ހުޅަނގުގެ ޤައުމުތަކުންނާއި، އޮސްޓްރޭލިޔާ އަދި ނިއުޒިލޭންޑު ފަދަ ޤައުމުތަކުން ވަނީ ޝާޢިއު ކުރައްވާފައެވެ. އެއީ ފޮރެންސިކް ޚިދުމަތް ފޯރުކޮށްދޭ ޚިދުމަތްތެރީންނާއި، އެޚިދުމަތް ބޭނުންކުރައްވާ ފަރާތްތަކަށް އެހީއެއްގެ ގޮތުގަައެވެ. ފޮރެންސިކް ޚިދުމަތްތައް ބޭނުންކުރައްވާ ފަރާތްތަކާއި، ފޮރެންސިކް ޚިދުމަތްތެރިންނަށް ބަލާއިރު އިންޓެލިޖެންސް، ތަޙްޤީގު، ޓެކްނިކަލް އަދި ފޮރެންސިކް އިވަލުއޭޓިވް ރިޕޯޓްގެ މަޤްޞަދާއި، އެ ރިޕޯޓުގައި އެކުލެވޭ ބައިތަކާމެދު އަހުލުވެރިވެ މި އުޞޫލުން ޢަމަލުކުރަންޖެހެއެވެ.\nމިދެންނެވި ތަފާތު ރިޕޯޓްތަކުގެ ތެރެއިން ފޮރެންސިކް އިވަލުއޭޓިވް ރިޕޯޓަށް ބަލާއިރު، ފޮރެންސިކް ހެކި ވަޒަންކުރުން އެންމެ ފުރަތަމަ ބިނާވަނީ، ހުށަހަޅާ އިފްތިރާޟްތައް (ޕްރޮޕޮޒިޝަންސް) ގެ ތެރެއިން ފެންނަ އަދި ގުޅުންހުރި ހަޤީގަތްތައް ބޭނުންކޮށްގެން އެކަމެއް ވުމާއި، ނުވުން ގާތްވުމުގެ އިޙްތިމާލް އޮތް މިންވަރު ނުވަތަ ނިސްބަތް ބުއްދިއަށް ޤަބޫލުކުރެވޭފަދަ ހަރުދަނާގޮތެއްގައި ހުށަހެޅުމުގެ މައްޗަށެވެ.\nމިފަދަ ރިޕޯޓެއްގައި އެކުލެވޭ ހެކި ވަޒަންކުރަނިވި އިބާރާތަކުން މާއްދީ ހެއްކާގުޅޭ ގޮތުން އެއީ ކޮން އެއްޗެއްކަން ނުވަތަ އެމާއްދާ އައީ ކޮން އަޞްލަކުންކަން ކަނޑައެޅި ނުވަތަ އެއިން ދޭހަވާ ޢަމަލެއް ބަޔާންކުރެވިދާނެއެވެ. މިސާލަކަށް؛ "ވައްކަން ކުރަން މީހަކު ވަދެފައިހުރި ކުޑަ ދޮރެއްގައި ހޭކިފައިހުރި ލޭތިއްކެއް ތަޙްލީލްކުރުމަށް ހުށަހެޅުނެވެ. ފެންނަފެނުމަށާއި، ކުރެވުނު އިބްތިދާއީ ޓެސްޓުން އެނގުނުގޮތުގައި އެއީ އިންސާނެއްގެ ލޭ އެވެ. އެހެންކަމުން، މިލެޔަކީ؛ ތުހުމަތުކުރެވޭ ފަރާތުގެ ލެޔެވެ. ނުވަތަ މިލެޔަކީ، ތުހުމަތުކުރެވޭ ފަރާތްނޫން، ވަނަވަރު ނޭގޭ އެހެން މީހެއްގެ ލެޔެވެ." މިޢިބާރާތަށް ބަލާއިރު، ދެ އިފްތިރާޟެއް ވާކަން އެބަ ހާމަވެއެވެ. މިއީ ފޮރެންސިކް ހެކީގެ ހައިރާކީއަށް ބަލާއިރު، "ސޯސް ލެވެލް" ނުވަތަ މާއްދާއެއްގެ އަޞްލު ބުނެދެވޭ ފެންވަރުގެ މަޢުލޫމާތެކެވެ.\nފޮރެންސިކް ހެކީގެ "އެކްޓިވިޓީ ލެވެލް" ނުވަތަ މީހެއްގެ ޢަމަލެއްގެ ތަޞައްވުރެއް ބަޔާންކޮށްދޭފަދަ މިސާލަކަށް ބަލާއިރު، ތުހުމަތު ކުރެވޭ މީހާއަކީ، ކުޑަ ކުއްޖަކާއި ޖިންސީ ޢަމަލެއް ނުވަތަ އަންހެނަކު ރޭޕް ކޮށްފައިވާ މީހަކު ކަމަށް އިފްތިރާޟު ކުރެވިއްޖެއެވެ. ހައްޔަރު ކުރެވުނު މި މީހާގެ ޑީއެންއޭ އޭނަގެ އިނގިލީގެ ނިޔަފަތިން ފެނި ނުވަތަ އޭނަގެ ޑީއެންއޭ ނަގައިގެން މިދެންނެވި ދެ ޙާލަތާއި ގުޅުވިދާނެއެވެ. އެއީ، ނިޔަފަތިން ނެގުނު ޑީއެންއޭ ކުޑަކުއްޖާގެ ޑީއެންއޭ އާއި ގުޅުމާއި ނުވަތަ އަންހެނާގެ ޖިންސީ ގުނަވަނުން ނެގުނު ޑީއެންއޭ ތުހުމަތު ކުރެވޭ ފަރާތުގެ ޑީއެންއޭ އާއި ގުޅުމެއެވެ. އެހެންކަމުން، މި ދެ ޙާލަތުންވެސް އަންގައިދެނީ ތުހުމަތު ކުރެވޭ ފަރާތުގެ ޢަމަލެކެވެ. ނަމަވެސް، މިފަދަ ހެއްކެއް ވަޒަންކުރުމުގައި އުފެދޭ ސުވާލުތަކަށް ޖަވާބު ހޯދަންޖެހެއެވެ. މިސާލަކަށް، މި ކުއްޖާއާއި ނުވަތަ އަންހެން މީހާއާއި، ތުމަތު ކުރެވޭ މީހާއާއި، އޮތް ޢާއިލީ ނުވަތަ އިޖްތިމާޢީ ނުވަތަ ޒަވާޖީ ގުޅުމަށާއި، ޙާދިޘާ ހިނގިކަމަށް ބެލެވޭ ވަގުތަށާއި، ފަހުން ކަންކަން ވެފައިވާ ގޮތުގެ މައްޗަށެވެ. ސަބަބަކީ، މިފަދަ ހެކި ވަޒަންކުރުމުގައި، ހެކި ނުވަތަ މާއްދީ ހެކި އެއްތަނުން އަނެއްތަނަށް ބަދަލުވުމުގެ އިޙްތިމާލު އޮންނާނެތީއެވެ. އަދި އެކެއްގެ މާއްދާއެއް އަނެކަކުގެ ގަޔަށް ނަގުލުވުމުގެ އިޙްތިމާލުވެސް އޮންނާނެތީއެވެ.\nފޮރެންސިކް އިވަލުއޭޓިވް ރިޕޯޓެއްގައި ފޮރެންސިކް ހެކީގެ ބުރަދަން ވަޒަންކުރުމަށް ބޭނުންކުރެވެނީ އިޙްތިމާލުގެ އުޞޫލެވެ. އެއީ ދަޢުވާ ލިބޭ ފަރާތުން މާޒީވެ ގޮސްފައިވާ ވަކި ޙާލަތެއްގައި ވަކި ގޮތަކަށް ޢަމަލުކޮށްފައިވުމުން ނުވަތަ ވަކި ވިސްނުމެއްގައި ވަކި ޢަމަލެއް ކޮށްފައިވުމުން، ހިނގަމުންދާ މައްސަލައާއި ގުޅުންހުރި ޙާލަތުގައިވެސް އޭނާ ޢަމަލުކުރީ މާޒީވެ ގޮސްފައިވާ ޙާލަތުގައި އޭނާ ޢަމަލުކުރިފަދައިން، ނުވަތަ މާޒީވެ ގޮސްފައިވާ ޙާލަތުގައިވެސް އޭނާ ޢަމަލުކުރި ވިސްނުމުގައިކަން ބަޔާންކޮށްދިނުމުގެ އުޞޫލެވެ.\nމިސާލަކަށް ބަލާއިރު، ކުށުގެ ޝިކާރަވެރިޔާއަށް ވަޅިން ހަމަލާދީފި އެވެ. ކުށުގެ ވެށިން ވަޅިއެއް ފެނި، ޖެހިގެންއައި ދުވަހު ތުހުމަތުގައި މީހަކު ހައްޔަރުކޮށް، ފިންގަރޕްރިންޓް ނެގިއެވެ. ކުރެވުނު ތަޙްލީލުގެ ނަތީޖާގެ ޢިބާރާތުގައިވަނީ މިފައިންނެވެ. "ހޯދުނު ޙަޤީގަތްތަކުގެ އަލީގައި ތުހުމަތުކުރެވޭ ފަރާތުގެ ފިންގަރޕްރިންޓް ވަޅީގައި ހުރިކަމުގެ އިޙްތިމާލް 10000 - 40000 ފަހަރު، އެ ފިންގަޕްރިންޓް ތުހަމުކުރެވޭ މީހާ ނޫން އެހެން މީހެއްގެ ފަރާތަކުން އައުމަށްވުރެ ބޮޑެވެ. އެ ފިންގަޕްރިންޓަކީ ތުހުމަތުކުރެވޭ ފަރާތުގެ ފިންގަރޕްރިންޓެއް ކަމަށް ހޯދުންތަކުގެ އަލީގައި ވަރަށް ބޮޑަށް ބާރު ލިބެއެވެ."\nއެހެންކަމުން ފޮރެންސިކް ސައިންސްގެ ދާއިރާގައި މަސައްކަތްކުރާއިރު، އުފެދޭ ސުވާލުތަކަށް ސައިންސްގެ ނަޒަރުން ޖަވާބު ދިނުމަށްޓަކައި، ތަޙްޤީގުކުރާފަރާތް ފަދައިން ބައެއްފަހަރަށް “ރަގަނޅު” ސުވާލު ކުރަންޖެއެވެ. ސުވާލަށް، ޖަވާބު ދިނުމަށްޓަކައި، ޓެސްޓުގެ ނަތީޖާއިން ހޯދޭ ޙަޤީގްތަކާއި ދަލީލްތައް ބޭނުންވެއެވެ. އަދި ހޯދުންތައް މާނަކޮށް ވަޒަންކުރަން ޖެހެއެވެ. ފޮރެންސިކް ސައިންސުގައި، ސައިންސާއި، ޤާނޫނާއި، އިޖްރާއަތް ޝާމިލްވާތީ، ފޮރެންސިކް ސައިންޓިސްޓަކީ، ބޮޑަށް ހެކި މާނަކޮށް ވަޒަންކުރާ ފަރާތެކެވެ. ސައިންސަކީ ގިނަފަހަރަށް ފަސޭހަ އެއްޗެކެވެ. ނަމަވެސް މާނަކޮށް ތަފްޞީލްކުރުން އުދަގޫވެދާނެއެވެ. ފޮރެންސިކް ސައިންސުގެ އެންމެ މުހިއްމު ބަޔަކީ މާނަކޮށް ވަޒަންކޮށް ތަފްޞީލްކުރުމެވެ. މިކަން ކުރެވޭނީ، ސައިންސާއެކު ވަށައިގެން ހިނގި ވާޤިޢާތައް އެނގިގެންނެވެ. އަދި ހެކި މާނަކޮށް ވަޒަންކުރަންޖެހޭނީ، މައްސަލައިގެ ވަށައިގެންވާ ކަންކަމުގެ މައްޗަށް ރިޢާޔަތްކޮށްގެންނެވެ. ފޮރެންސިކް ސައިންޓިސްޓަށް ތަޙްޤީގު އަދި ފޮރެންސިކް މަރުޙަލާތައް ހިނގާގޮތް އެގެންޖެހެނީ މިދެންނެވި ސަބަބު ތަކަށްޓަކައެވެ.\nރާއްޖޭގެ ޖިނާއީ ޢަދުލުގެ ނިޒާމު ފުރިހަމަ ކުރުމަށްޓަކައި ހެއްކާބެހޭ ޤާނޫނެއް މުހިއްމެވެ. ނަމަވެސް ޢަދުލު އިންޞާފު ޤާއިމް ކުރުމުގައި މިވަގުތު މިފަދަ ޤާނޫނެއް ނެތުމުގެ މައްސަލައަށްވުރެ ބޮޑަށް، ޖިނާއީ ޢަދުލުގެ ނިޒާމު ގުޅިލާމެހިގެން މަސައްކަތް ނުކުރެވޭ މައްސަލަ މާބޮޑެވެ. ޢަދުލު އިންޞާފު ޤާއިމް ކުރުމުގެ މަޤްޞަދުތައް ޙާޞިލްނުވުމާއި، އަމާޒުތަކަށް ވާޞިލް ނުވުމުގެ އެންމެ ބޮޑު އެއް ސަބަބަކީ މިއީ ކަމަށް ދެކެމެވެ. ހެއްކާބެހޭ ޤާނޫނުގައި ހެއްކާބެހޭ ޢާއްމު އަދި ޚާއްޞަ އުޞޫލުތައް ބަޔާންކުރުމުން ފުދެއެވެ. ވަކި ވައްތަރެއްގެ ހެކި ވަކިން ބަޔާންކުރުމުގެ ބަދަލުގައި ހެއްކާބެހޭ ޢާއްމު އުޞޫލުތަކާއި، މިންގަނޑުތައް ޤާނޫނުގައި ބަޔާންކުރުމުން ފުދެއެވެ. ރާއްޖޭގެ ޚާއްޞަ ޤާނޫނުތަކުގައި ފޮރެންސިކް ހެއްކަށް ވަނީ ޖާގަ ދެވިފައެވެ. ޢަމަލުނުކުރެވޭ ޤާނޫނު ހަދައި މިވަގުތު ގިނަކުރުމުގެ ބަދަލުގައި ބާރުއަޅައި މަސައްކަތްކުރަންވީ ޖިނާއީ ޢަދުލުގެ ނިޒާމު، އެއް އަަމާޒަކަށް މަސައްކަތްކުރުމުގެ ރޫޙު އާލާކުރުމަށާއި، މުއައްސަސާތަކަށް ބޭނުންވާ ވަސީލަތްތައް ތަރައްޤީ ކޮށްދިނުމަށާއި، ވަކިފަރާތަކަށް ނުޖެހި، ނުފޫޒުން އެއްކިބާވެތިބެ މަސައްކަތްކުރެވޭނެ މާހައުލު ޤާއިމް ކުރުމަށެވެ. ފަންނީ އަދި އަޚްލާޤީ ގޮތުން ޤާބިލް އަދި ނަޒާހަތްތެރި ބަޔަކަށް މުވައްޒަފުން ހެދުމަށެވެ.


ހުޅުމީދޫ ރައްޔިތުންނަށް އެންމެ ރަނގަޅު ގޮތް އެރައްޔިތުންނަށް ނޭނގި ނަޝީދަށް އެނގިވަޑައިގަންނަވަނީކިހިނެތް؟ - Suvaadheeb\nއާޓިކަލް ޕޯސްޓްކުރީ ސުވާދީބު6މަސް ކުރިން فبراير 13, 2020 0103\nއައްޑޫ ސީޓީ ހުޅުދޫއާއި މީދޫ ރައްޔިތުންނަށް އެންމެ ރަނގަޅު ގޮތް ރައްޔިތުން މަޖިލިހުގެ ރައީސް އަދި އެމްޑީޕީގެ ރައީސް، މުޙައްމަދު ނަޝީދު ވިދާޅުވެދެއްވައިފިއެވެ. އެމަނިކުފާނު ވިދާޅުވި ގޮތުން އެދެރަށުގެ ބައެއް ބޭފުޅުން އެދިވަޑައިގަންނަވާ ގޮތަށް، ހުޅުދޫ އާއި މީދޫ އައްޑޫ ސިޓީއިން ވަކިވުމަކީ ރަނގަޅު ގޮތެއް ނޫނެވެ. ރަނގަޅު ގޮތަކީ އައްޑޫ ސިޓީގެ ބައެއްގެ ގޮތުގައި ދެއަވަށް ދެމި އޮތުމެވެ.\nހުޅުދޫ އާއި މީދޫގެ ރައްޔިތުންނަށް ރަނގަޅު ގޮތެއް އަޅުގަނޑަކަށް ނޭނގެއެވެ. އައްޑޫ ސިޓީއިން އެދެއަވަށް ވަކިވެގެން ލިބޭ ފައިދާއެއް އަދި ގެއްލުމެއްގެ އަސަރެއްވެސް އަޅުގަނޑަކަށް ނުކުރާނެއެވެ. އަޅުގަނޑުގެ އެއްވެސް މަޞްލަޙަތެއް އެދެރަށާ ގުޅިފައި ނެތެވެ. އެހެންވީމާ އައްޑޫ ހުޅުދޫ މީދޫގެ ވާހަކަ އަޅުގަނޑު މިލިޔަނީ ކީއްވެ ހެއްޔެވެ؟ އަޅުގަނޑާ ބެހުމެއް ނުވާ ކަމެއްގެ ތެރެއަށް ބޭނިގެން، ދަލު ބޭރުން ޖެހިގެން މިއުޅެނީ ކީއްވެ ހެއްޔެވެ؟\nއާދައިގެ ގޮތެއްގައި ކުރުކޮށް ދަންނަވާނަމަ، އަޅުގަނޑުމެންގެ ބައެއް ސިޔާސީ ލީޑަރުންގެ ދެފުށް ދެގޮތް ކަމުގެ ސަބަބުން ހަނުނުހުރެވިގެން އެއްޗެއް ދަންނަވައިލަން ޖެހުނީއެވެ. ހުޅުދޫއާއި މީދޫގެ ރައްޔިތުންނަކީ ދިވެހިރާއްޖޭގެ ނިސްބަތުން ތަޢުލީމީ ބައެކެވެ. މާލެއިން ދަނޑިކޮށީ ޢާއިލާ ބޭފުޅަކު ވަޑައިގެން ކަންކުރަންވީ ގޮތް ވިދާޅުވެނުދެއްވައިގެން ކަމެއް ކުރާންވީ ގޮތެއް ނޭނގިފައި ތިބެންޖެހޭހައި ނިކަމެތި ބައެއްވެސް ނޫނެވެ. އަދި އަމުދުން ސިޓީއެއްގެ ބައެއްގެ ގޮތުގައި އެދެއަވަށް އޮތުމުން ލިބުނު ފައިދާއެއް ވިއްޔާ އެފައިދާއެއް، އަދި ލިބިފައި އޮތްނަމަ ލިބުނު ގެއްލުމެއް ތަޙައްމަލުކުރަންޖެހުނީ އެދެއަވަށު ރައްޔިތުންނަށެވެ.\nއެހެންވީމާ ރައީސް ނަޝީދު މިދައްކަވަނީ ކޮން ވާހަކައެއްތޯއެވެ؟ ރައްޔިތުންގެ ކަންކަމުގައި ބަސްބުނުމުގެ ޙައްޤު އޮންނާނީ ރައްޔިތުންނަށް ކަމުގައާއި، ވެރިކަން ހިނގަންވާނީ ރައްޔިތުން ބުނާ ގޮތަކަށް ބޭނުންވާ މިސްރާބަކަށް ކަމުގައި ވިދާޅުވުމަށްފަހު މިހައިރު މިދައްކަވަނީ ކޮން ވާހަކަފުޅެއް ހެއްޔެވެ؟ އެމަނިކުފާނުވެސް ހުޅުދޫ މީދޫ ރައްޔިތުންނާ ބައްދަލުކުރައްވައި އެރައްޔިތުން ބޭނުންވާ ގޮތެއް އެއްސެވުމުގެ ބަދަލުގައި، އެރައްޔިތުންނަށް އެންމެ ރަނގަޅު ގޮތް ވިދާޅުވެދެއްވަނީއެވެ.\nމިކަމުގައި އަޅުގަނޑު ހިތަށް އައީ މިއީ ރާއްޖޭގެ އެހެން ސިޔާސީ ލީޑަރަކު ކުރެއްވި ކަމެއްނަމަ، އެކަމުގައި ނަޝީދުގެ ވާހަކަފުޅު ހުންނާނެ ގޮތެވެ. ވިދާޅުވާނެ ގަދަ ބަސްފުޅެވެ. އެމަނިކުފާނުގެ އިންތިހާޒީ (އޮޕޮޗޫނިސްޓިކް) ޠަބީޢަތް ނިޔާކުރާނީ ހުޅުމީދޫއަށް ވަޑައިގެން ރަށު މެދުގައި މުޒާހަރާކުރައްވާށެވެ. އެހެން ސިޔާސީ ލީޑަރަކު އެފަދަ ބަސްފުޅެއް ވިދާޅުވުމުން އެވާނީ ފިނިކޮޓަރީގައި މާލޭގެ އުސް ބުރުޖުތަކުގައި ތިއްބަވާފައި ނުކުމެވަޑައިގެން ރައްޔިތުންނަށް ގޮތް ވިދާޅުވެދެއްވުން ކަމުގައެވެ. ނަޝީދު އެފަދަ ވާހަކަފުޅެއް ވިދާޅުވުމަކީ އެއީ ހަމަ ރައްޔިތުން ބޭނުންވާ ގޮތް ވިދާޅުވުމެވެ.\nޑިމޮކްރަސީގެ ބަޠަލުގެ ގޮތުގައި އެމްޑީޕީން ޞިފަކުރާ، އަދި އަމިއްލައަށްވެސް އެކަމަށް ދަޢުވާކުރައްވާ ރައީސް ނަޝީދަކީ މާދަމާ ހުޅުމީދޫގައި ދިރިއުޅުއްވާނެ ބޭފުޅެއް ނޫނެވެ. ހުޅުމީދޫގައި އޮންނަ ދަތިކަމެއް، އުދަގުލެއް ނަޝީދު ތަޙައްމަލުކުރައްވާކަށް ޖެހިވަޑައިނުގަންނަވާނެއެވެ. އެއީ އަޅުގަނޑަށްވެސް އެކަން ތަޙައްމަލުކުރާން ނުޖެހޭ ބީދައިންނެވެ. އެހެންވީމާ އަޅުގަނޑާއި ނަޝީދަށްވެސް މިބަހުސްގައި ޖާގައެއް ނެތެވެ. އަޅުގަނޑުމެންނަށް އޮތީ އަޑުއެހުމެވެ. އެދެއަވަށުގެ ރައްޔިތުން ބޭނުންވާ ގޮތަކީ ކޮބައިކަން ދެނެގަތުމެވެ. ނަޝީދަށް އޮތީ އެމަނިކުފާނު އެވިދާޅުވާ ގޮތަށް ރައްޔިތުން ބޭނުންވާ ގޮތަށް ރައްޔިތުންގެ ކަންކަން ނިންމަވައިދެއްވުމެވެ. އަޅުގަނޑަށް އޮތީ ރައްޔިތުން ގޮތެއް ބޭނުންވެގެން އެގޮތެއް ބުނީމާ އެވާހަކަ ނޫހުގައި ލިޔެލުމެވެ.\nސުވާދީބު7މަސް ކުރިން يناير 22, 2020\nސުވާދީބު 1 އަހަރު ކުރިން أبريل 25, 2019


Mayor Muizzu Turkey ge Altındağ City Mayor aai badhalu kuravaifi\nއަލްޓިންޑަގް މުނިސިޕަލްޓީގެ މޭޔަރު ޑރ. އާސިމް ބަލްސީ އާއި ޑރ. މުއިއްޒުު\nމޭޔަރު މުއިއްޒު ތުރުކީވިލާތުގެ އަލްޓިންޑަގް ސިޓީގެ މޭޔަރާއި ބައްދަލުކުރައްވައިފި\n16 ސެޕްޓެމްބަރ 2021 - 00:15:29\nމާލޭ ސިޓީގެ މޭޔަރު ޑރ. މުހައްމަދު މުއިއްޒު، ތުރުކީވިލާތުގެ ވެރިކަންކުރާ ސިޓީ އަލްޓިންޑަގް މުނިސިޕަލްޓީގެ މޭޔަރު ޑރ. އާސިމް ބަލްސީ އާއި ބައްދަލުކުރައްވައިފި އެވެ.\nމޭޔަރު ޑރ. އާސިމް ބަލްސީ އާއި ބައްދަލުކުރައްވާފައިވަނީ މޭޔަރު މުއިއްޒު ތުރުކީވިލާތަށް ކުރައްވި ކައުންސިލްގެ ރަސްމީ ދަތުރުފުޅުގައެވެ.\nސިޓީ ކައުންސިލުން ބުނީ މި ބައްދަލުވުމުގައި ދެ ދެފަރާތް ގުޅިގެން އެއްބާރުލުން ދެވިދާނެ ކަންތައްތަކާބެހޭގޮތުން މަޝްވަރާކުރެވުނު ކަަމަށެވެ. އަދި ރާއްޖެ އާއި ތުރުކީއާއި ދެމެދު ތަޖުރިބާ ހިއްސާކުރުމާއި ޓެކްނިކަލް އަދި ފަންނީ އެހީތެރިކަން ފޯރުކޮށްދިނުމާއި ބެހޭގޮތުން މަޝްވަރާކުރެވުނު ކަމަށް އެ ކައުންސިލުން ބުނެއެވެ.\nމީގެ އިތުރުން ކައުންސިލްތައް ހިންގުމުގައި ދެފަރާތަށް ދިމާވެފައިވާ މައްސަލަތަކާ އޭގެ ހައްލާ ބެހޭގޮތުން މަޝްވަރާކުރެވުނު ކަމަށް ކައުންސިލުން ބުނެއެވެ.\nރަސްމީ ދަތުރުފުޅެއްގައި ތުރުކީވިލާތައް ޑރ. މޭޔަރު ފުރާވަޑައިގެންނެވީ މިމަހުގެ 10 ވަނަދުވަހު އެވެ. މިދަތުރުފުޅަކީ ތުރުކީވިލާތުގެ ކައުންސިލްތަކާ ގުޅުން ބަދަހިކޮށް ތަޖުރިބާ ހިއްސާކުރުމަށާ އަދި މާލޭ ސިޓީގެ ތަރައްޤީއަށް ބޭނުންވާ އެހީތެރިކަން ހޯއްދެވުމަށް ކުރައްވާ ދަތުރުފުޅެއްކަމަށް ސިޓީ ކައުންސިލުން ބުނެއެވެ.\nމާލޭ ސިޓީ ކައުންސިލުން މިހާރުވަނީ ރާއްޖޭގެ ކައުންސިލްތަކާއެކު ގުޅުންބަދަހިކުރުމުގެ ބައްދަލުވުންތައްވެސް ބާއްވަން ފަށާފައެވެ. އެގޮތުން މާލެ އަތޮޅު ކައުންސިލާ އަދި މާލެ އަތޮޅުގެ ބައެއް ރަށްރަށުގެ ކައުންސިލްތަކާއެކު ގުޅިގެން މަސައްކަތްކުރެވިދާނެ ގޮތްތަކާބެހޭގޮތުން ވަނީ މަޝްވަރާކުރައްވާފައެވެ.\nސިޓީ ކައުންސިލްމާލޭ ސިޓީ ކައުންސިލް\nބްލޮކްތަކުގެ ވެރިން ހޮވުން އޮކްޓޯބަރު މަހު\n"މައިމުޅަ" ވެފައިވާ ފަރާތްތައް ހޯދަނީ\nފަރުކޮޅުފުށި ޕިކްނިކް އައިލެންޑަކަށް ހަދަނީ


ނިމިދާނެ ޖާނާ ހިތާ 21 (ފަހުބައި) | Esfiya - Dhivehi Vaahaka Site\n“ސޯ… ދެން ނަޒޫ، ވިލް ޔޫ މެރީ މީ؟” ނަދީމްމެން ނިކުތުމުން އާސިމް ނަޒްލާގެ އަތަށް ފިތާލަމުން އަހާލިއެވެ.\n“ޔެސް…” ނަޒްލާ ވަގުތުން ޖަވާބު ދިނެވެ. ނަޒްލާގެ އަތްތިލަ ގެނެސް ތުންފަތުގައި ޖައްސާލަމުން އާސިމް ލޯމަރާލިއެވެ.\n“އާސިމް… އަހަރެން ސުވާލެއް ކޮށްލަންތަ؟” ނަޒްލާ އަހާލިއެވެ.\nނަޒްލާ ކުރަން އުޅެނީ ކޮން ސުވާލެއް ކަން އާސިމްއަށް އެނގުނެވެ. އާއެކެ ބުނުމުގެ ގޮތުން ބޯޖަހާލަމުން އެސުވާލުގެ ޖަވާބު ދޭން އާސިމް ތައްޔާރު ވިއެވެ.\n“އޭރު… ކީއްވެ؟” ނަޒްލާ އަހާލީ ހަމަ އެކަނި އެހެންނެވެ.\n“ނަޒޫއަށް ވުރެން ބޮޑަށް ފްރެންޑަކަށް— ފްރެންޑެއް ކަމަށް އޭރު ދެކުނު މީހަކަށް ޓްރަސްޓް ކުރެވުނީ… އެކަމަކު އެއީ އެކްސްކިއުޒްއެއް ނޫން، އިތުރު މީހެއްގެ ވާހަކަ ގަބޫލު ކުރާ ވަރަށް ވުރެން ބޮޑު ހެއްކެއް އަހަރެން އަތުގަ އޮތީ… އަހަރެން ހެއްކަކީވެސް، އެހެން މީހެއް ކުށްވެރި ކުރާކަށް ބޭނުމެއް ނޫން… އަހަރެން އަމިއްލައަށް އޭރު ހުރިހާ ކަމެއްވެސް ކުރީ… ނަޒޫ އަހަރެންނަށް ހުރިހާ އެއްޗެއް ދިނީމަވެސް އަހަންނަށް ނަޒޫއަށް އިތުބާރު ނުކުރެވުނީ…” އާސިމް ވާހަކަ ދައްކަ ދައްކާ ހުއްޓާ ނަޒްލާ އާސިމްގެ ތުންފަތުގައި އިނގިލި ޖައްސާލިއެވެ.\n“ދެން ހެޔޮ. ތީގެން އެއްވެސް ކަމެއް މުހިންމެއް ނޫން މިހާރަކު. އަޅާނުލާ، އަހަރެން ބޭނުމެއް ނޫން އެއީ ކާކުތޯ ބަލާކަށްވެސް” ނަޒްލާ ބުންޏެވެ.\n“އެކަމަކު އަހަރެން ބޭނުން ނަޒޫއާ އަހަރެން ދުރު ކުރީ ކާކުކަން ނަޒޫއަށްވެސް އެނގެން” އާސިމް ބުންޏެވެ.\n“އުހުނ، ދެން އެވާހަކަ ނުދައްކާ. އޭރުގެ އެއްވެސް ވާހަކައެއް ދައްކާކަށް ބޭނުމެއް ނޫން. މިހާރު ބޭނުމީ އަވަހަށް މެރީ ކުރަން” ނަޒްލާ އާސިމްގެ މޭގައި ބޯޖައްސާލިއެވެ.\n“އަވަސް ވެފައެއްނު މިއޮތީ…” ހީލާފައި އާސިމް ބުންޏެވެ.\nނަޒްލާ އެއްޗެއް ބުނަން އުޅުނެވެ. ނަމަވެސް އެވަގުތު ދޮރު ހުޅުވުނު އަޑު އިވުމުން ދެމީހުންވެސް ދޮރާ ދިމާއަށް ބަލާލިއެވެ. ދޮރުން އެތެރެއަށް ވަން ރީޝާ ފެނުމުން އާސިމް ވަގުތުން ރުޅި އައެވެ.\n“އަޑެއް ނީވޭތަ ނުވަންނާށޭ ބުނީމަ…؟” އަސްމާވެސް ހަޅޭ ލަވަމުން ކަހަލަ ގޮތަކަށް ރީޝާގެ ފަހަތުން އެތެރެއަށް ވަނެވެ.\n“އަހަރެން ނުބުނަންތަ އަހަރެންގެ ކުރިމައްޗަށް ނާންނައްޗޭ؟” ރީޝާ ފެނުމުން އާސިމް ރުޅި އައިސްފައި އަހާލިއެވެ.\n“ނުވަންނާށޭ ބުނީމަވެސް—” އަސްމާ ބުނަން އުޅުނެވެ. ނަމަވެސް ޝާއިރު އައިސް އަސްމާގެ އަތުގައި ހިފާލުމުން އަސްމާ ނުބުނެ ހުއްޓާލިއެވެ.\nނަޒްލާ ހުރީ ވާނުވާ ނޭނގިފައެވެ. ރީޝާ ދެކެ އަސްމާއާ އާސިމް އެހާ ރުޅި އަންނަންވީ ސަބަބެއް ނުވިސްނިފައެވެ.\n“އަހަރެން އައީ އުނދަގުލެއް ކުރާކަށް ނޫން… އާސިމްގެ ހާލު ބަލާލަން އައީ. އާސިމް ޕްލީޒް، ތިވަރަށް އަހަރެން ދެކެ ރުޅި ނާދެބަލަ… ވިސްނިއްޖޭ މިހާރު، އައިމް ސޮރީ…” ރީޝާ އާސިމްއަށް ބަލާލަމުން ރޮވިފައި ބުންޏެވެ.\nއާސިމް އަނެއް ފަރާތަށް މޫނު އަނބުރާލިއެވެ.\n“ނަޒޫ، އަހަންނަށް މާފު ކޮށްދީ ޕްލީޒް…” ރީޝާ ނަޒްލާއަށް ބަލާލިއެވެ.\nނަޒްލާ ގާތުން ރީޝާ މާފަށް އެދެންވީ ކޮން ކަމަކާ ބާއޭ ނަޒްލާ ހިތަށް އެރިއެވެ.\n“މާފު ލިބޭ ވަރުގެ ދޮގުތަކެއްތަ ރީޝާ ހެދީ؟ އަމިއްލައަށް ވިސްނާލަބަލަ. އޭގެ ފަހުން މާފަށް އެދޭ” އަސްމާއަށް އެއްޗެއް ނުބުނެ ނުހުރެވުނެވެ.\nވީގޮތް ނަޒްލާއަށް ވިސްނުނީ އެވަގުތުއެވެ.\n“ސިމީ! އަހަރެން ސިމީއަށް މާފު ކުރި އިރު ކީއްވެ ރީޝާއަށް މާފު ނުކުރަންވީ؟” ނަޒްލާ އަހާލިއެވެ.\n“ނަޒޫއަކަށް އަދި ނޭނގޭ ރީޝާ އެއީ ކާކު ކަމެއް… އޭނަ ކުރި ކަންތައް އެނގޭ ނަމަ ނަޒޫ ނުބުނާނެ ތިހެންނެއް…” އަސްމާ ބުންޏެވެ.\n“އަހަންނަށް އެނގިއްޖެ. އަހަންނާ އާސިމް ދުރު ކުރަން ރީޝާ ދެއްކި ވާހަކަ ގަބޫލު ކޮށްގެން އަހަންނަށް ސިމީއާ އާސިމްގެ ފަރާތުން އިވުނު ބަސްތަކަށް މާފު ކުރެވުނު އިރު ކީއްވެ ރީޝާއަށް މާފު ނުކުރެވެންވީ؟ އޭނަގެ ކުށަކީ މާފު ނުކުރާ ވަރުގެ ކުށަކަށް ވާންވީ ކީއްވެ؟” ނަޒްލާ އަހާލިއެވެ.\nއަސްމާ އެއްޗެއް ނުބުނެ އިސް ޖަހާލިއެވެ.\n“އަހަރެން ރީޝާއަށް މާފު ކޮށްފިން” ނަޒްލާ ތެދުވެގެން ގޮސް ރީޝާގެ އަތުގައި ހިފާލަމުން ބުންޏެވެ.\n“ތެންކްޔޫ…” ރޮވިފައި ހުރި ރީޝާ ބުންޏެވެ. އަދި އާސިމްއަށް ބަލާލާފައި އިތުރު އެއްޗެއް ނުބުނެ ނިކުތެވެ.\n“އެކަކާ މެދުވެސް ހިތުގަ އެއްވެސް ބުރައެއް ޝަކުވާއެއް ބާއްވާކަށް އަހަރެން ބޭނުމެއް ނޫން. އަހަރެން އެދެނީ ސިމީވެސް އަދި އާސިމްވެސް ރީޝާއަށް މާފު ކުރުން” ނަޒްލާ ބުންނެވެ.\nއެކަކުވެސް އެއްޗެއް ނުބުނެއެވެ.\n“ސިމީ…؟” ނަޒްލާ ގޮވާލިއެވެ.\n“އޯކޭ، މާފު ކޮށްފިން…” އަސްމާ ބުންޏެވެ.\n“އަހަރުމެން ބޭރުގަ އެބަ ތިބިން އިނގޭ” އަސްމާގެ އަތުގައި ހިފައިގެން ނިކުންނަން ދަމުން ޝާއިރު ބުންޏެވެ.\n“ދޮންބެ ދިޔައީތަ؟” ޝާއިރު ނިކުތުމުގެ ކުރިން ނަޒްލާ އަހާލިއެވެ.\n“އަދި އަންނާނަމޭ ކިޔާފަ ދިޔަތާ އިރުކޮޅެއް ވެއްޖެ” ނަޒްލާގެ ސުވާލަށް ޖަވާބު ދީފައި ޝާއިރު އަސްމާއާ އެކީ ނިކުތެވެ.\nނަޒްލާ އާސިމް ކައިރީގައި އިށީނެވެ.\n“އާސިމް، އެއްވެސް މީހަކާ މެދު ހިތުގަ ރުޅިވެރިކަން ބާއްވާކަށް ނުވާނެ، އޭނައަށް މާފު ކުރޭ ދެން… އެހެން ނޫނަސް އާސިމްއެއްނު ދެންމެވެސް ބުނީ އެކަމުގަ އޭނައެއް ނޫނޭ ކުށްވެރިއަކީ؟” ނަޒްލާ އާސިމްގެ އަތުގައި ހިފާލާފައި ބުންޏެވެ.\nއާސިމް އެއްޗެއް ނުބުނެ އިނެވެ.\n“އާސިމް، ލޯތްބަކީ ފާޑެއްގެ އެއްޗެއް… އެކި މީހުން ލޯބި ވާނީ އެކި ގޮތަށް… އެއްބަޔަކު މަސައްކަތް ކުރާނީ ގަދަ ކަމުންވެސް ލޯބި ހޯދަން… އަނެއް ބަޔަކު ބަލާނީ އަމިއްލަ ހިތަށް ކިތަންމެ ތަދު ވިޔަސް ލޯބިވާ މީހާގެ އުފާ ހޯދާދެވޭތޯ…” ނަޒްލާ އެހެން ބުނި އިރު ހިތުގައި އޮތީ ރީހާންގެ ނަމެވެ.\n“ރީޝާ އެހެން ހެދި ސަބަބު ނަޒޫއަށް އެނގޭތަ؟” އާސިމް އަހާލިއެވެ.\n“އާނ، އޭނަ އާސިމް ދެކެ ލޯބި ނުވާ ނަމަ އެކަހަލަ ކަމެއް ނުކުރާނެ” ނަޒްލާ ބުންޏެވެ.\n“ނަޒޫއަށް އެހާ ފަސޭހަތަ ރީޝާއަށް މާފު ކުރަން؟” އާސިމް އެހިއެވެ.\n“ވަގުތު އޮއްވާ ވާނެ ރަނގަޅު ކުރެވެން ހުރި ހުރިހާ ކަމެއް ކުރަން… އެހެން ނޫނީ ވަގުތު ފާއިތު ވެދާނެ… މީހަކު ކުރި ކަމެއް ހިތުގަ ބާއްވައިގެން އުޅެނިކޮށް އެކަން ހައްލު ކުރަން ލިބޭ ފުރުސަތު ގެއްލިދާނެ. މިއަދު އަހަންނަށްވެސް އެކަން ވިސްނުނީ… ކުރެވުނު ކަންތަކާ ދެރަ ނުވާނަމަ މިއަދު ރީޝާ އަހަރެން ކައިރިން މާފަކަށް ނެދުނީސް. އާސިމް އެކަން ގަބޫލު ކޮށްބަލަ” ނަޒްލާ އެދުނެވެ.\n“އެންމެ ރަނގަޅު… ނަޒޫ ބުނެފިއްޔާ…” އާސިމް އެއްބަސް ވިއެވެ.\n“އެހެން ވިއްޔާ ދެން އެންމެ ފުރަތަމަ ރީޝާ ފެންނަ އިރަކުން އޭނަ ކައިރީގަ ބުނަން ވާނެ މާފު ކޮށްފީމޭ” ނަޒްލާ ބުންޏެވެ. އާސިމް އެއްބަސް ވުމުގެ ގޮތުން ބޯ ޖަހާލިއެވެ.\n“އަހަރެން ދާންވެސް ވެއްޖެ… ދޮންބެވެސް ނުބުނެ ދިޔައީ ވިއްޔަ…” ނަޒްލާ ބުނެލިއެވެ.\n“ދެން ކިހިނެއް ދަނީ؟” އާސިމް އެހިއެވެ.\n“ރީހާންއަށް ގުޅާނީ…” ނަޒްލާ ބުންޏެވެ. އަދި އެހެން ބުނެފައި އާސިމްއަށް ބަލާލީ އާސިމް ބުނަނީ ކީކޭތޯ ބަލާށެވެ.\nއާސިމް މޭޒުމަތީ އޮތް ފޯން ނަޒްލާ އަތަށް ދިނެވެ.\n“ރީހާން، ބަލާ އައިސް ދެވިދާނެތަ؟” ރީހާން ފޯން ނެގުމާ އެކު ނަޒްލާ އަހާލިއެވެ. އަދި ރީހާން އާއެކޭ ބުނުމުން ފޯން ކަނޑާލިއެވެ.\n“އާސިމް، އެނގޭ ދޯ ރީހާންއަކީ ކާކު ކަން؟” އާސިމް އަތަށް ފޯން ދީފައި ނަޒްލާ އަހާލިއެވެ. އާސިމް އެއްޗެއް ނުބުނެ ބޯޖަހާލިއެވެ. އާސިމް އެއްޗެއް ބުނޭތޯ ނަޒްލާ ވާހަކަ ނުދައްކާ އިނެވެ.\n“ނަޒޫ ކީއްވެ އޭނަޔާ މެރީ ނުކުރީ؟” އިރުކޮޅެއް ފަހުން އާސިމް އަހާލިއެވެ.\n“އަހަރެން އާސިމް ދެކެ ލޯބި ވާތީ… ރީހާންއަށްވެސް އެކަން އެނގޭތީ” ނަޒްލާ ބުންޏެވެ.\nއާސިމް ނަޒްލާގެ މޫނަށް ބަލާލިއެވެ.\n“ނަޒޫ… އަހަރެން…” އާސިމް އެއްޗެއް ބުނަން އުޅުނެވެ.\n“ދެން ކުރީގެ ވާހަކަ ނުދައްކާ އާސިމް. އަހަރެންގެ އެދުމެއް އެބަ އޮތް، އާސިމް ކޮށްދޭނަންތަ އަހަރެން ބުނާ ކަމެއް؟” ނަޒްލާ އާސިމްގެ އަތުގައި ހިފާލަމުން ބުންނެވެ.\n“ބުނެބަލަ…” އާސިމް ބުންޏެވެ.\n“ރީހާންއާ ދޭތެރޭ ގޯސްކޮށް ނުދެކެއްޗޭ. އެއީ ވަރަށް ރަނގަޅު މީހެއް، އަހަރެން އެދެނީ އާސިމްއާ ރީހާންއަކީ ރައްޓެހިންނަށް ވުމަށް…” ނަޒްލާ ބުންޏެވެ.\n“ނަޒޫ ބުނެފިއްޔާ އަހަރެން ޓްރައި ކުރާނަން” އާސިމް ނަޒްލާގެ އަތުގައި ހިފާލަމުން ޔަގީންކަން ދިނެވެ.\nއެވަގުތު އާސިމްގެ ފޯން ރިންގް ވިއެވެ.\n“ނަޒޫ އެބަ ހުރިތަ؟” އާސިމް ފޯން ނަގާފައި ހަލޯއޭ ބުނުމުން ރީހާން އަހާލިއެވެ.\nއާސިމް ނަޒްލާ އަތަށް ފޯން ދިނެވެ.\n“ބޭރުގަ މިހިރީ” ރީހާން ބުންޏެވެ.\n“އުނދަގޫ ވާނެތަ މިގަޑީގަ އެތެރެއަށް ވަންނަން؟” ނަޒްލާ އަހާލިއެވެ.\n“ކަމަކުތަ؟” ރީހާން އަހާލިއެވެ.\n“އާނ، ކަމަކު… ވަދެބަލަ” ނަޒްލާ އާސިމް އޮތް ރޫމްގެ ނަމްބަރު ރީހާންއަށް ބުނެދީފައި ފޯން ކަނޑާލިއެވެ.\nނަޒްލާ ކުރަން އުޅެނީ ކޮންކަމެއް ބާއޭ ހިތަށް އަރަމުން ރީހާން އެތެރެއަށް ވަދެގެން އައެވެ.\nޓަކި ޖަހާލާފައި ރީހާން ދޮރު ހުޅުވާލާފައި އެތެރެއަށް ވަން އިރު އާސިމްގެ އެނދުގައި ނަޒްލާ އިށީނދެގެން އިނެވެ. ކައިރީގައި ހުރި ދެ ގޮނޑީގައި އަސްމާއާ ޝާއިރުވެސް ތިއްބެވެ.\nރީހާން ފެނުމުން ނަޒްލާ ތެދުވެގެން ގޮސް ރީހާން ގާތު އެތެރެއަށް އައުމަށް ބުންޏެވެ. ރީހާން ވަނުމުން އަސްމާ ތެދުވެފައި ރީހާން އިށީންނަން ގޮނޑި ދިނެވެ.\n“އާސިމް، މީ ރީހާން… ރީހާން، އާސިމް…” ނަޒްލާ އާސިމްއަށާ ރީހާންއަށް ފުރަތަމަ ފަހަރަށް އެކަކު އަނެކަކު ތައާރަފް ކޮށްދިނެވެ.\nއާސިމް ރީހާންއާ ދިމާއަށް އަތް ދިއްކޮށްލިއެވެ. ނަޒްލާއަށް ބަލާލާފައި ރީހާން އާސިމްގެ އަތުގައި ހިފާ ސަލާން ކޮށްލިއެވެ.\n“އަހަންނާ ނަޒޫގެ ކައިވެންޏަށް އެންމެ ފުރަތަމަވެސް މި އިންވައިޓް ކުރަނީ ރީހާންއަށް އިނގޭ، އެރޭގެ އެންމެ ފުރަތަމަ ގެސްޓަކަށް ރީހާން ވާން އަހަރެންނާ ނަޒޫ އެދެން” އާސިމް ބުންޏެވެ.\n“ޔަގީން… ޝުކުރިއްޔާ!” ނަޒްލާއަށް ބަލާލާފައި ރީހާން ބުންޏެވެ.\n“ވަރަށް އުފާ ވެއްޖެ ނަޒޫ ތިގޮތަށް ނިންމީމަ” ފަސްވަރަކަށް މިނެޓް ފަހުން ނަޒްލާއާ އެކީ ކޮޓަރިން ނިކުންނަމުން ރީހާން ބުންޏެވެ.\n“އަސްލުވެސް ރީހާން ތީ ވަރަށް ރަނގަޅު ފްރެންޑެއް” ނަޒްލާ ރީހާންގެ މޫނަށް ބަލާލިއެވެ.\n“އެހެންތަ؟ އަދި ކިރިޔާތަ އެނގުނީ؟” ރީހާން ސަމާސާ ކޮށްލިއެވެ.\nއެދުވަހުގެ ފަހުން އާސިމް ހޮސްޕިޓަލުން ދޫކޮށްލަންދެން ކޮންމެ ދުވަހަކު ނަޒްލާ ހޮސްޕިޓަލަށް ދެއެވެ. އޭރު އެދެމީހުން އަލުން ގުޅުނު ކަން ދެއާއިލާއަށްވެސް ވަނީ އެނގިފައެވެ. އެކަމާ ހުރިހާ އެންމެންވެސް ވަރަށް އުފާވިއެވެ. ހަފްތާއެއް ފަހުން އާސިމް ގެޔަށް ދޫކޮށްލި ދުވަހު ނަޒްލާ ޒައިން ގޮވައިގެން އާސިމްމެން ގެޔަށް ދިޔައެވެ.\nއާސިމްގެ ކޮޓަރީގެ ދޮރު ހުޅުވާލާފައި ނަޒްލާ ޒައިން ގޮވައިގެން ވަން އިރު އާސިމް އެނދުގައި އިށީނދެލައިގެން އިނެވެ.\n“ހޭ، ސްވީޓްހާޓް، ކިހިނެއްތަ؟” ޒައިން ފެނުމާ އެކު އާސިމް އަތް ދިއްކޮށްލަމުން އަހާލިއެވެ.\nޒައިންވެސް ދުވެފައި ގޮސް އެނދަށް އަރާ އާސިމް ގައިގަ ބައްދައިގަތެވެ. ނަޒްލާވެސް އެނދުގައި އިށީނެވެ.\n“ޒައިން، ބައްޕަ ވާހަކައެއް ބުނަންތަ؟” އިރުކޮޅަކު ޒައިންއާ ސަކަރާތް ޖަހަން އިނދެފައި އާސިމް ޒައިން ގާތު އަހާލިއެވެ.\nޒައިން ބޯޖަހާލަމުން އާސިމްއާ ދިމާއަށް ބަލާލީ އާސިމް ބުނާ އެއްޗެއް އަޑު އަހާށެވެ.\n“ދަރިފުޅު ބޭނުންތަ މަންމިއާ އެކީ މިގޭގަ ބައްޕަ ކައިރީގަ އުޅެން؟” އާސިމް އަހާލިއެވެ.\nޒައިން ފުރަތަމަ ބަލާލީ ނަޒްލާއާ ދިމާލަށެވެ.\n“މަންމީ، އެހެން ވާނެތަ؟” ޒައިން އަހާލިއެވެ.\n“ސްވީޓްހާޓް ބޭނުމިއްޔާ ވާނެ” ނަޒްލާ ބުންޏެވެ.\n“ޔެސް، ބޭނުން…” ޒައިން އާސިމްއަށް ބަލާލާފައި ޖަވާބު ދިނެވެ.\n“އެހެންވިއްޔާ ދެން ރެޑީވޭ އިނގޭ މިގެޔަށް އަންނަން” އާސިމް ބުންޏެވެ. އެއާއެކު ޒައިން އުފަލުން އާސިމް ގައިގައި ބައްދައިގެންފައި އެނދުން ފުންމާލިއެވެ.\n“ޒައިން… މަޑުމަޑުން…” ދުވެފައި ކޮޓަރިން ނިކުންނަން ދިޔަ ޒައިންއަށް ނަޒްލާ ބުންޏެވެ.\n“ޒައިން މާމަ ކައިރީގަ ބުނަން މިދަނީ…” މަޑުވެސް ކޮށްނުލާ ޒައިން ނިކުތެވެ.\n“ހާދަ އަވަހަކަށް ޒައިން ކައިރީގަ ތިބުނީ؟” އާސިމްއާ ކައިރިއަށް ޖެހިލަމުން ނަޒްލާ އަހާލިއެވެ.\n“އަވަސްތަ؟” ނަޒްލާގެ އަތުގައި ހިފާލާފައި އާސިމް އަހާލިއެވެ.\n“އަދި ނޭނގެއެއްނު މެރީ ކުރެވޭނީ ކޮން ދުވަހަކުން ކަމެއްވެސް؟” ނަޒްލާ ހުރީ ކައިވެނި ކުރެވޭނެ ދުވަހެއްގެ އިންތިޒާރުގައެވެ.\n“މާލަހެއް ނުވާނެ… އަހަރެން ހިތަށް މިއަރަނީ ޓޫ މަންތްސް ފަހުން ނަޒޫގެ ބަރތްޑޭގަ މެރީ ކުރަން ކިހިނެއް ވާނެބާއޭ…؟” އާސިމް ނަޒްލާގެ މޫނަށް ބަލަން އިނދެ ބުންޏެވެ.\n“އަސްލުތަ؟” ނަޒްލާއަށް އަހާލެވުނެވެ. އާސިމް ބޯޖަހާލިއެވެ. ނަޒްލާ އާސިމް ގައިގައި ބައްދާލިއެވެ.\n“އާސިމްއަށް އެނގޭދޯ ޝާއިރު އަހަރެން ކައިރީގަ އެނަޔާ މެރީ ކުރާށޭ ބުނިކަން؟” ނަޒްލާ އާސިމްގެ މޫނަށް ބަލާލަމުން އަހާލިއެވެ.\n“އާނ، އޭނަ ބުނި…” އާސިމް ބުންޏެވެ. “އަހަރެން އެކަންޏޭ ނަޒޫއާ މެދު ނުވިސްނީ… އެހެން އެންމެން…” އާސިމް ބުނަން އުޅެފައި ނުބުނެ ހުއްޓާލިއެވެ.\n“ދެން އެވާހަކަ ނުދައްކާ… އަހަރެންގެ އެބައޮތް ސުވާލެއް. އާސިމް ކިހިނެއް ހަދައިގެން ދޮންބެ އާސިމްއާ ވާހަކަ ދައްކަން ފެށީ؟” ނަޒްލާ އެހިއެވެ.\nއެސުވާލުގެ ޖަވާބު ދޭން އާސިމް ޖެހިލުން ވިއެވެ.\n“ކީއްވެ އެއްޗެއް ނުބުނީ؟” އާސިމް އެއްޗެއް ނުބުނުމުން ނަޒްލާ އަހާލިއެވެ.\n“ފުރަތަމަ ނަޒޫ ޕްރޮމިސް ކުރޭ އަހަންނާ މެދު ގޯސް ގޮތަކަށް ނުވިސްނާނަން ކަމަށް…” އާސިމް އެދުނެވެ.\n“އެންމެ ރަނގަޅު” ނަޒްލާ ވަގުތުން އެއްބަސް ވިއެވެ.\nއާސިމް އެވާހަކަ ނަޒްލާއަށް ކިޔާދިނެވެ.\n“ދެން މިހާރު އަހަރެން ކީކޭ ބުނާނީ؟ އެހާ ހިތްވަރު ދެރަ މީހަކަށް ދެން އާސިމް ނުވާނެ ކަމަށް އަހަރެން ހީކުރަން” ނަޒްލާ އާސިމްގެ އަތުގައި ހިފާލިއެވެ.\n“ދެން ނުކުރާނަން ދުވަހަކުވެސް އެކަމެއް” ނަޒްލާގެ އަތްތިލައަށް ފިތާލަމުން އާސިމް ވަޢުދުވިއެވެ.\nއަދިވެސް ނަޒްލާއަށް ރީހާންއާ މެދު ވިސްނެއެވެ. އަމްދުން ނަޒްލާއަށް ހުރިހާ އުފަލެއް ލިބުމުން ރީހާންގެ އެކަނިވެރިކަމާ މެދު ވަކިން ބޮޑަށް ވިސްނެއެވެ. އާރިޝްގެ މުސްތަގްބަލާ މެދުވެސް ފިކުރު ކުރެވެއެވެ. އެދުވަހު އޮފީހުގައިވެސް ނަޒްލާއަށް އިނދެވުނީ އެކަމާ މެދު ވިސްނާށެވެ.\n“ރީހާން، އައިމް ސޮރީ…” ރީހާން އަތަށް ފައިލްތަކެއް ދޭން އެކެބިންއަށް ވަދެފައި ނަޒްލާ ބުންޏެވެ.\n“ކިހިނެއްވީ؟” ހައިރާން ވެފައި ރީހާން އަހާލިއެވެ.\n“އަސްލުވެސް ވަރަށް ދެރަވޭ… ރިހާންގެ އުފަލާމެދު ނުވިސްނޭތީ…” މޭޒުމަތީ އޮތް ގަލަން އަނބުރާލަމުން ނަޒްލާ ބުންޏެވެ.\n“ހޭ، މައްސަލައެއް ނޫނޭ… ނަޒޫގެ އުފަލަކީ އަހަރެންގެ އުފާ” ރީހާން ގޮނޑިން ތެދުވިއެވެ.\n“އަސްލު އާސިމްއާ ނަޒޫގެ މެދުގަ މައްސަލަ ޖެހުނީ ކީއްވެ؟” ރީހާން އަހާލިއެވެ.\nނަޒްލާ އެކަންތައް ވީގޮތް ރީހާންއަށް ކިޔާދިނެވެ.\n“…އެކަމަކު އަހަރެންގެ ހިތުގަ ރީޝާއާ މެދު އެއްވެސް ޝަކުވާއެއް ނެތް” ނަޒްލާ ބުންޏެވެ.\nނަޒްލާ ޒައިން ގޮވައިގެން އާސިމްމެން ގެޔަށް ދިޔަ ދުވަހެކެވެ. އެގޭގައި އާސިމް ގާތު ސަކަރާތް ޖަހަން އެތައް އިރެއް ހޭދަ ކުރުމަށް ފަހު ގަޑި ބަލާލާފައި އަށެއް ޖަހާ ދިޔުމުން ނަޒްލާ ޒައިންއަށް ގޮވާލިއެވެ.\n“ދެން ދާން ހިނގާ، މިހާރުވެސް މާ ލަސް ވެއްޖެ” ނަޒްލާ ތެދުވަމުން ބުންނެވެ.\n“ނޫން، އަދި ނުވޭ…” ޒައިން ނަޒްލާއާ އެކީ ނުދާން ވެގެން އާސިމް ގައިގައި ހިފައިގަތެވެ.\n“ނޯ، ސްވީޓްހާޓް، ދެން ދާންވީ، އޭރުން މާދަންވެސް އާދެވޭނީ” ޒައިންގެ އަތުގައި ހިފާ އުނގުގައި ބައިންދަމުން އާސިމް ބުންޏެވެ.\n“ތެދެއްތަ މަންމީ…؟” ޒައިން ނަޒްލާއަށް ބަލާލިއެވެ.\n“އާނ، އޭރުން މާދަން އަންނާނަން… އާސިމްގެ ކަންތަކޭ މީ، މިހާރު އަށެއް ޖެހީ ވިއްޔަ… މީނަ ނިންޖެއްވެސް ނާދޭތަ؟” ނަޒްލާ ޒައިންގެ ބޯ ހާވާލިއެވެ.\n“މަންމާ!” ޒައިން ރުޅި އައިސްގެން ނަޒްލާގެ އަތުގައި ހިފެހެއްޓިއެވެ. ނަޒްލާއާ އާސިމް ހޭން ފެށިއެވެ.\n“ދެން ހިނގާ…” ނަޒްލާ އަނެއްކާވެސް ބުންޏެވެ.\n“ދޭ މާމަމެންނަށް ބާއި ކިޔަން” އާސިމް އެހެން ބުނުމާއެކު ޒައިން ދުވެފައި ނިކުތެވެ.\n“ޒައިން، މަޑުމަޑުން ފައިބާނީ އިނގޭ…” ނަޒްލާ ޒައިންގެ ފަހަތުން ނިކުންނަން އުޅުނެވެ. ނަމަވެސް އާސިމް ނަޒްލާގެ އަތުގައި ހިފެހެއްޓިއެވެ.\n“މާދަންވެސް އަންނާނަންތަ؟” ތެދުވެފައި އާސިމް އަހާލިއެވެ.\n“އާނ، އަންނާނަމޭ. އިށީނދެބަލަ. ފަޔަށް ތަދު ވެދާނެ” ނަޒްލާ ބުންޏެވެ.\n“ނުވާނެ…” އާސިމް ނަޒްލާއާ ކައިރިވެލަމުން ބުންޏެވެ.\n“މަންމީ… ދާން…” ޒައިން ތިރީގައި ހުރެފައި ގޮވާލި އަޑަށް އާސިމް ނަޒްލާ ގައިން ދޫކޮށްލިއެވެ.\n“އަޑުވެސް ގަދަ ކުއްޖެއް…” އާސިމް ބުނެލިއެވެ.\nދެއާއިލާގެ އެންމެން ތައްޔާރު ވަމުން ދިޔައީ އެތައް އަހަރެއް ވަންދެން އެމީހުން އިންތިޒާރު ކުރަމުން އައި ދުވަހަށެވެ. ނަޒްލާއާ އާސިމްގެ ކައިވެންޏަށެވެ. އާއަހަރު ފެށިގެން އައީ އެކައިވެންޏަށް އެންމެ ފަހުގެ ތައްޔާރީތައް ވުމުގައި އުޅެނިކޮށެވެ. އަމިއްލަ ކައިވެނީގައިވެސް ނުކުރާ އެތައް ކަމެއް ނަޒްލާގެ ކައިވެނީގައި ކުރުމަށް ޔުމްނާއާ އަސްމާވެސް ދިޔައީ މަސައްކަތް ކުރަމުންނެވެ. އަށްމަހުގެ ބޮޑު ބަނޑާއެކު ޔުމްނާވެސް އެއްވެސް ކަމެއްގައި ފަހެއް ނުޖެހެއެވެ.\nޖެނުއަރީ މަހުގެ ހަވަނަ ދުވަހުގެ ރޭ އަށްގަޑި ތިރީސް ވީއިރު ނަޒްލާއާ އާސިމްގެ އާއިލާގެ އެންމެންނާ، އެދެމީހުންގެ ރައްޓެހިން ތިބީ އާސިމްމެންގޭ ސިޓިންގރޫމްގައި ނަޒްލާއާ އާސިމްގެ ކައިވެނި ކުރެވޭތަން ބަލާށެވެ. އޭރު އެގޭ ޓެރެސް އޮތީ އެދެމީހުންގެ ކައިވެނި ޕާޓީއަށް ތައްޔާރު ކޮށްފައެވެ.\nނަޒްލާ ފުރަތަމަވެސް ބޭނުންވި ގޮތަށް ނަޒްލާއާ އާސިމްގެ ކައިވެނީގެ ހުރިހާ ކަމެއްގަވެސް ހާއްސަ ކުރީ ނަޒްލާއަށް އެންމެ ރީތި ކުލަ ކަމަށްވާ ފެހި ކުލައެވެ. ނަޒްލާ ލައިގެން އިނީ މަޑު ފެއްސާ ކްރީމް ކުލައިގެ ހެދުމެކެވެ. އާސިމް ލައިގެން ހުރީ ފެހި ކުލައިގެ ގަމިހަކާއެކު ކްރީމް ކުލައިގެ ޓައީއަކާ ކަޅު ފަޓުލޫނެކެވެ. އެތާ ތިބި އެންމެންވެސް ލައިގެން ތިބީ ފެހި ކުލައިގެ ކޮންމެވެސް ޝޭޑެއް އެކުލެވޭ ހެދުމެވެ.\nކައިވެނި ކުރެވުމުން އާސިމްއާ ނަޒްލާ އެކީގައި އެރީ މައްޗަށެވެ. ޓެރެސްއަށް ދިޔައިރު އެތާ އަދި އެކަކުވެސް ނެތުމުން އާސިމް ނަޒްލާ ގައިގަ ބައްދާލިއެވެ.\n“އަދި ކިރިޔާ ހިތަށް ހަމަޖެހުމެއް މިލިބުނީ…” އާސިމް ނަޒްލާގެ މޫނުގައި ދެއަތުން ހިފާލަމުން ބުންޏެވެ.\n“އާސިމް، މިހާރު އެންމެން އަންނާނެ…” ނަޒްލާ ބުންޏެވެ.\n“ހެޔޮ އަޔަސް… މިހާރު ތީ މަގޭ ވައިފް، މިވަގުތު އެކަކަށްވެސް އަހަރެން ނުހުއްޓުވޭނެ، އަހަރެންގެ ވައިފްއަށް ދޭ ފުރަތަމަ ހަދިޔާ…” ނަޒްލާގެ ދަތްދޮޅީގަ ހިފާ އުފުލާލަމުން އާސިމް ބުންޏެވެ. އަދި ނަޒްލާގެ ތުންފަތުގައި ބޮސްދިނެވެ.\n“ދެވަނަ ހަދިޔާ…” އާސިމް ދެވަނަ ފަހަރަށްވެސް އެހަރަކާތް ތަކުރާރު ކޮށްލިއެވެ.\n“އާސިމް…” ނަޒްލާ އާސިމްގެ މޭގައި އަތް ޖައްސާ ދުރުކޮށްލީ ހެވިފައި ހުރެއެވެ.\n“ކިހިނެއްވީ؟ ހަދިޔާ ކަމު ނުދަނީތަ؟” ލާނެތް ރާގަކަށް އާސިމް އަހާލިއެވެ.\n“ކަމުދެޔޭ، އެކަމަކު މިތާކު ނޫން… މިހެން ތިއްބާ މީހަކު އައިސްދާނެ…” ނަޒްލާ ބުންޏެވެ.\n“އޯކޭ ދެން، ނަޒޫ ބޭނުން ގޮތެއް…” އާސިމް ބުންޏެވެ. ނަމަވެސް ނަޒްލާ ގައިން ދޫކޮށްލުމުގެ ކުރިން އަދިވެސް އެއްފަހަރު ނަޒްލާގެ މޫނުގައި ހިފާ ކައިރި ކޮށްލިއެވެ.\n“އޭ… މީނައަކަށް ހަމަ ކެތެއް ނުވާނެ!” އެވަގުތު ޝާއިރުގެ އަޑު އިވުނެވެ. އާސިމް ނަޒްލާ ގައިން ދޫކޮށްލާފައި ބަލާލިއެވެ.\n“އެއީ މާކުރިންވެސް ސާބިތުވެފަ އޮތް ކަމެއްނު؟” ޝާއިރުގެ ފަހަތުން ޔުމްނާގެ އަތުގަ ހިފާލައިގެން އައި ނަދީމް ހިނިގަނޑަކާ އެކު ބުންޏެވެ.\nނަޒްލާގެ މޫނު ރަތް ވެގެން ދިޔައެވެ.\n“ބުނީމެއްނު…؟” ނަޒްލާ އާސިމްގެ އަތުގަ ޖަހާލިއެވެ.\n“އަހަރެން ހީކުރީ ދެން އެއްވެސް ހުރަހެއް ނޯންނާނެ ކަމަށް… އެކަމަކު އުނދަގޫ ކުރަން ތިއައީ ވިއްޔަ…” ހެވިފައި ހުރެ އާސިމް ބުނެލިއެވެ.\n“ދެން މިހާރު އުނދަގޫވެސް ވާނެ އަހަރުމެން ފެނުނީމަ، އެކަމަކުވެސް އިހަށް ޖެހޭނީ ކެތް ކޮށްލަން…” ޝާއިރު އަދިވެސް އާސިމްމެންނާ ދިމާ ކުރުން ހުއްޓާލާކަށް ގަސްތެއް ނުކުރެއެވެ.\n“ދެން އެވަރަށް ދިމާ ނުކޮށްބަލަ… ދޯ ނަޒޫ؟” ޔުމްނާވެސް ސަމާސާގައި ބައިވެރިވިއެވެ.\n“އެންމެން ބަލާލަބަލަ… މިއޮއް އައީ މިރޭގެ ޗީފް ގެސްޓް” ޒައިން ގޮވައިގެން އައި އަސްމާ ބުންޏެވެ.\nއެވަގުތު ޒައިން ހީވަނީ ހަމަ އާސިމްގެ ކުޑަކުޑަ ކޮޕީއެއް ހެންނެވެ. ފެހި ގަމީހަކާ ކްރީމް ޓައީ އަކާ ކަޅު ފަޓުލޫނެއްގަ ހުރި ޒައިން ލޯބި ކަމުން ނަޒްލާއަށް އެންމެ އިރުކޮޅަކުވެސް ދުރަކު ނުހުރެވުނެވެ.\n“މަންމިގެ ސްވީޓްހާޓް ހާދަ ލޯތްބޭ…” ޒައިން އުރާލަމުން ނަޒްލާ ބުނެލިއެވެ.\n“ބައްޕަގެ ޒައިން ބައްޕަހާ ސްމާޓް ވާނެއެއްނު، ދޯ ދޫނީ؟” ނަޒްލާ އަތުން ޒައިން އަތުލަމުން އާސިމް ބުންޏެވެ.\nއާސިމް އެދުނުހެން އެރޭގެ އެންމެ ފުރަތަމަ މެހެމާނަކަށް ވީ ރީހާންއާ އާރިޝްއެވެ. އާރިޝް ފެނުމުން ނަޒްލާ އާރިޝް އުރާލީ ދެރަ ވެފަ ހުރެއެވެ. ނަޒްލާގެ ފަރާތުން އާރިޝްއަށް މަންމައެއްގެ ލޯބި ނުދެވުނީތީއެވެ.\nނަޒްލާ އާސިމްގެ އަނތްބެއްގެ ގޮތުގަ ފުރަތަމަ ފަހަރަށް ރީހާންއާ ސަލާން ކޮށްލިއެވެ.\n“އާރިޝްގެ ކަމެއްގަ އަހަންނަށް ގުޅަން ފަސް ނުޖެހެއްޗޭ ރީހާން…” ނަޒްލާ އެދުނެވެ. ރީހާން ބޯޖަހާލިއެވެ.\n“މަރުހަބާ އާސިމް… ނަޒޫއަކީ ވަރަށް ސްޕެޝަލް ކުއްޖެއް، ޓޭކް ގުޑް ކެއަރ އޮފް ހަރ…” ރީހާން އާސިމްއާ ސަލާން ކޮށްލަމުން ބުންޏެވެ.\n“ޔަގީން!” އާސިމް ނަޒްލާގެ އުނަގަނޑުގަ ހިފާލަމުން ޔަގީންކަން ދިނެވެ.\nގިނަ އިރަކު އެހެން ވާހަކަ ދައްކާކަށް ނަޒްލާއާ އާސިމްއަކަށް ނުތިބެވުނެވެ. މެހެމާނުން އަންނަން ފެށުމުން ދެމީހުންވެސް އެމީހުން ތިބެން ހާއްސަ ކޮށްފައި ހުރި ހިސާބުގައި މަޑުކޮށްލިއެވެ.\nޕާޓީ ނިމި އަލަތު ދެމަފިރިންނަށް ކޮޓަރިއަށް ވަދެވޭ ވަރުވީ އެކެއް ޖަހަން އުޅެނިކޮށެވެ. އެތެރެއަށް ވަނުމާ އެކު އާސިމް ނަޒްލާ ގައިގަ ބައްދާލިއެވެ.\n“މުޅި ލައިފްގަވެސް މިހާ އިންތިޒާރު ކުރި ވަގުތެއް އަދި ނާދޭ…” އާސިމް ބުނެލިއެވެ. އެއަށް ފަހު ނަޒްލާއާ އާސިމް އެރޭ ހޭދަ ކުރީ ހަނދާނުން ނުފިލާނެ ވަރުގެ އުފާވެރި ރެއަކަށް އެރޭ ހެދުމުގެ މަސައްކަތުގައެވެ.\nއެއްމަސް ފަހެވެ. ހޮސްޕިޓަލުގައި ނަޒްލާގެ އާއިލާއާ އާސިމްގެ އާއިލާގެ ގިނަ ބަޔަކާ ޔުމްނާގެ އާއިލާގެ އެންމެން ތިބީ ޔުމްނާ ވިހާނެ ވަގުތެއްގެ އިންތިޒާރުގައެވެ. ހާސްވެފައި ނަދީމް ދެކޮޅަށް ހިނގާލަ ހިނގާލާ ހުއްޓެވެ.\n“ނަދީމް، ހަމަ ޖެހިބަލަ…” ނައީމާ ނަދީމްގެ އަތުގައި ހިފާލަމުން ބުންޏެވެ. ފާހާނާއަށް ދިޔަ އަސްމާވެސް އެވަގުތު ޝާއިރުގެ އަތުގައި ހިފައިގެން އައިސް މަޑު ކޮށްލިއެވެ.\n“ސިމީ، ދެން އިހަށް ގެޔަށް ދާންވީނު؟ ޔުމް ވިހާ އިރަށް ގުޅާނަމޭ…” ނޭފަތުގައި ރުމާލެއް ޖައްސައިގެން ހުރި އަސްމާއަށް ނައީމާ ބުންޏެވެ.\n“ނޫން ނަޒޫ މަންމާ، އަހަރެން ގެޔަށް ދާނީ ޔުމް ވިހެއީމަ…” އަސްމާ ބުންޏެވެ.\nހަމަ އެވަގުތު ނަރުސް ކުއްޖަކު ނިކުމެ ޔުމްނާ އަންހެން ކުއްޖަކު ވިހޭ ޚަބަރު ދިނެވެ. އަދި ފަސް މިނަޓެއްހާ އިރުތެރޭ ޔުމްނާއާ ނަދީމްގެ ދަރިފުޅު ގޮވައިގެން ނިކުތެވެ.\nފަހަރަކު މީހަކު ބޭބީ އުރާލިއެވެ.\n“ސިމީއަށް ބޭބީ ވަސް ދުވިޔަސް މިހާރު ހޮޑު ކަންނޭނގެ ލެވޭނީ، ދޯ މަންމާ؟” އަސްމާ ބޭބީ އުރާލުމުން އާސިމް ދިމާ ކޮށްލިއެވެ.\n“އެހެންވިއްޔާ ދެން ތުއްތުބޭ އުރާލަބަލަ…” އަސްމާ އާސިމް އަތަށް އެދަރިފުޅު ދެމުން ބުންޏެވެ.\nނަޒްލާ އާސިމްގެ އަތުގައި އޮތް ކުއްޖާގެ މޫނުގައި ފިރުމާލިއެވެ.\n“ދެން އަހަރުމެންގެ ޗާންސް ދޯ” އާސިމް ނަޒްލާއަށް ބަލާލަމުން އެއްލޯ މަރާލާފައި ބުންޏެވެ.\n“އާނ، ދެން އަނެއްކާވެސް ސަރކަލް ފަށާނީ ނަޒޫ. ދޯ ނަޒޫ މަންމާ؟” އަސްމާވެސް ނަޒްލާއާ ދިމާ ކޮށްލިއެވެ.\nHeres the last part… hope u all will wish Nazu n Asimahappy life… n btw i planned for Ryhan to meet Rrsha at the hospital after the Asim/Rysha scene… Rysha crying n Ryhan trying to comfortagirl he had never met bfore.. but later they meet again n something sparks between them n then Nazu feels it n helps Rysha n Ryhan to express their feeling n then Ryhan n Rysha get married… hope u liked thiss story\nNext week i ll start mihithuge loaiybey thy.. thnx for all the support n love . Will meet again soon.. InshaAllah\nEy salhiey dhw\nVarah reethie mivaahaka.. Varah ufaa veyjey happy ending akun nimunie ma.. I hope Marsha ge next story ves mihaa reethie vefa avahaa update kuraane kamah. ??? good luck.\nHmmm salhi ey ………\nV.V.v rythi vaahaka feshigen nimendhenvex heevani hama filmeh balaa leveyhen varah reethi masha vaahaka thankx feshigen nimendhen vaahaka up kohdhinythi\nVvvv riithi…ninmun vx vrhriithi…..marsha ge dhn oiyy vaahaka vx riithivaane kamah hykuran…bst of luck….?\nStory nimun vrh salhi\nStory ehkoh vz hama habeyz:-)\nM waitin for your nxt story\nHope nx story willbnice\nV v reethi mi story v v salhi\nWow.v nice.marsha ge vaahaka thah v nice adhi v kiyaa hiy ves vey\nAlhey haadha reehchey. Adhi ves kiyaa leveyne furathama partun fattaigen\nAsluves mi vaahaka vvv salhi\nAdhiveshama foohikameh nethi fashaigen nimendhen kiyaalaa hih vey thanks marsha\nAlhe, heekuree reehaan n ninee gulhuvaani Kama. Anyway story nice\nHaadha dhera ey….v kiyaa hithun huttaenimunee……\nMarsha v rythi enge story..\nVrh reethi mi vaahaka…I love it…\nNice story. Loved all ur stories. Keep it up dear. ??\nmasha allah u r so talented…keep it going…all de best???\nThank u bodu bodu bodu koh every one ☺☺☺☺☺☺☺☺☺☺\nހިއްސާ ކޮށްލަމޭ ލޯބިވާ ވަރު 7


Dhiraagu inn Gigabit Speed 1 GBPS aai hama ah internet thaarafukohfi\nދިރާގުން ގިގަބިޓް ސްޕީޑުގައި 1 ޖީ.ބީ.ޕީ.އެސް އާ ހަމައަށް އިންޓަނެޓް ތައާރަފްކޮށްފި\nދިރާގުން ފުރަތަމަ ފަހަރަށް ގިގަބިޓް ސްޕީޑުގައި 1 ޖީ.ބީ.ޕީ.އެސް އާ ހަމައަށް ދެވޭ އިންޓަނެޓްގެ ހިދުމަތް ރާއްޖޭގެ ގޭބިސީތަކަށް ތައާރަފުކޮށްފިއެވެ.\nމިއީ ދިރާގުން ރާއްޖޭގެ އެކި ކަންކޮޅުތަކަށް ހައިސްޕީޑް ފައިބަރ އިންޓަރނެޓް ފޯރުކޮށްދިނުމަށް ކުރަމުންދާ މަސައްކަތުގެ މުހިންމު ލަނޑުދަނޑިއެކެވެ.\nމި ލަނޑުދަނޑި ފާހަގަ ކުރުމުގެ ގޮތުން ދިރާގުން ވަނީ 30 ޖޫން 2019 ވަނަ ދުވަހުގެ ހެނދުނު ދިރާގު ހެޑް އޮފީހުފައި ހާއްސަ ހަފްލާއެއް ބާއްވާފައިއެވެ. މި ހަފުލާ ޝަރަފުވެރިކޮށްދެއްވާފައިވަނީ މިނިސްޓަރ އޮފް ކޮމިއުނިކޭޝަން ސައިންސް އެންޑް ޓެކްނޮލޮޖީ އެންޑް މުހައްމަދު މަލީހް ޖަމާލް އެވެ.\nގިގަބިޓް ސޕީޑްގައި 1ޖީ.ބީ.ޕީ.އެސް އާހަމައަށް އިންޓަރނެޓްގެ ހިދުމަތް ރާއްޖޭގެ ގިނަ ރަށްތަކަކަށް އެއްފަހަރާ ތައާރަފް ކުރެވިގެންދާނެ ކަަމަށް ދިރާގުން މައުލޫމާތު ދެއެވެ. މި ހިދުމަތް ގާއިމުކުރެވިފައިވާ ރަށްތަކުގެ ތެރޭގައި މާލެ ސިޓީ، އައްޑޫ ސިޓީ، ފުވައްމުލައް ސިޓީ، ހދ. ކުޅުދުއްފުށި، ބ. އޭދަފުށި، ލ. ގަން، ލ. ފޮނަދޫ އަދި އދ. ދަނގެތި ހިމެނެއެވެ.\nމިގޮތުން ދިރާގުން ކުރިއަށް ގެންދާ "ޑިޖިޓަލް ރާއްޖެ" ޕްރޮގްރާމްގެ ދަށުން މާލެއެކޭ ތަފާތެއްނެތި ރާއްޖޭގެ ގިނަ ރަށްތަކަކަށް ނެޓްވާރކް ފުޅާކޮށް ކުރު މުއްދަތެއްގެ ތެރޭގައި މުޅިރާއްޖޭގެ ގޭބިސީގެ %75 އަށް ހައިސްޕީޑް ފައިބަރ ބްރޯޑްބޭންޑް އިންޓަރނެޓް ވަނީ ފޯރުކޮށްދީފައެވެ.


Dharifulhuge nan aanmukoh Virat aai Anushka dharifulhu dhahkaalaifi\nވިރާޓް އާއި އަނުޝްކާގެ ދަރިފުޅު ދައްކާލައިފި\n01 ފެބްރުއަރީ 2021 - 12:06:57\nވިރާޓް ކޯލީ އާއި އަނބިމީހާ އަނުޝްކާ ޝަރްމާއަށް މިދިޔަ މަހުގެ 11 ވަނަ ދުވަހު ދަރިއަކު ލިބިފައިވާއިރު މިއަދާ ހަމައަށް ވެސް ކުއްޖާގެ ފޮޓޯއެއް ދުނިޔެއަށް ދައްކާލާފައެއް ނުވެ އެވެ. ދަރިފުޅަށް ދިން ނަން ވެސް ހިއްސާކޮށްފައި ނުވާއިރު ވިހެއުމާއެކު އެ ދެމަފިރިން އެދުނީ ކުއްޖާގެ ފޮޓޯ ޕަޕަރާޒީން ނުނެގުމަށެވެ.\nއެކަމަކު މިއަދު އެންމެ ފަހުން ވިރާޓް އާއި އަނުޝްކާ މި ވަނީ އެމީހުންގެ ދަރިފުޅު ދުނިޔެއަށް ދައްކާލާފަ އެވެ. އެކަމަކު ކުއްޖާގެ މޫނެއް ނުދައްކަ އެވެ. މީގެ ކުރިން ރިޕޯޓްތައް ބުނި ގޮތުގައި ކުއްޖާއަށް ކީ ނަމަކީ އަންވީ އެވެ.\nއެކަމަކު އިންސްޓަގްރާމު މެދުވެރިކޮށް އަނުޝްކާ ވަނީ ދުނިޔެއަށް ދަރިފުޅު ތައާރަފުކޮށްދީފަ އެވެ. އެގޮތުން ނަމަކަށް ކިޔާފައި ވަނީ ވަމިކާ ކަމަށް ބުންޏެވެ.\nވިހެއުމާއެކު ދެމަފިރިން އެދުނީ ދަރިފުޅުގެ ފޮޓޯ ނުނެގުމަށާއި އެ ކުއްޖާއާ ގުޅޭ ގޮތުން އެއްްވެސް ކޮންޓެންޓެއް ނުގެނެސްދިނުމަށެވެ. އަދި އެ މީހުންގެ އެ ނިންމުމަށް އިހުތިރާމު ކުރުމަށް އެދި ބުނީ އެ ދެމަފިރިންގެ މަސައްކަތާ ގުޅޭ ކަންކަން ހިއްސާކުރާނެ ކަމަށެވެ.\nއަނުޝްކާ އާއި ވިރާޓް ކޯލީއަކީ ބޮލީވުޑުގެ އެންމެ ލޯބި އެއް ޖޯޑެވެ. 2017 ވަނަ އަހަރު އިޓަލީގައި ދެމީހުން ކައިވެނި ކުރިއިރު މިއީ އެމީހުންގެ އަލަތު ދަރިފުޅެވެ.


Masakkaiy ninmumah buraasfathi adhi aadheehtha dhuvahu Majlis jalsaa bavvanee\nމަސައްކަތް އަވަސް ކުރުމަށް އަންނަ ބުރާސްފަތި އަދި އާދީއްތަ ދުވަހު ވެސް މަޖިލިސް ޖަލްސާ ބާއްވަނީ\nމަޖިލީހަށް ހުށަހެޅިފައިވާ މަސައްކަތްތައް އަވަހަށް ނިންމުމަށް އަންނަ ބުރާސްފަތި އަދި އާދީއްތަ ދުވަހު ވެސް މަޖިލީހުގެ ޖަލްސާ އޮންނާނެ ކަމަށް މަޖިލީހުގެ ރައީސް، ކުރީގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nއީދު ޗުއްޓީއަށް ފަހު މިއަދު އޮތް 19 ވަނަ މަޖިލީހުގެ 34 ވަނަ ޖަލްސާ ފައްޓަވަމުން ނަޝީދު ވިދާޅުވީ، ކުރިއަށް އޮތް ދެ ހަފްތާގައި މަޖިލީހުން ކުރަން ޖެހޭ މަސައްކަތްތައް ވަރަށް ގިނަ ކަމަށެވެ. އެގޮތުން މިހާރު ވެސް ތިން ބިލާއި، ދެ ގަރާރުގެ އިތުރުން ކޮމިޓީތަކުން އައިސްފައިވާ ތިން މައްސަލައެއްގެ މަސައްކަތް އޮތްކަން ފާހަގަކުރެއްވި އެވެ.\nއޭގެ އިތުރުން ފުރަތަމަ ކިޔުން އިއްވަން ޖެހޭ، ސަރުކާރުގެ ފަރާތުން ހުށަހަޅާފައިވާ ހަ ބިލެއްގެ މަސައްކަތް އޮތް ކަމަށް ނަޝީދު ވިދާޅުވި އެވެ. ނަޝީދު ވިދާޅުވީ އަމާޒަކީ ކުރިއަށް އޮތް ދެހަފްތާ ތެރޭގައި ބިލްތަކުގެ ބަހުސްކުރުން ނިމި ތަސްދީގު ކުރެވޭ މިންވަރަށް މަސައްކަތްކުރުން ކަމަށެވެ.\nއެހެންކަމުން މިމަހުގެ 22 ވާ ބުރާސްފަތި ދުވަހާއި 25 ވާ އާދީއްތަ ދުވަހު ވެސް މަޖިލީހުގެ ޖަލްސާތައް އޮންނާނެ ކަމަށް ނަޝީދު ވިދާޅުވި އެވެ.\nމިވަގުތު މަޖިލީހުގައި ކުރެވޭ އެންމެ ބޮޑު މަސައްކަތަކީ މަސްވެރިކަމުގެ ބިލެވެ. މިއަދުގެ ޖަލްސާގައި ވެސް އެންމެ ފުރަތަމަ ކަމަކަށް މަސްވެރިކަމުގެ ބިލަށް ބަހުސްކުރުން އޮތްއިރު މިރޭ ވެސް އެ ބިލަށް ބަހުސް ކުރުން އޮންނާނެ ކަމަށް ނަޝީދު ވިދާޅުވި އެވެ.\nސަރުކާރުގެ ފަރާތުން ހަ ބިލެއް މަޖިލީހަށް ފޮނުވާފައިވާ އިރު އެ ބިލްތަކުގެ ފުރަތަމަ ކިޔުން މާދަމާ އޮންނާނެ ކަމަށް ނަޝީދު ވިދާޅުވި އެވެ. ނަޝީދު ވިދާޅުވީ މިމަހުގެ 27، 28 އަދި 29 ވަނަ ދުވަހު މަޖިލީހުގެ ކޮމިޓީތަކުގެ މެންބަރުންގެ ތަމްރީން މަސައްކަތްތަކެއް ހިންގުމަށް ވެސް ހަމަޖެހިފައިވާ ކަމަށެވެ.\nއިންޓަ ޕާލިމެންޓް ޔޫނިއަން (އައިޕީޔޫ) ގެ ދެކުނު އޭޝިއާގެ ސަމިޓެއް ސެޕްޓެމްބަރު އެކަކުން ތިނަކަށް ރާއްޖޭގައި ބާއްވަން ހަމަޖެހިފައި ވާއިރު، އެކަމަށްވެސް މަޖިލީހުން ދަނީ ތައްޔާރުވަމުން ކަމަށް ނަޝީދު ވިދާޅުވި އެވެ. މިއަހަރުގެ ސަމިޓްގައި މަޝްވަރާކުރެވެނީ ދެމެހެއްޓެނިވި ތަރައްގީގެ ލަނޑުދަނޑިތައް ހާސިލްކުރުމާ ބެހޭ ގޮތުންނެވެ.